text:
སྤྱི་ལོ་ ༢༠༠༣ ལོར་ལ་རྩེ་དེང་རབས་བོད་ཀྱི་རིག་གཞུང་དཔེ་མཛོད་ཁང་(ཕྱིས་སུ་བསྡུས་མིང་ལ་རྩེ་དཔེ་མཛོད་ཁང་ཞེས་འབོད།)སྒོ་འབྱེད་བྱས། འདི་ནི་དེང་རབས་བོད་ཀྱི་སྤྱི་ཚོགས་དང་རིག་གཞུང་ལ་ཁ་གཏད་པའི་དཔེ་མཛོད་ཁང་དང་པོ་ཡིན། ང་ཚོས་སྤེལ་བའི་ལས་འགུལ་རྣམས་སུ་ཡང་རང་ཚུགས་འདི་གང་ཐུབ་ཀྱིས་འཛིན་པར་བྱེད། དཔེ་མཛོད་ཁང་འདིས་སྤེལ་བའི་ལས་སྒོ་དང་པོ་ནི་དུས་རབས་ཉི་ཤུའི་ནང་གི་ཆེས་ཆེ་བའི་ཤུགས་རྐྱེན་ཅན་(དང་རྩོད་གླེང་ཅན་)གྱི་མཁས་པ་དགེ་འདུན་ཆོས་འཕེལ་འཁྲུངས་ནས་ལོ་ངོ་བརྒྱ་ཐམ་པ་འཁོར་བའི་རྗེས་དྲན་གྱི་ཚོགས་འདུ་དེ་ཡིན། མུ་མཐུད་ཀློག
You are here
The Proceedings of the Gendun Chopel Centennial Conference
Panels
ལུའུ་ཁི་ཧྲད་ལིར་གྱི་བཅར་འདྲི་རྣམས།
སུའི་སི་ཡི་འབུམ་རམས་པ་ལུའུ་ཁི་ ཧྲད་ལིར་གྱིས་ཁོང་གི་ཛུ་རིག་སློབ་གྲྭ་ཆེན་མོའི་འབུམ་རམས་པའི་དཔྱད་རྩོམ་སུན་ཕྱུང་བའི་གྲྭ་པ་སྟེ། བོད་ཀྱི་བསམ་གཞིགས་སམ་དངོས་བྱུང་གློག་བརྙན་ཞིག་གི་རྩོམ་རིག་དང་། ལོ་རྒྱུས། ངག་རྒྱུན་ལོ་རྒྱུས་བཅས་ཀྱི་འབྱུང་ཁུངས་ ཞེས་པའི་ཆེད་དུ་བྱས་པའི་བཅར་འདྲི་ཡིག་ཐོག་ལ་ཕབ་ཅི་ཡོདཀྱི་སྟེང་ལ་བརྙན་ཐག་གི་བཅར་འདྲི་རེ་ཟུང་དང་བཅས་ང་ཚོའི་དྲ་རྒྱའི་ཐོག་ལ་སྤེལ་དུ་བཅུག་པར་བཀའ་དྲིན་ཆེ་ཞུ། ཁོང་གིས་དགེ་འདུན་ཆོས་འཕེལ་གྱི་ཁྱིམ་མི་དང་གྲོགས་པོ། ངོ་ཤེས་མཁན་རྣམས་ལ་ཐུག་ནས་གླེང་མོལ་བྱས་ཡོད། དཔྱད་རྩོམ་གྱི་ཞོར་དུ། འབུམ་རམས་པ་ལུའུ་ཁི་ ཧྲད་ལིར་ནས་དགེ་འདུན་ཆོས་འཕེལ་གྱི་སྐོར་ལ་ སུན་ཕྱུང་བའི་གྲྭ་པ་ ཞེས་པའི་དངོས་བྱུང་གློག་བརྙན་དེའི་འཁྲབ་གཞུང་བརྩམས་ཤིང་འཁྲབ་འཁྲིད་ཀྱང་གནང་།
ཁོང་སུའི་སི་ཡི་གྲོང་ཁྱེར་ཛུ་རིག་ན་བཞུགས་ཤིང་། གློག་བརྙན་གྱི་བར་དུ་བགྲོད་པ་ཞེས་པའི་གློག་བརྙན་གྱི་ཚོགས་པ་དེ་གསར་འཛུགས་གནང་མཁན་ཡིན། ཁོང་གི་དངོས་བྱུང་གློག་བརྙན་གསར་བ་ནི་ ༢༠༡༣་ལོར་བསྐྲུན་ཡོད་དེ་ཆུ་རིས་ཏེ། རྒྱ་ནག་ནས་ཡོང་བའི་འཕྲིན་ཡིག་གསུམ་ཞེས་པ་དེ་ཡིན། (2013).
གསལ་བཤད། འདིར་བཀོད་པའི་དབྱིན་ཡིག་གི་བཅར་འདྲི་རྣམས་རྐྱེན་གྱི་ཡི་གེ་ལ་ཞུས་དག་ཕྲན་བུ་རེ་བཏང་བ་མགཏོགས་འབུམ་རམས་པ་ལུའུ་ཁི་ཧྲད་ལིར་གྱི་ཁོང་གི་འབུམ་རམས་པའི་དཔྱད་རྩོམ་དུ་ཇི་ལྟར་བྱུང་བ་ལྟར་བཀོད་ཡོད། སྒོ་ཁྱིམ་གྱི་ནང་དུ་བསམ་ཚུལ་ཐོར་བུ་རེ་ཡོད་པ་དེ་དག་འབུམ་རམས་པ་ལུའུ་ཁི་ཧྲད་ལིར་རང་ཉིད་ཀྱི་བསམ་ཚུལ་འགྲེལ་བཤད་ཡིན་པ་དགོངས་འཇགས་འཚལ།
བོད་ཡིག་གི་བཅར་འདྲི་འདི་ལ་རིགས་གཉིས་ཡོད་པ་ལས། རིགས་དང་པོ་ནི་བཅར་འདྲི་བྱེད་དུས་བོད་སྐད་དུ་བྱས་ནས་བོད་ཡིག་ཏུ་ཕབ་པའི་བཅར་འདྲི་བཅུ་བཞི་ཡོད་པ་དགེ་འདུན་རབ་གསལ་བརྒྱུད་ནས་ང་ཚོར་འབྱོར། དེ་རྣམས་རྒྱལ་སྤྱིའི་གཅིག་གྱུར་གསང་རྟགས་ཅན་མ་ཡིན་པའི་བོད་ཡིག་ཡིག་གཟུགས་སུ་ ཕབ་ཡོད་སྟབས། དགེ་འདུན་རབ་གསལ་ལགས་ནས་རྒྱལ་སྤྱིའི་གཅིག་གྱུར་གསང་རྟགས་ཅན་གྱི་བོད་ཡིག་ཡིག་གཟུགས་སུ་འབེབས་སྐབས་ཇི་བཞིན་མ་བབས་ཏེ། ཡིག་འབྲུ་སྐོར་ཞིག་ཡིག་འབྲུ་རེ་རེ་བཞིན་ཞུས་དག་བཏང་ནས་ང་ཚོར་གནང་བར་ཐུགས་རྗེ་ཆེ་ཞུ། བཅར་འདྲི་རིགས་གཉིས་པ་ནི་དབྱིན་སྐད་ཀྱིས་བཅར་འདྲི་བྱས་ཤིང་བོད་ཡིག་ཏུ་བསྒྱུར་མེད་པ་གྲངས་བཅོ་བརྒྱད་ཡོད། དེ་རྣམས་ད་རེས་ཀྱི་གོ་སྐབས་འདི་དང་བསྟུན་ནས་ཀུན་ཕན་ཐེབས་རྩ་ཚོགས་པས་བོད་ཡིག་ལ་བསྒྱུར་དུ་བཅུག་པ་ཡིན།


c: text/html

text:
ཡོང་ཁུངས།: སྤེལ་དུས།:2018-09-10 རྩོམ་པ་པོ།: རྩོམ་སྒྲིག་པ།:པད་མ་རིག་འཛིན། ཀློགས་གྲངས།:
ཟླ་དགུ་པའི་ཚེས་དྲུག་ཉིན་གྱི་ཕྱི་དྲོར། རྒྱལ་ཡོངས་རྒྱལ་ཁོངས་ཞིབ་བཤེར་ཐེངས་གསུམ་པའི་བྱ་བའི་བརྙན་འཕྲིན་ཁ་པར་གྲོས་ཚོགས་པེ་ཅིན་ནས་བསྡུས། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ། རྒྱལ་སྲིད་སྤྱི་ཁྱབ་ཁང་རྒྱལ་ཡོངས་རྒྱལ་ཁོངས་ཞིབ་བཤེར་ཐེངས་གསུམ་པའི་འགོ་ཁྲིད་ཚུན་ཆུང་གི་ཚན་གཙོ་ཧན་ཀྲིན་གྲོས་ཚོགས་ལ་ཞུགས་པར་མ་ཟད་གསུང་བཤད་གནང་།
རྒྱལ་ཡོངས་རྒྱལ་ཁོངས་ཞིབ་བཤེར་ཐེངས་གསུམ་པའི་བྱ་བའི་བརྙན་འཕྲིན་ཁ་པར་གྲོས་ཚོགས་ཚེས་དྲུག་ཉིན་གྱི་ཕྱི་དྲོར་པེ་ཅིན་ནས་བསྡུས། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ། རྒྱལ་སྲིད་སྤྱི་ཁྱབ་ཁང་རྒྱལ་ཡོངས་རྒྱལ་ཁོངས་ཞིབ་བཤེར་ཐེངས་གསུམ་པའི་འགོ་ཁྲིད་ཚུན་ཆུང་གི་ཚན་གཙོ་ཧན་ཀྲིན་གྲོས་ཚོགས་ལ་ཞུགས་པར་མ་ཟད་གསུང་བཤད་གནང་།
ཧན་ཀྲིན་གྱིས་བསྟན་དོན། རྒྱལ་ཡོངས་རྒྱལ་ཁོངས་ཞིབ་བཤེར་ཐེངས་གསུམ་པ་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་བ་ཞུགས་རྗེས་ཀྱི་རྒྱལ་ཁབ་ཀྱི་གནས་ཚུལ་དང་རྒྱལ་ཤུགས་ཐད་ཀྱི་ཞིབ་བཤེར་གལ་ཆེན་ཐེངས་ཤིག་ཡིན་པས། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་དགོངས་པ་མཛུབ་ཁྲིད་དུ་བྱེད་པ་རྒྱུན་འཁྱོངས་བྱེད་པ་དང་། རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་བརྡ་སྦྱོར་གྱི་རེ་བ་ལྟར། གཅིག་གྱུར་བཀོར་སྒྲིག་དང་ལག་བསྟར་ཞིབ་མོ་བྱེད་པ་དང་། བྱེད་ཐབས་གསར་གཏོད་དང་རྐྱེན་སྲོལ་འཐུས་ཚང་དུ་གཏོང་བ། རང་རྒྱལ་གྱི་རང་བྱུང་ཐོན་ཁུངས་ཀྱི་རྨང་གཞིའི་ཁྱིམ་གཞིས་མཐིལ་རྟོགས་བྱས་ཏེ། བདེན་པ་དང་ཡང་དག་པ། བློ་གཏད་ཆོག་པའི་རྨང་གཞིའི་གཞི་གྲངས་ཁྱོན་ཡོངས་ནས་ཁོང་དུ་ཆུད་པར་བྱེད་དགོས་ཟེར།
ཧན་ཀྲིན་གྱིས་རྨོ་ཞིང་དང་ཡུན་རིང་གི་ཞིང་སའི་གནས་བབ། མཁར་གྲོང་གི་རིགས་མི་འདྲ་བའི་ཞིང་སྤྱོད་གནས་བབ། རིགས་མི་འདྲ་བའི་ས་ཞིང་བདག་དབང་དང་བཀོལ་སྤྱོད་དབང་ཆའི་གནས་བབ་ལ་ཞིབ་བཤེར་གསལ་བོ་བྱེད་དགོས། རང་བྱུང་ཐོན་ཁུངས་ལ་གཅིག་གྱུར་ཞིབ་བཤེར་བྱེད་པ་དང་། ཞིབ་བཤེར་རིགས་སྣ་དང་ཞིབ་བཤེར་ཚད་གཞི་ལ་གཅིག་གྱུར་བྱེད་པ། རིགས་མི་འདྲ་བའི་རང་བྱུང་ཐོན་ཁུངས་ཀྱི་རྒྱལ་ཁོངས་བར་སྟོང་ནང་གི་ཆུ་ཚད་དང་ཁྱབ་ཚུལ་ལ་ཁྱོན་ཡོངས་ནས་ཞིབ་བཤེར་གསལ་བོ་བྱས་ཏེ། སྟེགས་བུ་ཞིག་དང་གཞི་གྲངས་ཤིག་གི་ཞིབ་བཤེར་གྲུབ་འབྲས་གྲུབ་པར་བྱེད་དགོས། རྒྱལ་ཁོངས་གཞི་གྲངས་མཛོད་དང་དོ་དམ་མ་ལག་འཐུས་ཚང་དུ་བཏང་སྟེ། ཞིབ་བཤེར་གྲུབ་འབྲས་དེ་འབྲེལ་ཡོད་སྡེ་ཁག་གི་དོ་དམ་དང་དཔལ་འབྱོར་སྤྱི་ཚོགས་འཕེལ་རྒྱས་སུ་གཏོང་བའི་ཁྱབ་ཁོངས་སོ་སོའི་ཁྲོད་བཀོལ་སྤྱོད་བྱེད་དགོས་པའི་རེ་བ་བཏོན།

robotstxt: allowed

filter: keep


text:
སེ་པན། མེ་ཏྲེ་རི་ཊི། སྤྱི་ལོ་2018ཟླ་6ཚེས་2ཉིན། ད་ལྟ་ཆུ་ཚོད་འགའི་སྔོན་དུ་དབྱིན་ཡུལ་གྱི་རྒྱལ་སྤྱིའི་གསར་ཁང་གྲགས་ཅན་ལྟ་སྲུང་བ་(The Guardian)དང་། ཨ་རིའི་ཝ་ཤིང་ཊོན་ཆ་འཕྲིན་གསར་ཁང་(Washington Post)སོགས་ཀྱིས་ཚ་གླེང་གནས་ཚུལ་སྤེལ་བཞིན་པ་ནི། ཁ་སང་རེས་གཟའ་པ་སངས་ཉིན་སེ་པན་(Spain/西班牙)གྱི་གྲོས་ཚོགས་བརྒྱུད་ཡུལ་དེ་གའི་དེང་དུས་དམངས་གཙོའི་འགྲོ་ལུགས་ལྟར། གྲོས་ཚོགས་ཀྱི་ཚོགས་མིས་མང་མོས་འོས་བསྡུའི་འོག་སྲིད་བློན་རྭ་གྷོའི་(Mariano Rojoy)ལས་དུས་མ་རྫོགས་གོང་ནས་གནས་དབྱུང་བཏང་བའི་གསར་འགྱུར་ཐོན་འདུག དེ་ཡང་གྲོས་ཚོགས་ཀྱི་ཚོགས་མི་དུ་མས་སྲིད་བློན་རྭ་གྷོའི་ལྐོག་ཟ་རུལ་སུངས་ཀྱི་ནང་དུ་ཚུད་ཡོད་པར་བརྗོད་ཅིང་། སྲིད་བློན་ལས་ཐོག་ལ་དམངས་ཀྱིས་ཡིད་རྟོན་མི་རུང་བའི་མཚམས་སུ་བསླེབས་ཟིན་པའི་འོས་འཕེན་བྱས་ཡོད་པ་རེད་འདུག
སྲིད་བློན་ཟུར་པར་གྱུར་བའི་སྐུ་ཞབས་རྭ་གྷོའི་ལགས་ནི་བར་ལམ་སེ་པན་ནང་དུ་ཆབ་སྲིད་དབང་སྒྱུར་ཐད་སྙན་པའི་གྲགས་པ་གང་སར་ཁྱབ་མྱོང་མཁན་ཞིག་ཡིན་པ་དང་། ཆབ་སྲིད་འཛིན་སྐྱོང་འཐབ་རྩོད་ཐད་མཁས་པོ་ཡོད་སྐོར་ཡང་གླེང་བཞིན་འདུག་མོད། ད་ལན་གྲོས་ཚོགས་ཀྱི་མང་མོས་འོས་བསྡུའི་ཁྲོད་ནས་ཡིད་རྟོན་མི་རུང་བའི་སྲིད་བློན་དུ་བརྗོད་དེ་གནས་དབྱུང་མ་འགྲོ་ཐབས་མེད་དུ་གྱུར། དེ་དོན་ཁོང་གི་ཚབ་ཏུ་སྤྱི་ཚོགས་རིང་ལུགས་ཆབ་སྲིད་ཚོགས་པའི་སྐུ་ཞབས་པེ་ཌོ་རོ་(Pedro Sanchez)ལགས་སྲིད་བློན་གསར་པར་བསྐོ་བཞག་བྱས་པའི་གནས་ཚུལ་གསལ། སྲིད་བློན་གསར་པ་སྐུ་ཞབས་པེ་ཌོ་རོ་ལགས་ནི་དེ་སྔོན་དཔལ་འབྱོར་རིག་པའི་སློབ་དཔོན་ཡིན་པ་དང་། དེ་རིང་ནས་སེ་པན་སྲིད་བློན་གྱི་ལས་གནས་འཁུར་རྒྱུའི་སྟ་གོན་བྱ་རྒྱུ་ཡིན་པར་གླེང་།
སྲིད་བློན་རྭ་གྷོའི་ཡིས་ཁྱོན་མི་ལོ་བདུན་རིང་སེ་པན་གྱི་སྲིད་བློན་ལས་གནས་འཁུར་བ་དང་། དུས་ཡུན་དེ་དག་རིང་སེ་པན་གྱི་རྩོད་རྙོག་ཆེ་བའི་ཆབ་སྲིད་གནད་དོན་དུ་མ་ཞིག་ལ་ཁ་གཏད་བསྟུད་མར་བཅག་དགོས་བྱུང་ཡོད། ཐེངས་འདིའི་གྲོས་ཚོགས་ཀྱི་གནས་དབྱུང་འོས་བསྡུ་དེ་ཉིད་འགོ་འཛུགས་མ་བྱས་སྔོན་དུ་སྲིད་བློན་ཟུར་པ་ཁོང་གིས་གྲོགས་ཚོགས་ར་བར་བརྗོད་དོན།“འདས་པའི་ལོ་ངོ་དག་གི་རིང་སེ་པན་གྱི་སྲིད་བློན་བྱ་རྒྱུ་བྱུང་བ་ནི་དགའ་སྤོབས་སྐྱེ་འོས་པ་ཞིག་རེད། དེ་བཞིན་ད་ལྟའི་ཆར་དེ་སྔ་རང་ཉིད་ཀྱི་ལག་ཏུ་སོན་པའི་སེ་པན་དེ་ལས་ཧ་ཅང་ཡར་རྒྱས་ཕྱིན་པའི་སེ་པན་ཞིག་བསྐྱུར་ནས་འགྲོ་བ་ནི་གཟི་བརྗིད་ཅིག་ཡིན། དེ་མཚུངས་ངའི་ཤུལ་འཛིན་པས་ཀྱང་མ་འོངས་པའི་དུས་ཚོད་འདིའི་ཐོག་སྐད་ཆ་འདི་ཉིད་ཤོད་རྒྱུ་འབྱུང་བ་ཞིག་ཡོང་བར་སྨོན།”ཞེས་བརྗོད་སོང་།
ཕྱོགས་གཞན་ནས་ཨི་ཊ་ལིའི་(Italy/意大利)གཞུང་འཛིན་སྲིད་གཞུང་གཡས་ཕྱོགས་རྒྱལ་གཅེས་ཆབ་སྲིད་ཚོགས་པ་ནས་ཡིན་པའི། ཨི་ཊ་ལིའི་ནང་སྲིད་བློན་ཆེན་མྭ་ཏི་ཡོ་(Matteo Salvini)ཡིས་སྐྱབས་བཅོལ་གནས་སྤོ་བའི་གནས་ཚུལ་དང་འབྲེལ་ནས་ནན་བརྗོད་བྱས་དོན།“ད་ལྟའི་གཞུང་འཛིན་གྱི་གཙོ་གནད་ལས་འགུལ་ནི་ཁྲིམས་མཐུན་མིན་པའི་སྐྱབས་བཅོལ་གནས་སྤོ་བ་རྣམས་རང་ཁྱིམ་དུ་ཕྱིར་སློག་གཏོང་རྒྱུ་དེ་ཉིད་ཡིན།”ཞེས་བརྗོད་འདུག།ཁོང་གི་འདོད་འདུན་ལས་འགུལ་གྱི་འབོད་ཚིག་ཏུ་ཨི་ཊ་ལིའི་ནང་ཡོད་ཁྲིམས་མཐུན་མིན་པའི་སྐྱབས་བཅོལ་གནས་སྤོ་བ་ཁྱོན་མི་གྲངས་འབུམ་ལྔ་(500,000)ཡོད་པ་རྣམས་རིམ་པས་རང་ཡུལ་དུ་ཕྱིར་སློག་གཏོང་རྒྱུར་འབད་འཆར་ཡོད་སྐོར་གསལ་བརྗོད་བྱས་འདུག དེ་ལྟར་ད་ལྟ་ཡུལ་དེ་གའི་སྐྱབས་བཅོལ་གནས་སྤོ་བ་ཁྲིམས་མཐུན་ཡིག་ཆ་མ་རག་པ་རྣམས་བློ་འཚབ་ཆེན་པོ་སྐྱེ་བཞིན་ཡོད་པའི་གནས་ཚུལ་བརྗོད།
©བོད་ཀྱི་དེ་ཕོའི་དྲ་བའི་ཐོག་ནས་རྩོམ་ཡིག་ཅི་ཞིག་བརྒྱུད་སྐུལ་གནང་ཡང་ཡིན་ཅིག་ཡོང་ཁུངས་འགོད་རྒྱུ་མ་བརྗེད་པ་གནང་རོགས། དེ་ནི་བོད་ཀྱི་དེ་ཕོ་ཚེ་རིང་དུ་གནས་ཆེད་དང་། རྩོམ་ཡིག་གི་བདག་ཐོབ། དེ་བཞིན་ཀུན་སྤྱོད་བཅས་ཀྱི་གནད་དོན་ཡིན། བཀའ་དྲིན་ཆེ།
བོད་ཀྱི་དེ་ཕོ་གསར་ཁང་།


text:
གཏམ་དཔེ་ནི་དམངས་ཁྲོད་ངག་རྩོམ་ལས་བརྗོད་བྱ་དང་རྗོད་ཚིག་གང་གི་ཆ་ནས་ཀྱང་ཁྱད་ཆོས་འབུར་དུ་ཐོན་པ་ཞིག་ཡིན་ལ། ཕྱི་གླིང་གི་མཁས་པ་མང་པོ་ཞིག་གིས“གཏམ་དཔེ་ནི་ཁྲོམ་སྲང་གི་ཤེས་བྱ་ཡིན”ཞེས་གསུངས་ཡོད་པ་ལྟར། བོད་རིགས་ངལ་རྩོལ་མི་དམངས་ཀྱིས་དུས་ཡུན་རིང་པོར་ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་ལས་སྣང་ཚུལ་མང་པོ་ཞིག་ལ་བརྟགས་པ་ལས་ཐོན་པའི་ངལ་རྩོལ་དང་ཀུན་སྤྱོད། འཚོ་བ་དང་ལས་འབྲས་སོགས་ཀྱི་ཉམས་མྱོང་ཚད་མཐོན་པོའི་སྒོ་ནས་ཕྱོགས་སྡོམ་བྱས་པའི་ཤེས་བྱ་དང་སྐད་ཆའི་སྒྱུ་རྩལ་ཞིག་ཀྱང་ཡིན། དེ་ནི་གཞུང་གཞན་ལྟར་ཆེད་དུ་དུས་ཚོད་བཀོལ་ཏེ་སློབ་སྦྱོང་བྱེད་མི་དགོས་པར་ཡི་གེ་འབྲུ་འདེད་ཙམ་མི་ཤེས་པའི་རྒད་པོ་ཚོས་ཀྱང“གཏམ་ཡག་དགོས་ན་དཔེ་ཤོད། མོ་ཡག་དགོས་ན་རྒྱན་ཐོགས”ཞེས་པའི་དཔེ་ལྟར་ངག་སྒྲོས་སུ་རྒྱུན་འབྱམས་ལ་སོང་ཡོད།
དང་པོ། ཕྱི་རབས་པ་གསོ་སྐྱོང་གི་སློབ་གསོའི་རིན་ཐང་།
དམངས་ཁྲོད་རྩོམ་རིག་ནི་བོད་རིགས་ངལ་རྩོལ་མི་དམངས་ཀྱིས་དུས་ཡུན་རིང་བའི་འཚོ་བའི་ཉམས་མྱོང་ཕུན་སུམ་ཚོགས་པའི་རྨང་གཞིའི་སྟེང་ཐོན་པ་ཡིན་པས་ཉམས་མྱོང་གི་བསྡོམས་ཚིག་རེད་ཅེས་བཤད་ཆོག ངལ་རྩོལ་མི་དམངས་ཀྱིས་གཏམ་དཔེ་གསར་གཏོད་བྱེད་པའི་དམིགས་ཡུལ་ཡང་མཐར་གཏུགས་ནས་སོང་ན། རྒྱ་ཆེ་བའི་མང་ཚོགས་ཀྱིས་རང་དང་ཕྱི་རབས་པར་སློབ་གསོ་ཐོབ་ཆེད་རེད། དེའི་ཕྱིར་གཏམ་དཔེ་ནི་བོད་རིགས་ངལ་རྩོལ་མི་དམངས་ཀྱི་ངག་ཐོག་གི་ཉམས་མྱོང་གཅིག་ཏུ་འདུས་པའི་བསླབ་དེབ་ཅིག་ཡིན་ཏེ། དཔེར་ན། “ཁ་ངན་པ་རྒོད་ལ་ཤོར་ན། ལུས་ངན་པ་ཁྲིམས་ལ་སྦྱོར”ཞེས་པ་ལྟ་བུ་ཇོ་བོ་རྗེས་གསུངས་པ་བཞིན“ཁ་ནི་ཉེས་པ་ཀུན་གྱི་སྒོ་མོ་སྟེ། དེ་ལ་སྒོ་ཟྭ་བརྒྱབ་ན་ཅི་མ་རུང”ཞེས་པས་ཁ་ནས་དོན་ཡོད་མེད་ཀྱི་གཏམ་དང་མནོ་བསམ་སྔོན་དུ་མ་སོང་བའི་སྐད་ཆ་བཤད་མི་ཉན་ལ་མཇུག་འབྲས་ངན་པ་རང་གིས་དངོས་སུ་མྱོང་དགོས་ཚུལ་བསྟན་ཡོད། “ཁྱིམ་གཅིག་ན་བུ་སྤུན་མང་བ་དེ། ། དགྲ་ནག་པོ་འདུལ་བའི་ཐོ་བ་ཡིན། ། ཁྱིམ་གཅིག་ན་དབང་ཆེན་མང་བ་དེ། །ཁྱིམ་བཟའ་ཚང་འཐོར་བའི་སྔ་ལྟས་ཡིན། །”ཞེས་པའི་གཏམ་དཔེ་འདི་ལས་སྤྱིར་ཁྱིམ་གཅིག་ན་བུ་སྤུན་མང་བ་དེ་ཕྱིའི་དགྲ་བོ་འདུལ་བའི་ཐོ་བ་ལྟ་བུ་ཞིག་ཡིན་པས་ལེགས་པོ་ཞིག་ཡིན་པར་བསྟན་པ་དང་།འོན་ཀྱང་ཁྱིམ་ཚང་གཅིག་གི་ནང་དུ་མི་ཁ་ཆེན་དབང་ཆེན་མང་ན་ཁ་མི་འཆམ་པར་བཟའ་ཚང་འཐོར་བའི་རྒྱུ་རུ་འགྱུར་སྲིད་པས་དབང་མགོ་མང་པོ་ཡོད་མི་ཉན་པ་བསྟན་ཡོད། “ང་རྒྱལ་གྱི་སྒང་བུ་ལ། ཡོན་ཏན་གྱི་ཆུ་མི་ཆགས།” གཏམ་དཔེ་འདིའི་ནང་དུ་ཤེས་བྱ་རིག་གནས་སྦྱང་མཁན་ལ་སློབ་གསོ་བཏང་ཡོད་དེ་རིག་གནས་ཡང་དག་ཅིག་ཤེས་དགོས་ན་ཐོག་མར་ང་རྒྱལ་འདོར་དགོས་ཚུལ་བསྟན་ཡོད། “ཆུ་བརྒྱ་རྒྱ་མཚོར་འདུས་ན་ཉི་མས་མི་སྐེམ། བུ་བརྒྱའི་བློ་ཁ་མཐུན་ན་ཕྱི་དགྲས་མི་ཚུགས”ཞེས་པ་ལས་བྱ་བ་ཆེ་ཆུང་གང་ཞིག་སྒྲུབ་ཀྱང་མཐུན་སྒྲིལ་མེད་ན་མི་འགྲུབ་པར་ཆིག་དྲིལ་གྱི་བསམ་བློ་ཡོད་དགོས་པར་སྐུལ་མ་བཏང་ཡོད། “མཁས་པ་ཅན་ལ་ལན་ཐེབས་ཀྱང་། ཨུ་ཚུགས་ཅན་ལ་ལན་མི་ཐེབས།” འདིའི་ནང་ལྟ་བུར་མཚོན་ན་གནས་ལུགས་མི་ཤེས་མཁན་ལ་གོ་བརྡ་འཁྲོལ་དཀའ་བ་བཤད་ཡོད། དེ་མིན་གཞན་ཡང་། “ལྗོན་ཤིང་གསོ་བར་ལོ་བཅུ་དང་། མི་བཟང་གསོ་བར་ལོ་བརྒྱ”ལྟ་འི་དཔེ་ཆ་བློ་ལ་ཟུངས།བསྟན་པའི་བློ་རིག་དོན་ལ་བཀོལ”སོགས་ཧ་ཅང་མང་པོ་ཡོད། ཕ་མས་བུ་ཕྲུག་ལ་ཁ་ཏ་སློབ་གསོ་གཏོང་དུས། དཔེར་ན། “བློ་གྲོས་ཕ་དང་མ་ལ་དྲིས། འདུན་མ་ཉེས་ཀྱང་འགྱོད་རྒྱུ་མེད།”“ཁ་མིག་ཡར་ལྟ་གྱིས། སྐུད་པ་ཡར་འཁེལ་གྱིས”སོགས་ལས་མིར་བླང་དོར་གྱི་གནས་མ་ནོར་བར་བསྟན་ཏེ་ཡ་རབས་ཚུལ་ལྡན་གྱི་འཚོ་སྟངས་ཤེས་སུ་བཅུག་ཡོད།
གཉིས་པ། མི་ཆོས་བསམ་བློའི་སློབ་གསོའི་རིན་ཐང་།
བོད་ཀྱི་གཏམ་དཔེའི་རྗོད་བྱེད་ཀྱི་ཚིག་སྙན་ཞིང་བརྗོད་བྱ་དོན་གྱི་ཆ་ནས་རོང་འབྲོག་ངལ་རྩོལ་མི་དམངས་ཀྱིས་ལོ་མང་པོའི་འཚོ་བ་དངོས་ཀྱི་ལག་ལེན་ཁྲོད་ཕྱོགས་སྡོམ་བྱས་པའི་མི་ཆོས་སྐོར་གྱི་ཉམས་མྱོང་བསླབ་བྱ་ཡིན་ལ། དེ་དག་ནི་རྗེས་རབས་པར་སློབ་གསོ་ཐེབས་ནུས་པའི་རྨད་དུ་བྱུང་བའི་ངག་ཐོག་རྩོམ་རིག་ཅིག་རེད། “ཕོ་ཆེ་བའི་མི་ལ་བརྒྱག་རྒྱུ་མེད། སེམས་ཆུང་བའི་མི་ལ་སྐྱིད་རྒྱུ་མེད།”“སྡེ་དོན་བཤད་ན་ཁོག་པ་ཡངས་དགོས། རྒོད་པོ་འཁྲིད་ན་མཐུར་མདའ་རིང་དགོས།”
“སྤོ་ཐུང་ཐུང་གིས་མི་རྫོད། ལ་ཐུང་ཐུང་གིས་རྟ་རྫོད”ཅེས་པ་ལྟ་བུ་ལས་མི་དང་མིའི་བར་བྱ་བ་ཆེ་ཆུང་གང་ཞིག་སྒྲུབ་ཀྱང་ཁོག་ཡངས་བྱ་རྒྱུ་ནི་གལ་ཆེན་པོ་དང་ལྷག་པར་མི་མང་པོའི་མགོ་བའམ་སྣེ་འཁྲིད་མཁན་ཞིག་ལ་མཚོན་ན་ངེས་པར་བློ་ཁོག་ཡངས་པོ་ཞིག་དགོས་པ་བསྟན། “མ་ཤེས་པ་ལ་སློབ་དགོས། མ་རིག་པ་ལ་སྟོན་དགོས།”“ཆུང་དུས་སློབ་གཉེར་མ་བྱས་ན། ཆེ་དུས་ངུས་དང་མ་ངུས་མེད།”“བརྩོན་འགྲུས་དྲག་པོ་མ་བསྐྱེད་ན། ཡོན་ཏན་ལེགས་པོ་གང་ནས་འབྱུང”ཞེས་སློབ་གཉེར་གལ་ཆེན་པོ་ཡིན་ཚུལ་དང་། “གྲོགས་བཟང་བསྟེན་ན་ཡོན་ཏན་ཤུགས་ཀྱིས་འཕེལ། གྲོགས་ངན་བསྟེན་ན་སྤྱོད་ངན་ཤུགས་ཀྱིས་འགོས།”“ཆོས་པར་འགྲོགས་ན་ཆོས་བྱེད། རྐུན་མར་འགྲོགས་ན་རྐུ་བྱེད།”“ངན་པར་འགྲོགས་ན་ལྟས་ངན་གྱི་རྟགས་སྟོན། བཟང་པོར་འགྲོགས་ན་དོན་ཆེན་གྱི་མཐའ་རྙེད།”“མི་ངན་ལ་མ་ལྟ། གཏམ་ངན་ལ་མ་ཉན”ཞེས་པ་ལྟ་བུའི་གྲོགས་བཟང་པོར་འགྲོགས་ཤེས་ན་འདི་ཕྱི་གཉིས་ཀྱི་གཏན་བདེ་ཡིན་པར་བསྟན་པ་དང་། “རང་འདོད་ཧམ་པ་གཡོ་སྒྱུ་གསུམ། འཕྲལ་ལམ་སོང་ཡང་ཕུག་མི་དག”ལྟ་བུར་མཚོན་ན་རང་ཁོ་ན་བསམས་ནས་གཞན་ལ་མནོ་བསམ་མེད་པའི་ཧམ་པ་ཅན་དང་དུས་རྒྱུན་དུ་རྫུན་སོགས་གཡོ་སྒྱུ་ཁོ་ནས་མི་མགོ་སྐོར་མཁན་དག་གནས་སྐབས་གཞན་གྱིས་མ་ཤེས་ཀྱང་དུས་ནམ་ཞིག་གི་ཚེ་མངོན་འགྱུར་ཡོང་བས་དེའི་ཕྱོགས་ལ་གཟབ་ནན་དགོས་ཚུལ་བསྟན། “མི་གང་ཡིན་གྱི་གཏམ་ལ་མ་ཉན། རྟ་གང་མཐོང་གི་འཕོངས་ལ་མ་ཞོན”ཞེས་མ་ཤེས་རྨོངས་ཚོད་ཀྱི་སྒོ་ནས་རང་ལ་ཆ་རྒྱུས་མེད་པའི་མི་གང་ཡིན་གྱི་སྐད་ཆར་ཉན་མི་རུང་བ་དང་གལ་ཏེ་ཉན་པའི་མཇུག་འབྲས་རང་གཞན་གཉིས་ཀ་ཕུང་བར་འགྱུར་འགྲོ་བ་བསྟན་ཡོད། དེ་བས་མི་ཆོས་སྐོར་གྱི་གཏམ་དཔེ་ནི་བགྲང་ལས་འདས་པ་ཞིག་ཡོད་པས་ཡོད་ཚད་གླེང་བ་ངལ་བའི་རྒྱུ་ལས་མི་འདུག་པས་དཔེ་མཚོན་ཙམ་བཀོད་པ་ཡིན།
གསུམ་པ། ལས་རིགས་ཉམས་མྱོང་གི་སློབ་གསོའི་རིན་ཐང་།
1.ཚོང་ལས། དཔལ་འབྱོར་གཉེར་སྟངས་སྐོར་ཀྱི་ཉམས་མྱོང་དེ་ཕྱི་རབས་པར་ཤེས་སུ་འཇུག་ཆེད་དེའི་སྐོར་ཀྱི་གཏམ་དཔེ་ནི་དཔེར་ན། “ཚོང་འགྲིག་སར་རྒྱག གྲོས་འགྲིག་སར་གཅོད།”ཅེས་པ་ལྟ་བུ་སྟེ། ཚོང་ལས་དཔལ་འབྱོར་གཉེར་ན་ཚོང་རའི་གནས་ཚུལ་རྒྱུས་ལོན་ནས་གཉེར་དགོས་པ་ལས་རང་འདོད་འོལ་ཚོད་བྱས་ན་གྱོང་རེག་པ་བསྟན་འདུག་པ་དང་།
“ཚོང་ཁེ་ཕ་མགོ་ཡིན་རུང་རྒྱོབས། རང་སྐལ་རུས་པ་ཡིན་རུང་ཐོགས”ཞེས་པས་མི་གཞན་ཕར་ཞོག་རང་གི་ཕ་ཡིན་ཡང་ཁེ་སྤོགས་ལེན་ཐུབ་ན་ལེན་དགོས་ཞེས་ཚོང་རྒྱག་ས་ན་ཁ་ངོ་མེད་པ་དང་གལ་ཏེ་གྱོང་ཁུར་ཡང་འཁང་ར་བྱེད་རྒྱུ་མེད་པའི་སྐོར་བསྟན་པ་ལྟ་བུ་མང་ངོ་། །
2.ཞིང་ལས། དཔེར་ན། “ཆུ་མེད་ན་ལྗང་པ་གསོན་མི་ཐུབ། ལུད་མེད་ན་ལྗང་པ་འཕེལ་མི་ཐུབ”ཅེས་དང་། “སྟོན་འབྲུ་རི་ལྟར་སྤུང་འདོད་ན། དགུན་ལུད་རི་ལྟར་གསོག་དགོས”ཞེས་དང་། ཡང“ཞིང་འདེབས་ན་གཤོལ་དགོས། ནས་འཕར་ན་ཁེམ་དགོས”ལྟ་བུ་ཞིང་ལས་ཡོ་བྱད་དང་། ཞིང་པའི་འཚོ་རྟེན་གཙོ་བོ་ཡིན་པར་བསྟན་པ་ནི་དཔེར་ན། “མི་ཁ་གསོ་བར་འབྲུ་དགོས། ཕྱུགས་ཟོག་འཚོ་བར་རྩྭ་དགོས”ཞེས་དང་། སོ་ནམ་ཀྱི་དུས“དྲོད་གཤེར་འཛོམ་དུས་ས་བོན་ཐོབ།”
“དཔྱིད་ཀྱི་ལུད་ལ་དྲི་ངན་མེད། སྟོན་ཁའི་ནས་ལ་དྲི་བཟང་མེད”སོགས་ལྟ་བུའོ།།
3.ཕྱུགས་ལས། ཕྱུགས་ལས་སྐོར་གྱི་ཉམས་མྱོང་ལས་ཐོན་པའི་གཏམ་དཔེ་བགྲང་ལས་འདས་པ་ལས་དཔེ་མཚོན་ཙམ་བཀོད་ན། “ཕྱུགས་མང་ན་འབྱོར་བའི་རྒྱུ། མི་མང་ན་སྟོབས་ཀྱི་རྒྱུ”ཞེས་དང་། “ནོར་ལུག་བཟང་དང་མི་བཟང་། བདག་པོའི་སྔ་ལངས་ཕྱི་ཉལ།”“དཔྱིད་ལུག་ནད་པ་རེད། ལུག་རྫི་སྨན་པ་རེད།” དེ་མིན“ལུག་ཁྲིད་ན་མི་འགྲོ། ཁྱི་དེད་ན་མི་འགྲོ།” “མི་ནས་ཀྱིས་གསོ། ཕྱུགས་སྲན་གྱིས་གསོ།”སོགས་ཕྱུགས་ལས་དང་འབྲེལ་བའི་གཏམ་དཔེ་མང་ངོ་། ། འདིར་བསྟན་ཞིང་ཕྱུགས་ཚོང་ལས་བཅས་གང་ཡིན་ཡང་བོད་ཀྱི་སྲོལ་རྒྱུན་གྱི་འཚོ་རྟེན་དང་དཔལ་འབྱོར་སྒྲུབ་པའི་ལས་རིགས་ཆེན་པོ་གསུམ་དང་འབྲེལ་བའི་གཏམ་དཔེའི་སྐོར་ཡིན་ལ། དེ་རེ་རེའི་ནང་དུ་ཡ་རབས་མི་ཆོས་བཟང་པོའི་བསམ་པ་གཞིར་བཞག་གིས་འཇིག་རྟེན་གྱི་འཚོ་ཐབས་བདེ་ཐབས་ཀྱི་རིགས་ལམ་གསལ་བོ་ཞིག་དང་། ལམ་དེར་ཇི་ལྟར་འཇུག་ཚུལ་དང་། མཉམ་འཇོག་སའི་གནད་གང་ཡིན་པ། གང་དང་གང་ལ་འཛེམས་འཛི་དང་སྤང་བླང་དགོས་པ་སོགས་སློབ་གསོའི་ནང་དོན་ཆ་ཚང་ལ་གནད་འདུས་པ་མང་པོ་ཞིག་བསྟན་ཡོད་པ་རེད།
རྩོམ་པ་པོ་ནི་མཚོ་སྔོན་བོད་ཀྱི་གསོ་རིག་རིག་གནས་རྟེན་མཛོད་གླིང་གི་ཡིན།


text:
ཟླ ༡༢ པའི་ཚེས ༢༠ ཉིན། གསར་འགོད་པ་མཚོ་འཕགས་མཐོ་ཚད་སྨི ༣༢༠༠ ཡོད་པའི་མཚོ་སྔོན་ཡ་རྫི་ས་ལར་རིགས་རང་སྐྱོང་རྫོང་གི་པེ་ཀྲང་གྲོང་རྡལ་གྱི་ཆང་ཉིན་གྲོང་སྡེའི་སློབ་སྒྲུབ་ས་ཚིགས་སུ་སོང་། ༢༠༠༨ ལོར། ཆང་ཉིན་གྲོང་སྡེའི་སྔོན་ཆད་ཀྱི་སློབ་ཆུང་དེ་ནི་སློབ་གསོའི་བཅའ་བཀོད་ལེགས་སྒྲིག་བྱེད་སྐབས་མེད་པར་བཟོས། ༢༠༡༢ ལོར། ཆང་ཉིན་གྲོང་སྡེའི་ལས་བྱེད་དང་སྡེ་བའི་ནང་གི་རྒན་པ་ཁ་ཤས་ཀྱིས་ཁ་པར་བཏང་ནས། ལོ་བཅུ་ལྷག་རིང་དུ་བོད་ཡིག་ཚབ་ཁྲིད་དགེ་རྒན་གྱི་ལས་ཀ་སྒྲུབ་མྱོང་བའི་གཡང་མོ་སྐྱིད་གདན་འདྲེན་ཞུས་པ་དང་། ཁོ་མོ་ནི་གྲོང་སྡེ་དེའི་བྱིས་པ་ཚོའི་སློབ་གཙོར་གྱུར་བ་རེད། གཡང་མོ་སྐྱིད་ཀྱིས་རང་ཉིད་ལ་ཚོང་ཁང་ཆུང་ཆུང་ཞིག་ཡོད་པ་དེ་ལ་བརྟེན་ནས། ལོ་རེར་ཡོང་འབབ་སྒོར་ཁྲི ༣ ནས ༤ བར་ཡོད་པ་ཡིས་སློབ་སྒྲུབ་ས་ཚིགས་དེར་འགྲོ་སོང་བཏང་སྟེ། ཚབ་ཁྲིད་དགེ་རྒན་གསུམ་ཡོད་པར་གླ་ཕོགས་བྱིན། ད་སྔ་སློབ་སྒྲུབ་ས་ཚིགས་དེར་སློབ་སྔོན་འཛིན་གྲྭ་ནས་ལོ་རིམ་གཉིས་པའི་བར་དུ་བསྡོམས་པས་སློབ་མ ༢༤ ཡོད། ཆང་ཉིན་གྲོང་སྡེའི་སྡེ་ཨུ་ལྷན་ཚོགས་ཀྱི་ཧྲུའུ་ཅི་འབྲུག་རྩེ་རྒྱལ་གྱིས། སྡེ་བའི་ནང་དུ་སློབ་སྒྲུབ་ས་ཚིགས་ཞིག་ཡོད་པས་ཧ་ཅང་སྟབས་བདེ་རེད། དེ་མིན་ན་སྤྱི་ལེ ༢༠ ལྷག་ཡོད་པའི་ཤང་གྲོང་རྡལ་ཐོག་ཏུ་བྱིས་པ་སློབ་གྲྭར་སྐྱེལ་དགོས། ཁ་ཆར་འབབ་པའི་གནམ་གཤིས་དང་འཕྲད་ཚེ་དེ་ལས་ཀྱང་དཀའ་ཁག་ཆེ་བ་རེད། གྲོང་རྡལ་གྱི་སློབ་གྲྭར་བཅའ་སྡོད་བྱས་ནས་སློབ་སྦྱོང་བྱས་ཚེ། བྱིས་པ་ཚོ་ཆུང་དྲགས་པས་སེམས་མི་བདེ་བ་རེད་ཅེས་བརྗོད།
སློབ་ཁང་ཆུང་ཆུང་ཞིག་གི་ནང་དུ། ངོ་གདོང་གྲང་རེག་གིས་དམར་བོར་གྱུར་བའི་བྱིས་པ་ཚོས་ནན་ཏན་གྱིས་སློབ་ཁྲིད་ལ་ཉན་ཡོད། འོན་ཀྱང་སློབ་ཁང་ནང་གྲང་ངར་ཆེ་དྲགས་པས། བྱིས་པ་ཚོས་སྐབས་སྐབས་སུ་རང་གི་ཁ་རླངས་ཀྱིས་ལག་པ་སྲོ་བཞིན་འདུག ཁོ་ཚོར་གཅེས་སེམས་འབུལ་མཁན་གྱིས་ཞལ་འདེབས་ཕུལ་བའི་རྡོ་སོལ་ཅུང་ཙམ་ཡོད་པ་ནི། གྲོན་ཆུང་བྱས་ནས་ལོ་གཉིས་རིང་དུ་ལྡེང་ཐུབ་པ་བྱེད་དགོས་ཞེས་བཤད།
དངོས་གྲུབ་ནི་མཚོ་སྔོན་དགེ་ཐོན་སློབ་ཆེན་གྱི་ད་ལོའི་མཐར་ཕྱིན་སློབ་མ་ཡིན། ༢༠༡༤ ལོའི་ཟླ ༦ པར་སློབ་སྔོན་སློབ་གསོའི་ཆེད་ལས་ནས་མཐར་ཕྱིན་རྗེས་གཡང་མོ་སྐྱིད་ཀྱིས་སློབ་སྒྲུབ་ས་ཚིགས་སུ་ཚབ་ཁྲིད་དགེ་རྒན་དུ་བསྡུས། སློབ་སྒྲུབ་ས་ཚིགས་ལ་མལ་ཁྲི་ཆེན་པོ་གཅིག་ལས་མེད་པས། ཚབ་ཁྲིད་དགེ་རྒན་ཀྱང་ཚང་མ་བུད་མེད་ཡིན་དགོས་པ་རེད། “ངའི་རེ་བ་ནི་སློབ་གྲྭ་ཡིས་ར་སྐོར་ཞིག་རྩིག་ཐུབ་ན་འདོད་བཞིན་ཡོད། ར་སྐོར་ཡོད་ན་མ་མཐའ་ཡང་སློབ་ཁྲིད་སྐབས་སུ་ཕྱུགས་ཟོག་ནང་དུ་འཛུལ་མི་ཐུབ་པ་མ་ཟད། ར་སྐོར་ནང་དུ་མེ་ཏོག་སོགས་ཀྱང་བཏབ་ཆོག”ཅེས་དངོས་གྲུབ་ཀྱིས་དེ་ལྟར་བཤད། སྤྱོད་ཁང་ཡག་པོ་ཞིག་རྩིག་པའི་དགོས་པའང་ཧ་ཅང་ཆེ། དངོས་གྲུབ་ནི་ད་ལྟ་སློབ་སྒྲུབ་ས་ཚིགས་དེའི་རྒྱ་ཡིག་དགེ་རྒན་ཡིན། ཁོ་མོས་སློབ་མ་ཚོར《ཁ་བའི་ནང་གི་རི་མོ་བ་ཆུང་ཆུང》ཞེས་པའི་སློབ་ཚན་སློབ་ཁྲིད་བྱེད་བཞིན་འདུག “སློབ་གསོའི་འཆར་བཀོད་ཁྲོད་ཀྱི་སློབ་སྒྲུབ་ས་ཚིགས”མིན་པའི་སྟབས་ཀྱིས། འགྲོ་སོང་གི་ཡོང་ཁུངས་ཅི་ཡང་མེད། གཡང་མོ་མཚོས་རང་ཉིད་ཀྱི་ཚོང་ཁང་ཆུང་ཆུང་གི་ཡོང་འབབ་ལས་ཚབ་ཁྲིད་དགེ་རྒན་གསུམ་ལ་ཟླ་རེར་སྒོར ༢༠༠༠ གི་གླ་ཕོགས་སྟེར་བཞིན་མཆི། ཚོང་ཁང་དུ་སྐབས་ལ་ལར་ཚོང་མི་ཡག་པས། ཚབ་ཁྲིད་དགེ་རྒན་ལ་གླ་ཕོགས་སྟེར་བའི་དུས་ཚོད་འགོར་འགྱངས་བྱེད།
སློབ་གྲྭའི་སློབ་སྒྲུབ་སྒྲིག་ཆས་ཧ་ཅང་ཐབས་ཆག་རེད་མོད། འོན་ཀྱང་གཡང་མོ་སྐྱིད་དང་མོས་བསྡུས་པའི་ཚབ་ཁྲིད་དགེ་རྒན་གསུམ་གྱི་ཉལ་ཁང་དང་ཐབ་ཚང་། གཞུང་ལས་ཁང་བཅས་མཉམ་དུ་སྤྱོད་པའི་ཁང་མིག་གཅིག་ཡོད་པ་དེའི་ནང་དུ། མདོག་ཤོར་བའི་ཤིང་གི་དཔེ་སྒྲོམ་ཞིག་ཡོད་ལ། དཔེ་སྒྲོམ་དེ་ནི་ལོ་བཅུ་ཕྲག་ཁ་ཤས་ཀྱི་ཡར་སྔོན་དུ་སྡེ་བ་དེའི་ཡིག་ཚགས་འཇོག་ས་ཡིན། དེའི་ཐོག་ཏུ་བྱིས་པའི་དཔེ་ཆ་དང་རྩེད་ཆས་སོགས་བཞག་ཡོད། དེ་དག་ཚང་མ་ནི་གཅེས་སེམས་འབུལ་མཁན་གྱིས་བསྐུར་ཡོང་བ་རེད། ཁོམ་སྐབས་ཡོད་དུས་གཡང་མོ་སྐྱིད་ཀྱིས་དེ་དག་བདག་བྱེད་ཀྱི་ཡོད།
སློབ་ཁང་ནང་དུ་གྲང་ངར་ཆེ་བས། བྱིས་པ་ཚོའི་ངོ་གདོང་དང་ལག་པ་དམར་པོར་འགྱུར་ཞིང་། སྣ་ཆུའང་དབང་མེད་དུ་བཞུར་གྱིན་འདུག སློབ་མ་ཚོའི་སློབ་དེབ་ཚང་མ་ནི་གཡང་མོ་སྐྱིད་ཀྱིས་ཤང་གྲོང་རྡལ་དཀྱིལ་སྙིང་སློབ་གྲྭ་ནས་བསླངས་ཡོང་བ་རེད།
གཡང་མོ་སྐྱིད་ཀྱིས་བརྗོད་དོན། ༢༠༡༢ ལོའི་ཟླ ༣ པར། ཐོག་དང་པོར་ཆང་ཉིན་གྲོང་སྡེར་ཡོང་བའི་སྐབས་སུ། བྱིས་པ་མང་པོ་ཞིག་གིས་རང་ཁྱིམ་ནས་སྒོ་ཕྱུགས་འཚོ་བཞིན་འདུག དེའི་རྗེས་སུ་ཁོ་མོས་གྲོང་སྡེའི་སྨན་ཁང་གི་ཁང་མིག་གཉིས་དང་གྲོང་སྡེ་ཨུ་ལྷན་གྱི་ཁང་བ་གཡར་ནས་སློབ་སྒྲུབ་ས་ཚིགས་བཙུགས་ཏེ་སློབ་ཁྲིད་བྱེད་འགོ་བརྩམས། སྐབས་དེར་སློབ་མ་ཆེས་ཆེ་བ་ལོ ༡༠ དང་ཆེས་ཆུང་བ་ལོ ༧ ཡིན་ལ། བསྡོམས་པས་སློབ་མ་བཅུ་ལྷག་ཡོད། “ཚང་མ་ལོ་རིམ་དང་པོ་ཡིན། རིག་གནས་ཆུ་ཚད་ཕལ་ཆེར་གཅིག་འདྲ་ཡིན་པས། མཉམ་དུ་འཛིན་གྲྭ་གཅིག་བཙུགས་པ་ཡིན”ལོ་འདི་དག་རིང་དུ་སློབ་སྒྲུབ་ས་ཚིགས་དེ་རུ་སློབ་མ་ཇེ་མང་དུ་གྱུར་བས། གཡང་མོ་སྐྱིད་ཀྱིས་སློབ་སྔོན་འཛིན་གྲྭ་དང་ལོ་རིམ་དང་པོ། ལོ་རིམ་གཉིས་པ་བཅས་སུ་བགོས་ནས་སློབ་ཁྲིད་བྱེད་དགོས་བྱུང་བ་རེད།
ཆ་རྐྱེན་ཧ་ཅང་དཀའ་སྡུག་ཆེ་ནའང་། བྱིས་པ་ཚོར་སློབ་སྦྱོང་གི་འདུན་པ་དྲག་པོ་འདུག
སློབ་ཁང་ནང་གི་གྲང་ངར་གྱིས་སྔར་བཞིན་བྱིས་པ་ཚོའི་སེམས་ཤུགས་གཅོག་ཐུབ་མེད། ངལ་གསོའི་སྐབས་སུ། བྱིས་པ་ཚོས་ལུས་རྩལ་ཐང་ཆུང་ཆུང་དེ་ནས་རྩེད་མོ་རྩེ་བ་རེད།
ནང་ལོགས་ས་ཁུལ་གྱི་བྱིས་པ་ཚོས་ལུས་རྩལ་སྦྱོང་བའི་སྐབས་སུ། འདི་གའི་བྱིས་པ་ཚོས་ཞལ་འདེབས་སུ་ཕུལ་བའི་སྒྲ་སྒམ་ལ་བརྟེན་ནས་སྐོར་བྲོ་འཁྲབ་སྟེ་རང་ལུས་སུ་དྲོད་བསྐྱེད་པ་ལས་ཐབས་གཞན་མེད། སྐོར་བྲོའི་རོལ་དབྱངས་གྲགས་མ་ཐག་ཏུ། བྱིས་པ་ཚོས་སྤྲོ་དགས་ངང་མཉམ་དུ་འདུས་ཏེ་བྲོ་གར་འཁྲབ་པ་རེད།
(རྩོམ་འགན་པ། རྟ་མགྲིན)


text:
ཉན་ཐོས་ལུགས་ཀྱི་དཔྱད་ཞིབ་
ནང་དོན་གཙོ་བོ། ཉན་ཐོས་སྡེ་བའི་ལུགས་ཀྱི་གྲུབ་མཐའི་གྱེས་པ། དེ་འཛིན་པའི་སློབ་དཔོན་རྣམས་ཀྱི་བྱུང་བ་ཉུང་བསྡུས། ཐེག་པ་གོང་འོག་གི་མངོན་པའི་ཆོས་བོད་དུ་ཇི་ལྟར་དར་ཚུལ།
དེ་ལ་འདིར་རྒྱལ་བ་ཤཱཀྱ་ཐུབ་པའི་ལུང་རྟོགས་ཀྱི་བསྟན་པ་འདི་མི་མཇེད་འཇིག་རྟེན་དུ་དར་ནས་གདུལ་བྱ་སེམས་ཅན་གྱི་ཚོགས་གཉིས་ཡོངས་སུ་སྨིན་ནས་རྣམ་གྲོལ་ངེས་ལེགས་ཀྱི་ས་ལམ་རིམ་གྱིས་དང་ཐོད་རྒལ་ཅི་རིགས་ཀྱིས་ཐོབ་པའི་སྐལ་བཟང་གི་དུས་ཚིགས་ནི་འབུམ་ཊཱིཀ་ལས་བསྟན་པ་བཞིན་ལོ་ངོ་ལྔ་སྟོང་ལ་གནས་པའི་བསྟན་པའི་གནས་ཚད་ལུང་དུ་བསྟན་པའོ། །དེ་ཡང་བདེ་བར་གཤེགས་པས་འཁོར་ལོ་གསུམ་གྱི་ཆོས་དང་ཐེག་པ་གསུམ་གྱི་ཆོས་བསྟན་པ་མཐའ་དག་ལུང་རྟོགས་ཀྱི་ཆོས་གཉིས་སུ་འདུས་ཤིང་། དེ་འཛིན་པ་ནི་གྲུབ་མཐའ་སྨྲ་བ་བཞི་སྟེ། ཐེག་ཆེན་དབུ་སེམས་གཉིས་དང་ཐེག་དམན་བྱེ་མདོ་གཉིས་ལས་གཞན་དུ་མེད་དེ། རྒྱུད་རྡོ་རྗེ་རྩེ་མོ་ལས། སངས་རྒྱས་པ་ལ་བཞི་པ་དང་། །ལྔ་པ་ཐུབ་པའི་དགོངས་པ་མིན། །ཞེས་གསུངས་པ་ལྟར་རོ། །
དེས་ན་ཡུལ་ཝ་ར་ཎ་སིར་འཁོར་ལྔ་སྡེ་བཟང་པོར་བཀའ་དང་པོ་བདེན་བཞིའི་ཆོས་འཁོར་བསྐོར་བའི་ཡན་ལག་ཏུ་གྱུར་པའི་ཆོས་ཀྱི་རྣམ་གྲངས་བཀྲལ་བའི་ཐེག་པ་དམན་པ་ཉན་ཐོས་བྱེ་བྲག་སྨྲ་བའི་གྲུབ་མཐའ་འཛིན་པ་ནི། ཉན་ཐོས་སྡེ་པ་བཅོ་བརྒྱད་དུ་གྱེས་པའི་རྒྱ་གར་ནང་བསྟན་ཆོས་ལུགས་ཀྱི་གསུང་རབ་སྨྲ་བའི་སྡེ་ཁག་ཅིག་དང་། ཁ་ཆེ་བ་དང་བོད་དང་སོག་པོ་སོགས་མི་རིགས་སྣ་ཚོགས་པའི་སྡེ་སྣོད་འཛིན་པ་དག་གིས་གཅིག་ལྕོགས་སུ་བཟུང་བའི་རིག་པའི་སྒྲོམ་གཞི་ཞིག་ཡིན་ཞིང་། ཆོས་ལུགས་ཀྱི་ངོ་བོ་ཧ་ཅང་དར་ཁྱབ་ཆེ་ལ་རིས་སུ་མ་ཆད་པའི་ཡོངས་ཁྱབ་ཀྱི་གྲུབ་མཐའ་ཞིག་ཏུ་གྱུར་ནས་ད་ལ་ཐུག་ཡོད།
ཉན་ཐོས་སྡེ་བ་བཅོ་བརྒྱད་གྱེས་ཚུལ་གྱི་བཤད་པ་མང་ཡང་ཚད་ལྡན་གྱི་གཞུང་ལ་ལར་འབྱུང་བ་ལྟར་བྱས་ན། ཐོག་མར་ཕལ་ཆེན་སྡེ་དང་ཡོད་སྨྲ་སྡེ། གནས་བརྟན་སྡེ་དང་མང་པོས་བཀུར་བའི་སྡེ་སྟེ་རྩ་བའི་སྡེ་བཞི་བྱུང་།
ཕལ་ཆེན་སྡེ་ལས། ཤར་གྱི་སྡེ་དང་ནུབ་ཀྱི་སྡེ། གངས་རིའི་སྡེ་དང་འཇིག་རྟེན་ལས་འདས་པར་སྨྲ་བའི་སྡེ། རྟག་པར་སྨྲ་བའི་སྡེ་དང་ལྔ་གྱེས། ཡོད་སྨྲ་སྡེ་ལས། གཞི་ཀུན་པའི་སྡེ་དང་འོད་སྲུངས་སྡེ། ས་སྲུངས་སྡེ་དང་ཆོས་སྲུངས་སྡེ། མང་ཐོས་སྡེ་དང་གོས་དམར་སློབ་པའི་སྡེ། རྣམ་པར་ཕྱེ་སྟེ་སྨྲ་བའི་སྡེ་སྟེ་བདུན་གྱེས།
གནས་བརྟན་སྡེ་ལས། རྒྱལ་བྱེད་ཚལ་ན་གནས་པའི་སྡེ་དང་འཇིགས་བྱེད་ན་གནས་པའི་སྡེ། གཙུག་ལག་ཁང་ཆེན་ན་གནས་པའི་སྡེ་སྟེ་གསུམ་གྱེས། མང་བཀུར་སྡེ་ལས། ས་སྒྲོགས་རིས་སྡེ་དང་སྲུང་བའི་སྡེ། གནས་མ་བུའི་སྡེ་སྟེ་གསུམ་གྱེས་པས་ཉན་ཐོས་སྡེ་བ་བཅོ་བརྒྱད་བྱུང་བ་དེ་དག་གིས་བཟུང་བའི་གྲུབ་མཐའི་ཆོས་ཐམས་ཅད་སངས་རྒྱས་ཀྱི་བསྟན་པ་ཡིན་ཏེ།
སློབ་དཔོན་དུལ་བ་ལྷས། ཤཱཀྱ་སེང་གེའི་བསྟན་པ་ནི། །དེ་ལྟར་དབྱེ་བ་བཅོ་བརྒྱད་དུ། །གྱུར་ཏེ་འགྲོ་བའི་བླ་མ་དེའི། །སྔོན་གྱི་འཕྲིན་ལས་ངེས་པ་ཡིན། །ཞེས་གསུངས་སོ། །དེ་ལྟར་གྱེས་པ་ནི་མཁན་པོའི་རུས་མིང་དང་ལྟ་བ་དང་གནས་ཡུལ་སོགས་ལ་བརྟེན་ནས་གྱེས་པ་ཡིན་པ་གསལ་ལོ། །
བྱེ་བྲག་སྨྲ་བའི་གྲུབ་མཐའ་སྨྲ་བ་དེ་དག་གི་ཁྲོད་སློབ་དཔོན་དབྱིག་གཤེས་དང་ཆོས་སྐྱོབ། སངས་རྒྱས་ལྷ། ཁ་ཆེ་འདུས་བཟང་སོགས་ནི་ལུགས་འདིའི་བརྒྱུད་འཛིན་མཁས་པ་གཙོ་གྲས་སྐོར་ཡིན་པ་དང་། ལུགས་འདིས་མངོན་པ་སྡེ་བདུན་དང་བྱེ་བྲག་བཤད་མཛོད་ཆེན་པོ་གཉིས་གཞུང་ལུགས་ཀྱི་རྒྱབ་རྟེན་དུ་བཟུང་ནས་གྲུབ་མཐའ་སྨྲ་བ་དང་། མངོན་པ་སྡེ་བདུན་བཀའ་སྒྲུབ་ཀྱི་རིང་ལུགས་གཅེས་པར་འཛིན་པས་མདོ་སྡེ་པ་དང་མང་དུ་བརྩད་ཡོད་དེ། འདིའི་ལུགས་ལ། མངོན་པ་སྡེ་བདུན་བཀའ་མིན་ན་སངས་རྒྱས་ཀྱིས་གསུངས་པའི་སྡེ་སྣོད་གསུམ་མི་ཚང་བར་ཐལ་བས་ཐོག་མར་སངས་རྒྱས་ཀྱིས་གསུངས་པ་དེ་དགྲ་བཅོམ་བདུན་གྱིས་བསྡུས་པར་འདོད་ཀྱང་། མདོ་སྡེ་པ་རྣམས་ན་རེ། ཉན་ཐོས་འོད་སྲུངས་ཀྱིས་རང་དང་སྤྱིའི་མཚན་ཉིད་ཀྱི་རྣམ་གཞག་སིལ་བུར་བསྡུས་པས་སྡེ་སྣོད་གསུམ་ཚང་ཞིང་། མངོན་པ་སྡེ་བདུན་དུ་འདུས་མ་བྱས་རྫས་གྲུབ་ཏུ་སྨྲ་བ་སོགས་རིགས་པ་དང་འགལ་བ་དུ་མ་སྣང་བས་བཅོམ་ལྡན་འདས་ཀྱིས་གསུངས་པ་བསྡུས་པ་ནི་མ་ཡིན་གྱི་དགྲ་བཅོམ་པ་དག་གིས་བྱས་པ་ཡིན་ཞེས་འདོད་པ་སྟེ། ཡེ་ཤེས་ལ་འཇུག་ཀ་ཏྱའི་བུས། །རབ་ཏུ་བྱེད་པ་དབྱིག་གཤེས་ཀྱིས། །རྣམ་ཤེས་ཚོགས་ནི་ལྷ་སྐྱིད་ཀྱིས། །ཆོས་ཀྱི་ཕུང་པོ་ཤཱ་རིའི་བུས། །གདགས་པའི་བསྟན་བཅོས་མོའུ་འགལ་བུས། །འགྲོ་བའི་རྣམ་གྲངས་གསུས་པོ་ཆེས། །ཁམས་ཀྱི་ཚོགས་ནི་གང་པོས་བྱས། །ཞེས་བྱ་བ་ནི་སློབ་དཔོན་རྒྱལ་པོའི་སྲས་གྲགས་པའི་བཤེས་གཉེན་གྱི་གཞུང་ལས་བྱུང་བ་སྡོམ་དུ་བསྡུས་པའོ། །
བྱེ་སྨྲ་ནི། དགྲ་བཅོམ་པ་དང་སངས་རྒྱས་ལ་ཡང་ལས་ཀྱི་རྣམ་སྨིན་སྣ་ཚོགས་མྱོང་བ་ཡོད་པར་འདོད་དེ། འཕགས་པ་སྒུར་ཆུང་ཐལ་སྐྱ་གསོལ་ཏེ་གྲོངས་པ་དང་། འཕགས་པ་འཆར་ཀ་གཟུགས་འཚོང་མའི་གནས་སུ་དབུ་བཅད་དེ་བཀྲོངས་པ་དང་། རང་སངས་རྒྱས་དུག་མདས་བཀྲོངས་པ་དང་། སངས་རྒྱས་བཅོམ་ལྡན་འདས་ཀྱང་ཞབས་ལ་སེང་ལྡེང་གི་ཚལ་པ་ཟུག་པ་དང་། སྐུ་རོ་རྒྱབ་བསྙུང་བ་དང་། ལྷས་བྱིན་གྱིས་འཕྲུལ་འཁོར་གྱི་སྒྱོགས་ཀྱི་ཆ་ཤས་ཕོག་པས་སྐུ་མཚལ་ཕྱུང་བ་ལ་སོགས་པའང་མདོ་དེ་དང་དེ་ལས་འབྱུང་བའི་ཕྱིར་ཟེར་རོ། །དེ་ཡང་མདོ་ལ་ངེས་དོན་གྱི་མདོ་ཡིས་ཁྱབ་པ་དང་ས་བཅུའི་རྣམ་གཞག་དང་ཞིང་ཁམས་དང་། རྣམ་པ་དང་རང་རིག མེད་དགག་དང་བག་ཆགས་སོགས་ཁས་མི་ལེན་པ་དང་། འདུས་བྱས་ཀྱི་མཚན་ཉིད་བཞི་དང་ཐོབ་པ་དང་མ་ཐོབ་པ། བརྟག་མིན་འགོག་དང་མི་སྐྱེ་བའི་ཆོས་ཅན་གྱི་འདུས་བྱས་ཁས་ལེན་པ་སོགས་ཐེག་པ་ཐུན་མིན་གྱི་འདོད་ཚུལ་བྱེ་བྲག་པ་ཡོད་དོ། །
བྱེ་བྲག་སྨྲ་བ་ཞེས་པ་ནི་བསྟན་བཅོས་བྱེ་བྲག་ཏུ་བཤད་པ་ཆེན་མོའམ་བྱེ་བྲག་བཤད་མཛོད་ཀྱི་རྗེས་སུ་འབྲངས་ཏེ་སྨྲ་བས་སམ། འོན་ཏེ་དུས་གསུམ་རྫས་ཀྱི་བྱེ་བྲག་ཏུ་སྨྲ་བས་ན་བྱེ་བྲག་སྨྲ་བ་ཞེས་གྲུབ་མཐའི་མིང་ཐོགས་པའི་རྗེས་གྲུབ་ཀྱི་ཁུངས་འཚོལ་ཚུལ་ཐ་དད་ཀྱང་གཙོ་རྒྱུག་འཐད་ཕྱོགས་སུ་ཕྱི་མ་ཉིད་འཛིན་པའོ། །འོན་ཀྱང་བྱེ་བྲག་སྨྲ་བས་ཀུན་ཏུ་དུས་གསུམ་རྫས་གྲུབ་ཏུ་འདོད་ཀྱང་འདོད་ཚུལ་མི་འདྲ་སྟེ། སློབ་དཔོན་དབྱིག་གཉེན་གྱི་མཛོད་རྩ་བ་ལས། དུས་རྣམས་ཀུན་ཏུ་ཡོད་གསུངས་ཕྱིར། །གཉིས་ཕྱིར་ཡུལ་ཡོད་ཕྱིར་འབྲས་ཕྱིར། །དེ་ཡོད་སྨྲ་བའི་ཕྱིར་ཐམས་ཅད། །ཡོད་པར་སྨྲ་བར་འདོད་དེ་དག །རྣམ་གཞི་དངོས་དང་མཚན་ཉིད་དང་། །གནས་སྐབས་གཞན་གཞན་འགྱུར་ཞེས་བྱ། །ཞེས་དང་དེའི་རང་འགྲེལ་དང་མཛོད་འགྲེལ་གཞན་རྣམས་སུའང་གསལ་བའི་ཕྱིར་རོ། །
དེ་ཡང་བསྟན་བཅོས་བྱེ་བྲག་བཤད་མཛོད་ཆེན་པོ་ནི་སྟོན་པའི་གཏད་རབས་བདུན་གྱི་ནང་ཚན་འཕགས་པ་ཉེར་སྦས་དང་ཁོང་གི་སློབ་མ་ཟླ་བ་ནོར་བུ་སོགས་དགྲ་བཅོམ་པ་ལྔ་བརྒྱས་རྒྱ་གར་བྱང་ཕྱོགས་རི་བོ་འབིགས་བྱེད་གར་མཁན་གྱི་གཙུག་ལག་ཁང་དུ་བརྩམས་ཤིང་། གཞུང་དེ་ལ་ཤོ་ལོ་ཀ་འབུམ་ཕྲག་གཅིག་ཡོད་པ་དང་། བསྟན་བཅོས་འདི་ནི་བྱེ་བྲག་སྨྲ་བའི་ལུགས་ཀྱི་གཞི་ལམ་འབྲས་གསུམ་གྱི་རྣམ་གཞག་ཐམས་ཅད་འཐུས་ཚང་དུ་སྟོན་པའི་གཞུང་ལུགས་གལ་ཆེན་ཞིག་ཡིན་མོད། བསྟན་པ་སྔ་དར་དང་ཕྱི་དར་གང་དུའང་བོད་དུ་མ་བསྒྱུར་བར་ལུས། རྒྱའི་ལོ་ཙཱ་བ་བློ་བཟང་ཆོས་འཕགས(法尊法师 ༡༩༠༢ - ༡༩༨༠)ལགས་ཀྱིས༡༩༤༥-༡༩༤༩ལོའི་བར་ལོ་ངོ་བཞིའི་ནང་བམ་པོ་ཉིས་བརྒྱའི་བདག་ཉིད་ཅན་གྱི་བསྟན་བཅོས་བྱེ་བྲག་ཏུ་བཤད་པ་ཆེན་པོ་བོད་ཡིག་ཏུ་རྫོགས་པར་བསྒྱུར་ཟིན་ནའང་ད་ལྟའི་བར་པར་དུ་བརྐོ་མ་ཐུབ་པར་ལུས་ཡོད་པར་གྲགས།
དེ་ཡང་རྒྱ་གར་དུ་ཐེག་པ་ཆེན་པོའི་ཆོས་རྒྱ་ཆེར་དར་བ་དང་དུས་མཚུངས་སུ། ཉན་ཐོས་ཀྱི་བསྟན་པ་བསྟན་པ་གསལ་བར་བྱེད་པའང་། གནས་བཅས་སུ་དགེ་སློང་བརྩོན་འགྲུས་ཆེན་པོ་དང་། ཝ་རཱ་ཎ་སིར་བྱེ་སྨྲའི་བཙུན་པ་སངས་རྒྱས་ལྷ། ཀརྨི་རར་མདོ་སྡེ་བའི་བཙུན་པ་དཔལ་ལེན་སོགས་བྱུང་ངོ་། །དེ་ལྟར་ཆོས་སྐྱོབ། དབྱངས་སྒྲོགས། དབྱིག་གཤེས། སངས་རྒྱས་ལྷ་སྟེ་བཞི་པོ་སོ་སོར་སློབ་མ་འབུམ་ཕྲག་བགྲངས་པ་ཡོད་པས་ཆེན་པོ་བཞི་ཞེས་གནས་དེ་གར་སྙན་གྲགས་ཤིན་ཏུ་རྒྱས་པས་ཡུལ་གྲུ་ཀུན་ཏུ་གྲགས་སོ། །
དེའི་རྗེས་ཤིག་ཏུ་འཕགས་པ་ཐོགས་མེད་སྐུ་མཆེད་གཉིས་བྱུང་ཞིང་། ཐོགས་མེད་ཀྱིས་ཐེག་ཆེན་གྱི་ཆོས་རབ་ཏུ་སྤེལ་ཏེ་ཐེག་ཆེན་གྱི་དགེ་སློང་ཁྲི་ཕྲག་གཉིས་གསུམ་ཙམ་བྱུང་བར་གྲགས་པས་ཐེག་ཆེན་བསྟན་པའི་བདག་པོ་ཟླ་མེད་པར་གྱུར་ཏེ། སྔོན་ཀླུ་སྒྲུབ་སོགས་ཀྱི་དུས་ཀྱང་ཐེག་ཆེན་ཤིན་ཏུ་དར་བ་ཡིན་མོད་ཀྱི། ཐེག་ཆེན་པའི་དགེ་སློང་ཁྲིར་ལོང་བར་མ་བཤད་པའི་ཕྱིར་རོ། །ཁྱད་པར་དུ་སློབ་དཔོན་འདིས་ཐེག་ཆེན་མངོན་པའི་སྡེ་སྣོད་ཤེས་པ་སུ་ཡང་མ་བྱུང་བར་གསལ་བར་མཛད་པ་དང་ཐེག་ཆེན་གྱི་ཆོས་གཞི་གྲངས་མེད་པ་བཙུགས་པ་སོགས་བྱས་སོ། །
དེ་ཡང་ཁོང་གི་གཅུང་སྟེ། མཛོད་རྩ་བ་དང་དེའི་རང་འགྲེལ་གྱི་མཛད་པ་པོ་སློབ་དཔོན་དབྱིག་གཉེན་ནི། སྔོན་རྒྱ་གར་འཕགས་པའི་ཡུལ་དུ་དམ་པའི་ཆོས་མངོན་པ་ལ་དགྲ་ལན་གསུམ་བྱུང་སྟེ་བསྟན་པ་ཆེས་ཆེར་ཉམས་དམས་སུ་གྱུར་པ་ན། བྲམ་ཟེ་མོ་པྲ་ཀཱ་ས་ཤཱི་ལ་སྟེ་བོད་སྐད་དུ་གསལ་བའི་ཚུལ་ཁྲིམས་ཞེས་པ་སྔོན་ཡུན་རིང་བོ་ནས་བྱང་ཆུབ་ཏུ་སེམས་བསྐྱེད་དེ་རྒྱལ་བའི་བསྟན་པ་གསོ་བའི་སྨོན་ལམ་གྱི་མཐུ་ཅན་ཞིག་མཆིས་པ་དེའི་སེམས་ལ་བསྟན་པའི་རྩ་བ་མངོན་པ་ཡིན་པ་ལ་དགྲ་ལན་གསུམ་བྱུང་བས་བསྣུབས་པ་འདི་དར་བར་བྱེད་ནུས་པ་གཞན་ཡང་མི་སྣང་། བདག་ཀྱང་བུད་མེད་དུ་སོང་བས་མི་ནུས། ལུས་ལ་བུ་བསྐྱེད་ལ་དར་བར་བྱེད་དུ་གཞུག་གོ་སྙམ་ནས་བྲམ་ཟེ་དང་འདུས་པ་ལས་འཕགས་པ་ཐོགས་མེད་རབ་ཏུ་བྱུང་བའི་ཕྱི་ལོ་དེར་སློབ་དཔོན་དབྱིག་གཉེན་ཉིད་སྐུ་འཁྲུངས། དེ་ནས་རིམ་བཞིན་ནཱ་ལེནྡྲ་སྟེ་བོད་སྐད་དུ་རྒྱུན་སྟེར་རམ་འདམ་བུས་བྱིན་དུ་གྲགས་པའི་གནས་དེ་ཉིད་དུ་རབ་ཏུ་བྱུང་། སློབ་དཔོན་ཁོང་གིས་བྱེ་བྲག་སྨྲ་བའི་ལུགས་ཀྱི་གཞི་ལམ་འབྲས་གསུམ་གྱི་རྣམ་གཞག་སོགས་ཁ་ཆེའི་སློབ་དཔོན་དགེ་འདུན་བཟང་པོའི་དྲུང་དུ་གསན་ནས་ནང་བྱན་ཆུབ་པར་བྱས་ནས་ཡུལ་དེ་ཉིད་དུ་འཆད་ཉན་རྒྱ་ཆེར་སྤེལ་བ་དང་། དེ་ནས་ཡུལ་དབུས་སུ་འབྱོན་ཙ་ན་གནོད་སྦྱིན་དང་ཆོམ་རྐུན་གྱིས་ལན་གསུམ་ལ་གླེགས་བམ་དང་ལྷ་རྟེན་སོགས་འཕྲོག མཐར་སྡེ་སྣོད་ཐུགས་སུ་ཆུད་པ་འཕྲོག་པར་མི་ནུས་སྙམ་ནས་དེ་ལྟར་བྱོན་ནས་མ་ག་དྷར་ཕེབས་ཏེ་ཆོས་མང་དུ་སྤེལ། དེའི་རྗེས་འཕགས་པ་ཐོགས་མེད་ཀྱིས་མཛད་པའི་ས་སྡེ་ལྔའི་གླེགས་བམ་ལ་གཟིགས་པས་ཐེག་ཆེན་གྱི་ཆོས་ཐུགས་སུ་མ་ཆུད་ཅིང་། ལྷག་པའི་ལྷ་ལས་གསན་པ་སོགས་ལ་ཡིད་མ་ཆེས་པས། ཀྱེ་མ་ཐོགས་མེད་ནགས་སུ་ལོ། །བཅུ་གཉིས་བར་དུ་ཏིང་འཛིན་བསྒྲུབས། །ཏིང་འཛིན་མ་འགྲུབ་གླང་ཆེན་གྱི། །རྒྱབ་ཁལ་ལོངས་པའི་གྲུབ་མཐའ་བརྩམས། །ཞེས་སོགས་ཀྱིས་ཐེག་ཆེན་པ་དང་དེའི་ཆོས་ལ་བསྐུར་ལ་བཏབ་པ་གཅེན་ཐོགས་མེད་ཀྱིས་གསན་ཅིང་དེ་བཟློག་པར་བྱས། མཐར་ཐེག་ཆེན་གྱི་ཆོས་ལ་དད་པར་གྱུར་ཏེ། ང་ཡི་ཕུ་བོ་ཀླུ་དང་འདྲ། །ང་ནི་ཆར་སྡོད་བྱ་དང་འདྲ། །ཀླུ་ཡི་རྒྱལ་པོས་ཆར་ཕབ་ཀྱང་། །བྱ་ཡི་གྲེ་བར་སངས་པ་མེད། །ཅེས་གསུངས་པ་སོགས་མཐར་རྗེ་བཙུན་བྱམས་པ་ལ་དངོས་སུ་མ་མཇལ་ཡང་ཐེག་ཆེན་གྱི་ཆོས་མང་དུ་མཛད།
དེ་ལྟར་སློབ་དཔོན་དབྱིག་གཉེན་ནི། འཇམ་དཔལ་རྩ་རྒྱུད་ལས། ལྷོ་ཡི་ཕྱོགས་སུ་བྲམ་ཟེ་ནི། །ཡི་གེ་དང་པོ་བ་བསྟན་པ། །སངས་རྒྱས་བསྟན་ལ་གཙོ་བོ་བྱེད། །ཅེས་བདེ་བར་གཤེགས་པ་སངས་རྒྱས་བཅོམ་ལྡན་འདས་ཉིད་ཀྱིས་ལུང་བསྟན་པ་ཇི་བཞིན། བདེ་བར་གཤེགས་པ་མྱ་ངན་ལས་འདས་ནས་ལོ་སྟོང་དུ་ཉེ་བའི་དུས་སུ་ལུང་རིགས་ཀྱིས་ཕྱུག་ཅིང་མཛད་འཕྲིན་སངས་རྒྱས་ལས་ཀྱང་དར་བར་གྲགས་པའི་ནཱ་ལེཎྡྲའི་སློབ་དཔོན་ཆེན་པོ་ཞིག་ཡིན་པར་མ་ཟད། སྐབས་དེ་ཤེད་དུ་རྒྱ་གར་ཤར་ནུབ་ཀུན་ཏུ་ཁོང་གི་ཞབས་ལ་མ་གཏུགས་པའི་མཁས་པའི་ཅོད་པཎ་ཅན་མེད་པར་གྲགས་ཤིང་། ཁོང་གི་དངོས་སློབ་ལ་འདུལ་བ་ལ་མཁས་པ་སློབ་དཔོན་ཡོན་ཏན་འོད་དང་། མངོན་པ་ལ་མཁས་པ་བློ་གྲོས་བརྟན་པ། ཚད་མ་ལ་མཁས་པ་ཕྱོགས་ཀྱི་གླང་པོ། ཕར་ཕྱིན་ལ་མཁས་པ་འཕགས་པ་རྣམ་གྲོལ་སྡེ་བཅས་བཀའ་བཞི་རང་ལས་མཁས་པའི་སློབ་དཔོན་ཆེན་པོ་དེ་དག་ཀྱང་བྱུང་།
ཁ་ཆེ་བྱེ་བྲག་སྨྲ་བའི་གྲུབ་མཐའ་དེའི་ལུགས་གཙོར་བཞག་བྱས་ཏེ་མངོན་པ་མཛོད་ཀྱི་རྩ་བ་མཛད་དེ་སྐྱེས་དང་བཅས་ཏེ་སློབ་དཔོན་འདུས་བཟང་ལ་སྤྲིངས་པ་ལ། དེ་གའི་སློབ་མ་རྣམས་ཀྱི་ལོ་གྲག་ཟེར་གསུམ་སྦྱར་བ་འདི་འོ་སྐོལ་གྱི་གྲུབ་མཐའ་ལ་ཟུར་ཟའོ། །ཞེས་སྨྲས་ཙ་ན། སློབ་དཔོན་གྱིས་ཁོང་བསྟན་བཅོས་རྩོམ་པ་ལ་མཁས་པས་ཚིག་རྒྱན་ཡིན་གསུངས་ཤིང་། ཤིན་ཏུ་ཐུགས་མཉེས་ནས་འདི་ལ་མདོ་དང་མཐུན་པའི་འགྲེལ་བ་ཞིག་མཛད་པར་བསྐུལ་མ་བྱས། དེའི་ཕྱིས་བཀའ་འཁོར་ལོ་དང་པོ་བསྟན་པའི་གཞིར་བཟུང་ནས་ཆོས་ཐམས་ཅད་ཀྱི་མཚན་ཉིད་གཏན་ལ་འབེབས་པ་མཛོད་ཀྱི་རང་འགྲེལ་བཅས་མཛད་ནས་འཐད་ཕྱོགས་དྲང་འཛིན་དང་མི་མཐུན་ཕྱོགས་དགག་ཕྱོགས་སུ་བཟུང་ནས་གྲུབ་མཐའ་དེའི་ལུགས་ལ་གཞན་དྲིང་མིན་པའི་འབུར་དོད་ཀྱི་ཁྱད་ཆོས་ཐིངས་སུ་བཅུག་ཡོད་དོ། །དེ་ནས་སློབ་དཔོན་འདུས་བཟང་ལ་བསྐུར་བ་ལ་ཁོང་གིས་གཟིགས་རྗེས་ཐུགས་མ་མཉེས་པར་ཚར་གཅོད་པ་དང་ཁོང་རང་ལ་རང་གི་ལག་པས་གསུབ་ཏུ་འཇུག་དགོས་གསུངས་ཏེ་བསྟན་བཅོས་ལན་གྱི་ཕུང་བོའང་མཛད་པར་གྲགས།
རང་རེའི་ཆོས་འབྱུང་ཕལ་མོ་ཆེའི་ནང་དུ་སློབ་དཔོན་འདུས་བཟང་ཐུགས་མ་མཉེས་ནས་འཁོར་དང་བཅས་པ་རྩོད་པའི་ཆེད་དུ་མ་ག་དྷར་འབྱོན་པར་ཆས་པ་ན། དེ་སློབ་དཔོན་དབྱིག་གཉེན་གྱིས་གསན་ནས་བལ་ཡུལ་དུ་བྱོན་པ་ཡིན་ཞེས་འཁོད་པ་ལ། ཇོ་ནང་ཏཱ་ར་ནཱ་ཐའི་རྒྱ་གར་ཆོས་འབྱུང་དུ། འདུས་བཟང་མ་ག་དྷར་བྱོན་པའི་གཏམ་གསལ་བོ་རྒྱ་གར་ན་མེད་ཅིང་། དབྱིག་གཉེན་བལ་ཡུལ་དུ་བྱོན་པའི་དུས་ན་འདུས་བཟང་སྐུ་འདས་ནས་ལོ་མང་བོ་ལོན་པར་མངོན་ནོ། །ཞེས་གསུངས་པས་དཔྱད་རྒྱུ་ཡོད་པ་འདྲའོ། །
མཐར་ཁྱིམ་བཙུན་ཧང་ངུ་ཞེས་པས་ཆོས་གོས་གྱོན་ནས་ཞིང་རྨོ་བ་དང་ཆང་གི་བུམ་པ་ཐོགས་པ་སོགས་མཐོང་ནས་སངས་རྒྱས་ཀྱི་བསྟན་པ་ནུབ་འདུག་སྙམ་དུ་ཐུགས་ཕྱུང་སྟེ་དགེ་འདུན་རྣམས་ཀྱི་དབུས་སུ་ཐ་མའི་ཆོས་བསྟན་ཅིང་། གཙུག་ཏོར་རྣམ་རྒྱལ་གྱི་གཟུང་མགོ་མཇུག་བཟློག་ནས་བཟླས་པས་དེ་ཉིད་དུ་སྐུའི་བཀོད་པ་བསྡུས་སོ། །
མདོར་ན་ཁོང་གིས་སྐུ་ཚེ་སྟོད་དུ་ཐེག་དམན་གྱི་གཞུང་ལུགས་སྦྱངས་པ་མཐར་ཕྱིན་པ་མཛད་ཅིང་། བར་དུ་ཐེག་ཆེན་ཆོས་ཀྱི་བཀའ་འགྲེལ་གླེགས་བམ་སུམ་ཅུ་རྩ་གྲངས་སུ་ལོངས་པ་མང་དུ་བརྩམས་ཤིང་། འཕགས་པ་ཐོགས་མེད་མྱ་ངན་འདས་རྗེས་དཔལ་ནཱ་ལེཎྡྲའི་མཁན་པོ་མཛད་དེ་ཆོས་ཐུན་ཉི་ཤུ་རེ་འཆག་མེད་གནང་བ་དང་། མུ་སྟེགས་ཅན་སོགས་ཚར་བཅད་པ་དང་། བསྟན་བཅོས་རྩོམ་པ་སོགས་མཁས་པའི་བྱ་བ་རྣམ་གསུམ་གྱིས་དུས་འདའ་བར་མཛད་པའི་འཛམ་གླིང་མཁས་པའི་ཆེ་དགུ་ཅན་དུ་རྣམ་པར་གྲགས་སོ། །ཁོང་གི་སྐུ་ཚེའི་ལོ་རྒྱུས་ཀྱི་རྣམ་གྲངས་མང་ཡང་རེ་ཞིག་བསྐྱུངས་སོ། །
ཐེག་པ་གོང་མ་སེམས་ཙམ་པའི་ལུགས་སུ་འཕགས་པ་ཐོགས་མེད་ཀྱིས་མངོན་པ་ཀུན་བཏུས་བརྩམས་པ་སོགས་དང་། ཐེག་དམན་བྱེ་བྲག་སྨྲ་བའི་ལུགས་སུ་སློབ་དཔོན་དབྱིག་གཉེན་གྱིས་མངོན་པ་མཛོད་བརྩམས་པ་སོགས་སྐུ་མཆེད་གཉིས་ཀྱིས་མངོན་པའི་སྡེ་སྣོད་ཐེག་པ་གོང་འོག་གཉིས་ཀྱི་ལུགས་སུ་བཀྲལ་ཚུལ་བྱུང་ཞིང་། མངོན་པ་མཛོད་བརྩམས་པ་ནི་བྱེ་བྲག་སྨྲ་བའི་གཞི་ལམ་འབྲས་གསུམ་གྱི་རྣམ་གཞག་ཁ་ཇེ་གསལ་དུ་བྱས་པ་ལས་གཞན་གྲུབ་མཐའི་ངོ་བོ་ལ་དག་སེལ་བྱས་པ་ཞིག་ཀྱང་སྟེ། སློབ་དཔོན་གྱིས། གྲུབ་མཐའི་སྒྲོ་བཏགས་སོགས་རིགས་པ་དང་འགལ་བ་རྣམས་དེ་མ་ཐག་སུན་འབྱིན་བྱས་ཤིང་། རིགས་པ་དང་མཐུན་པ་རྣམས་གསལ་འགྲེལ་བྱས་ཡོད་པས་སོ། །
སྤྱིར་མངོན་པ་ནི་གཞུང་ལུགས་པོ་ཏི་གཞན་རྣམས་ལས་ལྷག་པ་ཤེས་རབ་ཀྱི་བསླབ་པ་སྟེ་ཆོས་རབ་རྣམ་འབྱེད་ཀྱི་ཤེས་རབ་ཀྱི་ངོ་བོ་དང་དབྱེ་བ། དམིགས་པ་དང་འཐོབ་ཚུལ་སོགས་དེ་འབྲེལ་གྱི་ཤེས་བྱའི་མ་ལག་འཐུས་ཚང་དུ་སྟོན་པའི་རིག་གཞུང་ཞིག་ཡིན་པ་དང་། སྒོས་སུ་སེམས་དང་སེམས་བྱུང་སོགས་རྣམ་ཤེས་དང་སེམས་ཀྱི་རྒྱུ་བ་གསལ་བར་བཤད་པ་ནི་མངོན་པ་ལས་གཞན་མ་མཆིས་ཤིང་། ལྷག་ཏུ་མངོན་པ་མཛོད་དུ་སྣོད་བཅུད་ཀྱི་རྣམ་གཞག་སྟེ། གསུང་རབ་ཀྱི་ཁྲོད་ནས་འཇིག་རྟེན་ངོས་འཛིན་དང་དེའི་གྲུབ་ཚུལ། ད་ལྟའི་ཆར་ཚན་རིག་དང་མཐུན་པ། ཡང་ན་ལྟག་སྤྲོད་དུ་གྱུར་པ་སོགས་མདོར་ན་བརྟག་དཔྱད་ཀྱི་གཞིར་ལོང་བའི་སྣོད་བཅུད་གཉིས་ཀྱི་རྣམ་གཞག་བསྟན་ཡོད་པ་དང་། རྒྱུ་ལས་ཀྱི་འཇིག་རྟེན་སྣ་ཚོགས་ལས་འབྲས་བུ་རྣམ་སྨིན་བདེ་སྡུག་གི་མྱོང་གྲུབ། ཟག་བཅས་ཉོན་མོངས་པའི་ནག་ཉེས་དང་། ཟག་མེད་ཡེ་ཤེས་ཀྱི་ཕན་ཡོན། དེ་དོན་དུ་གཉེར་བའི་སོ་སྐྱེས་དང་འཕགས་པ། འཐོབ་བྱ་མཐར་ཐུག་ཐོབ་པའི་གང་ཟག་གི་སྤངས་རྟོགས་ཀྱི་ཡོན་ཏན་སོགས་དང་། ཀུན་ཉོན་ཕྱོགས་ཀྱི་བདེན་པ་གཉིས་དང་རྣམ་བྱང་ཕྱོགས་ཀྱི་བདེན་པ་གཉིས་ཏེ། སྡུག་བསྔལ་བདེན་པ་དང་དེའི་རྒྱུ་ཀུན་འབྱུང་བདེན་པ། དེ་སྤངས་པའི་འགོག་བདེན། སྤོང་བྱེད་ལམ་གྱི་བདེན་པ་རྣམས་ཀྱི་ངོས་འཛིན་དང་དེ་བསྒོམ་ཚུལ་རྣམས་བསྟན་པ་དང་། བསྟན་པའི་གནས་ཚད་དང་སེམས་ཅན་གྱི་སྐྱེ་འཇིག རྡུལ་ཕྲན་ཕྲ་མོའི་སྟེང་གི་འཇིག་རྟེན་འཇོག་སྟངས་སོགས་ཀྱང་གང་དང་ཡང་མ་འདྲེས་པར་གསུངས་ཡོད་དོ། །
དེ་ཡང་ཆོས་ཐམས་ཅད་ཚུར་བསྡུས་ན་ཤེས་བྱ་གཞི་ལྔར་འདུས་པ་དང་། ཕར་དབྱེ་ན་སྐྱེ་མཆེད་བཅུ་གཉིས་དང་ཁམས་བཅོ་བརྒྱད་དུ་དབྱེ་བ་དང་། དེ་ལས་འདུས་བྱས་མཐའ་དག་ཕུང་པོ་ལྔར་དབྱེ་བ་སོགས་དབྱེ་བསྡུའི་རྣམ་གྲངས་མཛད་ཚུལ་འདིས་ཀྱང་རིག་གཞུང་རྩོམ་ལུགས་དང་འཛིན་ཚུལ་གྱི་སྒྲིག་གཞི་གཞན་ཞིག་ཀྱང་བསྟན་ཡོད་དོ། །
མངོན་པ་མཛོད་སྨྲ་བ་ནི། གཙོ་བོ་གཞུང་ལུགས་སྔ་ཕྱིའི་འབྲེལ་དང་སློབ་དཔོན་རྣམས་ཀྱི་བཞེད་སྒྲོས། ལུང་དང་རིགས་པའི་རྒྱབ་ཤ་མཐུག་པོ་ཞིག་ལས་འཛིན་དགོས་པའི་གྲུབ་མཐའ་ཞིག་ཡིན་པ་ལས། ཚད་མ་རིག་པ་ལྟར་རྣམ་དཔྱོད་ཀྱི་མཐུ་ལས་བློ་གྲོས་མྱུར་མིན་ལ་གཙོ་བོར་རག་ལས་པ་ཞིག་མ་ཡིན་ནོ། །ལྷག་ཏུ་གྲུབ་མཐའ་གང་ཡིན་ཡང་རང་ལུགས་ཀྱི་ཆོས་སྐད་ཐུན་མིན་ཡོད་པ་ལྟར། འདིར་ཡང་དོན་དང་ཐ་སྙད་ཀྱི་བཞེད་མཚམས་མི་གཅིག་པ། དོན་གཅིག་ཀྱང་གྲུབ་མཐའ་རང་ལམ་ནས་ཐ་སྙད་བསྙད་ཚུལ་མི་མཚུངས་པ། གྲུབ་མཐའ་གཞན་ལུགས་ལྟར་ཐ་སྙད་གཅིག་པའི་ཆོས་ལའང་དོན་གོ་བའི་ཧེ་བག་ཤོར་བ་སོགས་ཀྱི་ཁྱད་པར་མང་དུ་ཡོད་པ་ནི་གལ་འགངས་ཆེ་བའི་ཤེས་བྱའོ། །
སྤྱིར་བྱེ་བྲག་སྨྲ་བའི་སློབ་དཔོན་དང་གྲུབ་མཐའི་རྣམ་གཞག་གོང་སྨོས་ལྟར་ཡིན་པ་ལ། བོད་དུ་ཐེག་པ་ཆེ་ཆུང་གི་མངོན་པའི་སྡེ་སྣོད་ཇི་ལྟར་དར་ཚུལ་ནི། བོད་རང་གི་ལོ་ཙཱ་བ་དང་པཎྚི་ཏ་རྣམས་ཀྱིས་ཤེས་བརྩོན་གྱི་སྟོབས་ལས་རྒྱ་གར་ནང་བསྟན་རིག་པའི་ཆོས་གཞུང་ལས་བསྟན་བཅོས་བོད་བསྒྱུར་བྱས་ནས་རིག་གནས་ནང་འདྲེན་བྱས་པ་ཡིན་ལ། དེ་ཡང་སྔོན་བསྟན་པ་སྔ་དར་གྱི་སྐབས་སུ་པཎྚི་ཏ་ཛི་ན་མི་ཏྲ་དང་། ལོ་ཙཱ་བ་སྐ་བ་དཔལ་བརྩེགས་ཀྱིས། གདགས་པ་གསུམ་དང་འཕགས་པ་ཐོགས་མེད་ཀྱིས་མཛད་པའི་ཐེག་ཆེན་ལུགས་ཀྱི་མངོན་པ་ཀུན་བཏུས་དང་། སློབ་དཔོན་དབྱིག་གཉེན་གྱིས་མཛད་པའི་ཉན་ཐོས་ལུགས་ཀྱི་མངོན་པ་མཛོད་རྩ་བ་དང་དེའི་རང་འགྲེལ་དང་། འགྲེལ་བཤད་རྒྱལ་སྲས་མ་སོགས་བོད་དུ་བསྒྱུར་ཏེ་འཆད་ཉན་སྤེལ་བ་དང་། དེ་དག་གི་སློབ་མ་སྣ་ནམ་ཟླ་བའི་རྡོ་རྗེ་དང་། ལྷ་ལུང་དཔལ་གྱི་རྡོ་རྗེ། ཡེ་ཤེས་རྒྱལ་བ་སོགས་མཁས་པ་དུ་མ་བྱུང་། ཡེ་ཤེས་རྒྱལ་བ་ཁོང་ཁམས་སུ་བྱོན་ནས་གྲུམ་རྒྱལ་བའི་ཡེ་ཤེས་ལ་བཤད་པ་སོགས་ནས་མངོན་པའི་འཆད་ཉན་གངས་རིའི་རྒྱུད་འདིར་ད་ལྟའི་བར་དར་བར་བྱུང་ངོ་། །
འགོས་ལོ་ཙཱ་བ་གཞོན་ནུ་དཔལ་སོགས་ཀྱིས་བརྒྱུད་པ་འདི་ནས་དར་བ་ནི་མངོན་པ་གོང་མ་ཐེག་ཆེན་གྱི་ལུགས་འདི་ཡིན་ལ། མཛོད་ཀྱི་བཤད་སྲོལ་ལ་བརྒྱུད་པ་བསྟར་ཆགས་པ་འདེད་རྒྱུ་མེད་པར་སྨྲས་ཀྱང་། བཤད་སྲོལ་འདི་ལས་མངོན་པ་ཀུན་བཏུས་གཙོ་ཆེར་དར་བར་བྱུང་སྲིད་མོད་ཀྱི། མཛོད་འགྲེལ་བ་དང་བཅས་པའང་འདི་ལས་ངེས་པར་བྱུང་དགོས་ཏེ། ཀུན་མཁྱེན་བུ་སྟོན་སོགས་མཁས་པ་ཐམས་ཅད་ཀྱིས་བརྒྱུད་ཁུངས་འདི་ཉིད་གཙོ་བོར་སྨྲོས་པའི་ཕྱིར་རོ། །
ཡང་ན་རོ་པའི་སློབ་མ་པཎྚི་ཏ་སྨྲྀ་ཏི་ཛྙཱ་ན་བོད་དུ་བྱོན་ནས་ཁམས་ཀྱི་འདན་ཀློང་ཐང་དུ་མངོན་པ་མཛོད་ཀྱི་བཤད་པ་མཛད་པའི་ཚེ་མཁས་བཙུན་མང་དུ་འདུས་པས་མངོན་པ་འོག་མའི་བསྟན་པ་གཞི་བཞེངས་སུ་བཏིང་སྟེ། དེའི་སློབ་མ་གཡས་ཆེན་པོ་ཤེས་རབ་གྲགས་སོགས་ཀྱིས་དབུས་གཙང་ཁམས་གསུམ་དུ་སྤེལ་བས་མཛོད་ཀྱི་བཤད་པ་གཙོ་བོར་དར་བ་ནི་འདི་ལས་བྱུང་བ་ཡིན་པར་འདོད་དོ། །
ཡང་པཎ་ཆེན་ཤཱཀྱ་ཤྲཱིས་ས་སྐྱ་པཎ་ཆེན་ལ་མཛོད་ཀྱི་བཤད་པ་གནང་ཞིང་། ས་པཎ་གྱིས་མནལ་ལམ་དུ་སློབ་དཔོན་དབྱིག་གཉེན་ལས་ཟླ་གཅིག་བར་དུ་གསན་པའི་ཐུགས་ཉམས་བྱུང་བས་བརྒྱུད་པ་འདི་ལས་བྱུང་བའི་བཤད་སྲོལ་ཁྱད་པར་དུ་འཕགས་པ་ཡང་ཡོད་དོ། །
སྔ་ཕྱིར་ལོ་ཙཱ་བ་རྣམས་ཀྱིས་བསྒྱུར་བའི་བསྟན་བཅོས་མངོན་པ་གོང་མ་ལ་གླེགས་བམ་གཉིས་དང་། འོག་མ་ལ་གླེགས་བམ་དགུ་ཡོད་པ་དང་། འདི་དག་མངོན་པའི་ལུང་ཁུངས་སུ་བྱེད་དོ་ཞེས་སི་ཏུ་ཆོས་ཀྱི་འབྱུང་གནས་ཀྱིས་གསུངས་སོ། །
གང་ལྟར་བོད་ཡུལ་འདིར་མཁས་པ་རྣམས་ཀྱིས་མངོན་པ་ལ་ཐེག་པ་གོང་འོག་གི་ལུགས་ཀྱི་འགྲེལ་བ་སྣ་མང་བརྩམས་ཤིང་། ལྷག་ཏུ་ས་སྐྱའི་དགེ་སློང་མཆིམས་འཇམ་པའི་དབྱངས་ཀྱིས་མཛོད་འགྲེལ་མངོན་པའི་རྒྱན་མཛད་པ་ནས་བཟུང་། ས་དགེ་བཀའ་རྙིང་སོགས་ཆོས་བརྒྱུད་རིས་མེད་ཀྱིས་ཁས་འཆེ་ཞིང་གཟིགས་ཀློག་བགྱི་འོས་པའི་མངོན་པ་འོག་མའི་ལུགས་ཀྱི་གཞི་ལམ་འབྲས་གསུམ་གྱི་རྣམ་གཞག་ཁ་གསལ་ལ་ཁུངས་བཙུན་པའི་གཞུང་ལུགས་ཚད་ལྡན་ཞིག་གྲུབ་པར་བྱས་པ་འདི་ད་ལྟའི་ཆར་བོད་ཀྱི་རིག་གཞུང་ཞིབ་འཇུག་པ་ཞིག་ལ་མཚོན་ན་མངོན་པ་མཛོད་ཀྱི་རྣམ་གཞག་ཤེས་པ་ལ་མེད་དུ་མི་རུང་བའི་འགྲེལ་བར་ཆགས་ཡོད་པ་བཅས་བོད་དུའང་མཛོད་འགྲེལ་མང་དུ་བྱུང་ཡོད་དོ། །
མཐར་མངོན་པ་ནི་ཆོས་རབ་རྣམ་འབྱེད་ཀྱི་ཡེ་ཤེས་ཡིན་ལ། ཡེ་ཤེས་དེ་བརྗོད་བྱར་བྱས་པའི་གཞུང་དེ་ལ་མངོན་པའི་གཞུང་ཞེས་ཟེར་ལ། གཞུང་དེ་དག་གི་ནང་དུ། ཡེ་ཤེས་ཀྱི་ངོ་བོ་དང་དེ་འཐོབ་པའི་རྒྱུ་སོགས་གསལ་བཤད་བྱས་ཡོད་ཅིང་། རིག་གཞུང་དང་གཞུང་ལུགས་རབ་འབྱམས་སྨྲ་བ་དག་དང་ཀུན་ཏུ་འགྲོགས་ཏེ་ཐོས་བསམ་སྒོམ་གསུམ་བྱས་པའི་མཐུ་ལས། ཡེ་ཤེས་དེས་རིགས་ཅན་འགྲོ་བའི་རྨོངས་པ་ཀུན་ཡོངས་སུ་བསལ་ཏེ་རྣམ་གྲོལ་ངེས་ལེགས་ཀྱི་འབྲས་བུ་གཡུར་དུ་ཟ་བ་ཐོབ་པའི་སྨོན་འདུན་དང་བཅས་སོ། །
བྱུང་བསྡུས་འདི་འདྲ་ཞིག་གྲུབ་པ་ལའང་ཟུར་ལྟའི་ཡིག་ཆ་མང་པོ་ཞིག་དགོས་པས་དེ་འབྲེལ་གྱི་ཡིག་ཆ་གཙོ་བོའི་སྐོར་འོས་སྦྱོར་བྱས་ན།
སློབ་དཔོན་དབྱིག་གཉེན་གྱིས་མཛད་པའི་མཛོད་རྩ་འགྲེལ།
ཡོངས་འཛིན་ཡེ་ཤེས་རྒྱལ་མཚན་གྱིས་མཛད་པའི་ལམ་རིམ་བླ་མ་བརྒྱུད་པའི་རྣམ་ཐར།
མཆིམས་འཇམ་པའི་དབྱངས་ཀྱིས་མཛད་པའི་མཛོད་འགྲེལ་མངོན་པའི་རྒྱན། (ཀྲུང་གོའི་བོད་རིག་པ་དཔེ་སྐྲུན་ཁང་།)
བུ་སྟོན་ཆོས་འབྱུང་།
རྒྱལ་པོའི་སྲས་གྲགས་པའི་བཤེས་གཉེན་གྱིས་མཛད་པའི་མངོན་པ་མཛོད་ཀྱི་འགྲེལ་བཤད།
ཁང་དཀར་ཚུལ་ཁྲིམས་སྐལ་བཟང་གི་གསུང་འབུམ་ཕྱོགས་བསྒྲིགས། (ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་།)
ཇོ་ནང་ཏཱ་ར་ནཱ་ཐས་མཛད་པའི་རྒྱ་གར་ཆོས་འབྱུང་།
ཞབས་དཀར་ཚོགས་དྲུག་རང་གྲོལ་གྱི་གསུང་འབུམ།
ཆ་རིས་སྐལ་བཟང་ཐོགས་མེད་ཀྱི་པོད་ལྔའི་སྤྱི་བཤད། (ཀན་སུའུ་མི་རིགས་དཔེ་སྐྲུན་ཁང་།)
བོད་བརྒྱུད་ནང་བསྟན་ཤེས་རིག་ཆེན་པོའི་གཞི་རྩའི་རྣམ་བཤད། ཆུ་སྐྱེས་དགེ་འདུན་བསམ་གཏན་གྱིས་བརྩམས།(ཀན་སུའུ་མི་རིགས་དཔེ་སྐྲུན་ཁང་།)
ནང་དོན་རིག་པའི་སྤྱི་བཤད། སྙན་བཟང་པ་དགེ་འདུན་གྱིས་བརྩམས། (ཀྲུང་གོའི་བོད་རིག་པ་དཔེ་སྐྲུན་ཁང་།)


text:
པེ་ཅིང་ཉེ་འདབས་སུ་གནས་པའི་རྒྱལ་རོང་བོད་སྡེ།
པེ་ཅིང་གྲོང་ཁྱེར་ནུབ་ཕྱོགས་ཉེ་འདབས་ཀྱི་ཞང་ཧྲན་ལྷོ་རྒྱུད་དུ་གྲངས་ཉུང་མི་རིགས་ཀྱི་གྲོང་སྡེ”ཧྥན་ཙི་གྲོང་སྡེ”ཞེས་པ་ཞིག་ཡོད། གྲོང་སྡེར་གནས་སྡོད་བྱེད་པའི་མི་ནི་མི་རིགས་གང་རེད་ཅེ་ན། དེར་སྔོན་ཆད་ཀྱི་ལོ་རྒྱུས་ཁུངས་བཙུན་མེད་པས། སྐབས་ཤིག་ལ་མིའོ་རིགས་ཡིན་ཁུལ་བྱས། དོན་དངོས་སུ་བཤད་ན”ཧྥན་ཙི་གྲོང་སྡེའི”སྡོད་དམངས་ནི་མིའོ་རིགས་མིན་པར་རྒྱལ་རོང་བོད་རིགས་རེད།
འདས་པའི་ལོ་ཁ་ཤས་ནང་། ཀྲུང་གོ་རྡོ་སོལ་གཏེར་ཁའི་རིག་རྩལ་ཚོགས་པའི་བློ་མཐུན་ཏེང་ཀོང་ཧུའེ་པེ་ཅིན་གྲོང་ཁྱེར་གྱི་ཉེ་འདབས་སུ་དམངས་གླུ་འཚོལ་སྡུད་བྱེད་དུ་ཕྱིན་སྐབས། ཞང་ཧྲན”ཧྥན་ཙི་གྲོང་སྡེ”ནས་བསྡུས་པའི་གླུ་འགའ་རེ་ནི་ས་ཆ་དེ་གའི་མི་རྒན་པ་རྣམས་ཀྱིས་ཆ་རྒྱུས་མེད་པའི་སྐད་ཆས་གླུ་བླངས་པ་མ་ཟད་ད་དུང་འཁྲབ་ཞོར་དུ་གླུ་ལེན་པའི”སྐོར་བྲོ”ཞེས་པ་ཞིག་རེད། ས་ཆ་དེ་གའི་མི་རྒན་རྣམས་ཀྱིས”སྐོར་བྲོ”ནི་ཕ་མེས་མི་རབས་ནས་བརྒྱུད་ཡོང་བ་རེད་ཟེར། ཁོ་ཚོས་གླུ་ཚིག་གསལ་བོ་བཤད་མི་ཐུབ་ལ། མི་རིགས་སུའི་སྐད་ཆ་ཡིན་པའང་བཤད་རྒྱུ་མེད། དེ་ནས། ཏེང་ཀོང་ཧུའེ་ཡིས་སྒྲ་ཕབ་སྤྱིན་ཤོག་བཟུང་ནས་ཀྲུང་དབྱང་མི་རིགས་སློབ་གྲྭ་ཆེན་མོར་ཕྱིན་ཏེ་མིའོ་རིགས་བློ་མཐུན་རྣམས་ལ་བསྒྱུར་དུ་བཅུག འོན་ཀྱང་མིའོ་རིགས་བློ་མཐུན་རྣམས་ཀྱིས་གླུ་ཚིག་གི་ནང་དོན་མི་གོ་བ་རེད། དེའི་རྗེས་སུ། ཏེང་ཀོང་ཧུའེ་ཡང་ལྷོ་ནུབ་མི་རིགས་སློབ་གྲྭ་ཆེན་མོར་ཕྱིན་ནས་བོད་རིགས་དགེ་རྒན་ངག་དབང(བཙན་ལྷའི་མི)ངོས་འཛིན་བྱེད་དུ་བཅུག་པས། མཐའ་མཇུག་དགེ་རྒན་ངག་དབང་གིས་གླུ་ཚིག་དེ་དག་རྒྱལ་རོང་སྐད་ཡིན་ལ། ལོ་ཉིས་བརྒྱ་ལྷག་གི་སྔོན་ཆུ་ཆེན་དང་བཙན་ལྷའི་ས་ཆར་ལེན་མྱོང་བའི་རྒྱལ་རོང་བོད་རིགས་ཀྱི་གླུ་གཞས་ཡིན་པར་ངོས་འཛིན་བྱས། དེའི་ནང་གླུ་གཅིག་ལ > (ཕ་ཡུལ་དྲན་གླུ)ཞེས་པའི་གླུ་ཚིག་གི་མཇུག་མཐའི་ཚིག་ཁ་ཤས་བསྒྱུར་བའི་ནང་དོན་ནི། “ང་ཚོ་འགྲོ་རུ་ཆུག ང་ཚོ་ནི་ཆུ་ཆེན་གྱི་བོད་པ་ཡིན། འགྲོ་ཡ་འགྲོ་ཡ། ང་ཚོ་ཉིན་མཚན་ཀུན་ཏུ་དྲན་པའི་ས་ཆར་འགྲོ”ཞེས་བྲིས་ཡོད། དུས་མཚུངས་སུ། ཏེང་ཀོང་ཧུའེས་ད་དུང”ཧྥན་ཙི་གྲོང་སྡེའི”ཉེ་འདབས་ནས་བོད་ཡིག་བཀོད་པའི་རྡོ་རིང་ཁ་ཤས་རྙེད། ༡༩༨༣ལོའི་ཟླ༤བར། པེ་ཅིན་དུ་སློབ་སྦྱོང་བྱེད་པའི་ཆུ་ཆེན་གྱི་སློབ་མ་ཁ་ཤས”ཧྥན་ཙི་གྲོང་སྡེ”རུ་འཚམས་འདྲིར་ཕྱིན་ཚེ། སྡོད་དམངས་རྣམས་ཀྱིས་དགའ་སྤྲོ་ཚད་མེད་སྒོས་སྣེ་ལེན་བྱས། སྐད་ཆ་མི་གཅིག་ཀྱང་ཕ་ཡུལ་གཅིག་པའི་མི་མཉམ་དུ་འཛོམས་དུས། ཕ་ཡུལ་གྱི་གླུ་བླངས་པས། ཚང་མར་མཛའ་བརྩེ་ལྷག་པར་རྒྱས། ད་ལྟ། གྲོང་སྡེ་ཡོངས་ཀྱི་མི་གྲངས་ཆིག་སྟོང་ལྷག་ཏུ་འཕེལ་རྒྱས་བྱུང་ཞིང་། ཁོ་ཚོ་བདེ་སྡོད་ལས་བརྩོན་བྱས་པ་བརྒྱུད། གཙོ་བོར་ཤིང་འབྲས་ལས་སྣོན་ལས་རིགས་གཉེར་བཞིན་ཡོད།
དེར་བལྟས་ན། པེ་ཅིན་ཞང་ཧྲན”ཧྥན་ཙི་གྲོང་སྡེའི”སྡོད་དམངས་ནི། གནའ་རབས་བཙན་ལྷ་དང་ཆུ་ཆེན་གཉིས་ཀྱི་རྒྱལ་རོང་བོད་རིགས་ཀྱི་གདུང་རྒྱུད་རེད། རེད་དེ། རྒྱལ་རོང་བ་འདི་དག་དུས་ནམ་དང་དོན་ཅི་ལ་ས་ཆར་དེར་སོང་བ་རེད་ཅེ་ན།
ལོ་ཉིས་བརྒྱ་ལྷག་ཙམ་གྱི་ཆིང་རྒྱལ་རབས་ཀྱི་ཆན་ལུང་ལོ་རབས་ནང་། ཆིང་རྒྱལ་རབས་ཀྱིས་སི་ཁྲོན་ནུབ་བྱང(ད་ལྟའི་རྔ་བའི་ཁུལ་གྱི་ལྷོ་ཕྱོགས)གི་བཙན་ལྷ་དང་ཆུ་ཆེན་གཉིས་ཀྱི་རྒྱལ་པོ་དང་དམག་དོན་གདོང་གཏུག་བྱས་ནས། ལོ་རྒྱུས་ཐོག”བཙན་ལྷ་ཆུ་ཆེན་གྱི་འཐབ་འཁྲུག”ཟེར། ཆན་ལུང་ཞེ་གཅིག(༡༧༧༦)ལོར་ཆུ་ཆེན་རྒྱལ་པོ་རྩ་བ་ནས་ཕམ་རྗེས། ཆིང་རྒྱལ་རབས་ཀྱི་དམག་དཔུང་གིས་ཆུ་ཆེན་གྱི་མི་ཉིས་སྟོང་ཙམ་པེ་ཅིན་དུ་འཛིན་སྐྱེལ་བྱས་ནས”མཆོད་འབུལ་ཁང་ནང”ནས་མང་ཕྱོགས་བསད་མཐར། གཞས་དང་ཞབས་བྲོ་ལ་མཁས་པའི་མི་ཉིས་བརྒྱ་ཙམ་ཞང་ཧྲན་ལ་བསྐྱལ་ནས་གནས་སྡོད་བྱེད་དུ་བཅུག་སྟེ། ཕོ་བྲང་ནང་རྟེན་འབྲེལ་བྱུང་དུས་གླུ་དང་ཞབས་བྲོ་རྩེ་རུ་བཅུག དེ་ནས་བཟུང་ཆུ་ཆེན་གྱི་མི་དེ་རྣམས་ཞང་ཧྲན་ལ་བསྡད་ནས། ཁོ་ཚོ་སྡོད་པའི་གྲོང་སྡེ་ལ་”ཧྥན་ཙི་གྲོང་སྡེ”ཞེས་མིང་བཏགས་པ་རེད།
གོང་མ་ཆན་ལུང་སྐུ་གཤེགས་རྗེས། ཅ་ཆིང་ལོ་རབས་ནང་། ཞང་ཧྲན་དུ་སྡོད་པའི་བཙན་ལྷ་དང་ཆུ་ཆེན་གཉིས་ཀྱི་མི་རྣམས་ཀྱིས”བཟུང་དམག”དང”ངོ་ལོག་པ “ཞེས་པའི་མཚང་མིང་དོར་ཏེ། ཁོ་ཚོའི་མི་རབས་རྗེས་མ་ལ་མཐོང་ཆུང་དང་བརྙས་བཅོས་མི་ཐེབས་ཆེད་རང་ཉིད”མིའོ་རིགས་ཀྱི་མི”རུ་མིང་གཡར་བས། མི་རབས་རྗེས་མས་ཀྱང་”མིའོ་རིགས”རེད་སྙམ་པའི་གོ་ལོག་བྱུང་། འདི་ནི་པེ་ཅིན་ཞང་ཧྲན་གྱི་རྒྱལ་རོང་བོད་རིགས་ཀྱི་གྲོང་སྡེའི་འབྱུང་ཁུངས་རེད།
ཡོང་ཁུངས། རྔ་བ་ཁུལ་བརྙན་འཕྲིན་ཁང་།


text:
བོད་ཡིག་གི་བྱུང་རིམ་དང་སུག་བུ་ཆུང་གི་སྐོར་དཔྱད་གླེང་།
[ཟླ་ཚེས། 2018-08-11 11:18:58][རྩོམ་པ་པོ། ཞུ་འོད་རྒྱས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
༡ བོད་ཀྱི་འཕྲུལ་ཡིག་བཞི་བཅུའི་བྱུང་རིམ་སྐོར།
སྤྱིར་གཡུང་དྲུང་བོན་གྱི་བཀའ་འགྱུར་མདོ་འབུམ་རྒྱུད་མཛོད་སོགས་སྒོ་བཞི་མཛོད་ལྔའི་བོན་སྡེ་ཀུན་ལས་འཕྲུལ་ཡིག་བཞི་བཅུ་སྟོན་པས་མཛད་པར་གསལ་པོར་བསྟན་ཡོད་ལ། མཛད་དགོས་དོན་ཡང་། སྟོན་པ་གཤེན་རབ་མ་བྱོན་གོང་ནས་སྡེབ་སྦྱོར་ཡི་གེ་དང་། འདྲ་གཟུགས་ཡི་གེ་གང་ཡིན་མ་དཔོགས་ཀྱང་སྲིད་པའི་ཡི་གེ་ཁྲི་དང་འབུམ་ཙམ་ཡོད་པ་དེ། བདུད་ཀྱིས་མེ་ལ་བསྲེགས་པ་དང་། ཚིག་འཕྲོ་འབྱུང་ལྔ་མཚོན་བྱེད་དམ། འབྱུང་ལྔའི་ས་བོན་ཡི་གེ་ལྔ་ལུས་པ་དེར། གཞི་བྱས་ཏེ། དེ་ལས་འཕྲོས་པས་འབྱུང་བ་རེར་ཡི་གེ་འབྲུ་བརྒྱད་རེ་སྤྲོས་ནས་མཛད་པར་གསལ་ཡོད། དེ་ཡང་ཀ་ནས་ཨ་བར་གསལ་བྱེད་སུམ་ཅུའི་ཐོག་སྐབས་སྦྱོར་བཅུ་སྟེ། དབྱངས་བཞི་དང་དབུ་ཚེག་ཤད་གསུམ་མ་གླད་ཀོར། ཡ་བཏག་ར་བཏག་བཅས། ཁྱོན་བསྡོམས་པས་འཕྲུལ་ཡིག་བཞི་བཅུ་ཞེས་སུ་གྲགས་པ་དེ་ཡིན། དེ་བཞིན་བཀའ་རྟེན་རྣམས་ལས་ཀྱང་སྟོན་པ་གཤེན་རབ་སྐབས་ནས་འཕྲུལ་ཡིག་བཞི་བཅུ་ཡོད་པར་བཤད་ཡོད་པ་རེད། སྟོན་པ་གཤེན་རབ་སྐབས་སུ་ལྷ་ཡི་ཡིག་གཟུགས་སམ། སྤུངས་སོ་ཆེ་བ་ཡིན་པར་གསལ་བའི། སྤུངས་སོ་ཆེ་བའི་ཡིག་གཟུགས་མཛད་པ་པོ་སྟོན་པ་གཤེན་རབ་ཡིན་པ་ང་ཚོས་དཔོགས་ཐུབ། ལྷ་ཡི་ཡི་གེ་དང་ཚང་པའི་ཡི་གེ་གཉིས་གཅིག་ཡིན་མིན་དཔྱད་རྒྱུ་འདུག་དྲན། དེ་བཞིན་ཞང་ཞུང་གི་ཡི་གེ་སྨར་ཆེ་ཆུང་དང་བོད་ཡིག་དབུ་མེད་དང་དབུ་ཅན་བཅས་ཀྱི་ཡིག་གཟུགས་དེ་དག་སུས་སྲོལ་གཏོད་དམ་ཞེ་ན། བོན་གཞུང་ཁག་ལས་མུ་ཁྲིའི་སྐབས་ཙམ་དུ་བྱོན་པའི་ལོ་ཙྭ་བ་དྲུག་གིས་གཡུང་དྲུང་གི་བོན་སོ་སོའི་ཡུལ་དུ་བསྒྱུར་ཞེས་དང་། གྲི་གུམ་གྱི་གོང་ཙམ་བྱོན་པའི་ཞང་བོད་མཁས་པ་མི་བཞིས་གཡུང་དྲུང་གི་བོན་ཞང་ཞུང་གི་སྐད་ལས་བོད་སྐད་དུ་བསྒྱུར་ཞེས་པ་ཙམ་ལས་སུས་མཛད་པ་གསལ་པོར་ཕྲན་གྱིས་མ་མཐོང་མོད། ལ་མོ་བསྟན་འཛིན་འགྱུར་མེད་ཀྱིས་རྩོམ་པས། དབུ་མེད་ལ་འཇུག་པའི་སྒོ་ཞེས་པར། བོད་ཡིག་བྱུང་རིམ་སྐོར་མདོར་ཙམ་བཤད་པ་དེར་ལས། (བོད་འདིར་ཡིག་གེ་ཐོག་མར་དར་ནས་ལོ་ངོ་སུམ་སྟོང་ཙམ་སོང་བར་གྲགས་)ཞེས་དང་། ཡང་(ཞང་ཞུང་ལ་སྐབས་དེར་སྨར་ཆེན་སྨར་ཆུང་ཡོད་པ་དང་སྨར་ཆེན་སྲོལ་གཏོད་པ་པོ་ཁྲི་ཐོག་སྤར་ཙ་ཞེས་པ་༼ ལོ་ཙྭ་བ་དྲུག་གི་ཡ་གྱལ་༽དེ་ཡིན་པ་དང་། སྨར་ཆུང་སྲོལ་གཏོད་པ་པོ། སྟོང་རྒྱུང་མཐུ་ཆེན་ཞེས་པ་༼ ཞང་བོད་མཁས་པ་མི་བཞིའི་ཡ་གྱལ་༽དེ་ཡིན། སྨར་ཡིག་དེའང་སྡེབ་སྦྱོར་གྱི་ཡི་གེ་ཡིན་ཞིང་དེ་ལ་གསལ་བྱེད་སུམ་བཅུ་ཐམ་པ་དང་། དབྱངས་བཞི། བརྩེགས་པ་གསུམ། སྨད་འདོགས་འཞི་བཅས་ཡོད།)ཅེས་གསུངས་ཡོད་ཁུངས་གང་ལ་བཅོལ་ཡོད་པ་མ་གསལ། དེ་མིན་དཔལ་བསྡུས་ཀྱིས་བརྩམས་པས།{ཐོན་མི་རྗེས་དྲན་ཡིག་གཟུགས་ཀྱི་མ་ཕྱི་ཀུན་འཛོམས།}ཞེས་པར་སྡེབ་སྦྱོར་ཡི་གེ་ཐོག་མར་སྟོན་པ་གཤེན་རབ་ཀྱིས་མཛད་པ་དང་(སྤུངས་སོའམ་ཞང་ཞུང་ཡིག་རྒན་དང་། སྨར་ཆེན་གྱི་ཡིག་གཟུགས་ཀྱིས། རི་བོ་ཧི་མ་ལ་ཡི། ཤེས་རིག་གི་ས་བོན་དང་གཡུང་དྲུང་གི་བོན་དང་སྲིད་སྤེལ་བྱེད་དུ་གྱུར།)ཞེས་དང་ཡང་( དབུ་མེད་ཀྱི་ཡི་གེ་ནི་བོད་རྒྱལ་གཉའ་ཁྲི་བཙན་པོའི་སྐབས་ནས་རྒྱལ་རབས་སོ་གསུམ་བར་དུ་ཞང་ཞུང་དྲག་ཡིག་དང་། མགོ་སྣོག། ཁྲ། སྟ་རེ་མ་སོགས་ཀྱིས་བོན་སྲིད་དར་རྒྱས་ལ་ཕན་པ་ཡོད།)ཅེས་དང་། ཐུ་མིས་ཐོག་མར་བྲིས་པའི་ཡིག་གཟུགས་ལ་སྒྱོགས་དཀར་མོ་གནམ་ལ་མཆོང་འདྲ་ཞེས་པ་ནི། དབུ་མེད་ཡིན་པ་ད་ལྟ་བོད་ལྗོངས་མལ་གྲོ་གུང་དཀར་རྫོང་དུ་བཙུན་མོ་ཚལ་དགོན་པ་ན། ཛེན་ཁོག་སྣ་རྡོའི་ལྷ་ཁང་གི་བྲག་ལྡེབས་སུ་བརྐོས ཡོད་པ་མཇལ་དུ་ཡོད། ཐུ་མིས་དབུ་ཅན་གྱི་ཡིག་གཟུགས་གསར་གཏོད་མཛད་པའི་མིང་ལ་སྦལ་ནག་བགྲད་འདྲ་ཞུ་བ་དེང་སང་སེ་རའི་རི་ཁྲོད་ཕ་བོང་ཁའི་བྲག་ངོས་ན་མཇལ་དུ་ཡོད་པའི་མ་ཎི་འབྲུ་དྲུག་དེ་ཡིན།)ཞེས་གསུངས་འདུག་ཁུངས་གང་ཡིན་མ་ཤེས། དེ་བཞིན་བཀྲ་ཤིས་བསམ་གྲུབ་དང་འཕྲིན་ལས་རྒྱལ་མཚན་ཀྱིས་རྩོམ་སྒྲིག་མཛད་དེ། བོད་ལྗོངས་མི་དམངས་དཔེ་སྐྲུན་ཁང་ནས་སྤར་དུ་སྐྲུན་པས།{བོད་ཡིག་ངོས་འཛིན་དང་ཚུགས་འབྲི་ཚུལ།}ཞེས་པ་ལས། (བོད་ཀྱི་ཡིག་གཟུགས་དེ་ཐོག་མར་ཞང་ཞུང་ནས་བྱུང་བ་དང་སྲོལ་གཏོད་པ་པོ་ནི། གཤེན་རབ་མི་བོ་ཆེ་ཡིན་པར་བཤད། ཁོང་གིས་རྩ་བའི་ཡིག་འབྲུ་སུམ་ཅུ་དང་། དབྱངས་དང་ཚིག་སོགས་ཡན་ལག་བརྒྱད་དམ་བཅུ་བཅས། ཡི་གེ་བཞི་བཅུ་ལས་གྲུབ་པའི་སྒྲ་སྦྱོར་གྱི་ཡི་གེ་མཛད་པའི་གཏམ་རྒྱུད་བྱུང་)ཞེས་གསུངས་འདུག། བོན་གྱི་བཤད་སྲོལ་ལ་མཁས་པ་མི་བཞི་གྲས་ཤ་རི་དབུ་ཆེན་གྱིས་བོད་ཡིག་མཛད་པ་རེད་ཅེས་བཤད་སྲོལ་ད་བར་ཡོད་པ་བསྡད་རེད།
༢ སུག་བུ་ཆུང་གི་སྐོར།
བོད་ཀྱི་བརྡ་རྙིང་ཁག་ལས། ལག་པའི་བརྡ་རྙིང་སུག་ལག་དང་། ལག་པས་ལས་དཀའ་བྱས་པར་སུག་ལས་བྱས་པ། ལག་པས་ཡི་གེ་བྲིས་པའི་བརྡ་རྙིང་ལ་ཡང་སུག་ལས་བགྱིས་པ། དེང་སང་ཡང་ཡི་གེ་འབྲི་བར་སུག་བྲིས་བྱས་པ་ཞེས་ཟེར་ལ། ཡི་གེ་ལ་བརྡ་རྙིང་གི་མིང་ལ་སུག་བུ་ཟེར་བ་དང་། ཡི་གེའི་མིང་སུག་བུ་ཞེས་པའི་བརྡ་རྙིང་དེངས་སང་བར་འཕྲོ་ལུས་བསྡད་པ་ཡི་གེ་འབྲི་ཤེས་མིན་ལ། སུག་བྲིས་འབྱོར་མི་འབྱོར་དང་། ཡི་གེ་རྐང་པ་ཐུང་ངུའི་ཡིག་གཟུགས་ལ་སུག་ཐུང་།
ཡི་གེ་རྐང་པ་རིང་བའི་ཡིག་གཟུགས་ལ་སུག་རིང་ཅེས་དུས་ད་ལྟའི་བར་དུ་ས་ཁྱབ་རྡོ་ཁྱབ་ཡིན་ལ། ཕྱིས་སུ་སུག་བྲིས་ལ་ཚུག་བྲིས། སུག་ཐུང་ལ་ཚུག་ཐུང་དང་། སུག་རིང་ལ་ཚུག་རིང་ཅེས་པའི་མིང་ཚབ་རེ་བཏགས་འདུག་པ་མཐོང་ཀྱང་ད་ལྟ་གཉིས་ཀའི་མིང་བེད་སྤྱོད་བཏངས་བཞིན་གནས་ཡོད།
རྒན་ཆབ་མདོ་ཤེས་རབ་ཀྱིས་དཔྱད་རྩོམ་ལས། ཏུན་ཧོང་ཡིག་རྙིང་དུ། གནམ་རི་སྲོང་བཙན་སྐབས་སུ། རྔུལ་གྱི་སུག་བུ་ཆུང་སྩལ་ཞེས་འཁོད་པ་དེ། དངུལ་གྱི་ཡི་གེ་ཆུང་བ་བསྩལ་ཞེས་པའི་དོན་རེད་གསུངས་པ་དང་། འབྲི་གུང་ཆེ་ཚང་གིས་དངུལ་གྱི་སྤུག་བུ་ཆུང་བསྩལ་ཞེས་གསུངས་ཡོད་པ་ལས། ཆབ་མདོ་ཤེས་རབ་ཀྱིས་བཞེད་པ་འདི་ཤིན་ཏུ་ཡང་བདེན་པར་སྙམ་ལ། རྒྱུ་མཚན་གཅིག་གོང་གསལ་ལྟར་སྲོང་བཙན་གོང་དུ་ཡི་གེའི་མིང་ལ་སུག་བུ་ཞེས་ཟེར་སྲོལ་ཡོད་པའི་རྗེས་ཤུལ་དེང་སང་ཀྱང་ཡི་གེ་འབྲི་བར་སུག་བྲིས་བྱས་ཞེས་འབོད་སྲོལ་ཡོད་བསྡད་པ་དང་། རྒྱུ་མཚན་གཞན་ཞིག་ནི། གཉའ་ཁྲིའི་སྐབས་ནས་ཡིག་ཚང་ཅེས་ཡོད་པར་རྒྱལ་རབས་འགའ་ལས་གསལ་བ་དང་། ལོ་རྒྱུས་འགའ་ཞིག་ལས་སྲོང་བཙན་སྐབས་སུ། ཡིག་ཚང་ལམ་ལུགས་ཀྱི་སྒྲིག་གཞི་ཆ་ཚང་ཡོད་པའི་ནང་། ཡི་གེ་ཆེ་བ་དྲུག་དང་ཆུང་བ་དྲུག་གི་གྲས་སུ་དངུལ་ཡིག་ཆུང་བ་ཞེས་དངོས་སུ་གསལ་བ་ལས་ཀྱང་དངུལ་གྱི་སུག་བུ་ཆུང་ཅེས་པ་དངུལ་ཡིག་ཆུང་བ་ཡིན་པ་ཤིན་ཏུ་ནས་གསལ་པོ་བྱུང་ཡོད་ལ། འབྲི་གུང་ཆེ་ཚང་གིས་སྤུག་བུ་ཞེས་པ་གཡུ་ཡི་བརྡ་རྙིང་ཡིན་པར་གསུངས་པ་བདེན་མོད། དེ་ལ་གནོད་བྱེད་གཉིས་འབེབས་ཏེ། གཅིག་ཏུན་ཧོང་ཡིག་རྙིང་དངོས་ལ། སུག་བུའམ། པུག་བུ་ཞེས་བྲིས་ཡོད་པ་ལས། སྤུག་བུ་དང་ཡུག་བུ་ལྟ་བུ་བྲིས་མེད་པས། སུག་ལ་སྤུག་ཅེས་འགྲེལ་ཏེ། རང་འདོད་ལྟར་བརྡ་རྙིང་ཡི་གེ་ལ་བཅོས་བསྒྱུར་བྱས་པ་ལྟ་བུ་གནད་ཆེའི་ནང་དོན་ལ་གཟབ་ནན་མ་བྱས་ན། ལོ་རྒྱུས་མཁན་པོའི་ནག་ཉེས་བཀྲུས་ན་མི་དག་པ་ཞིག་ཡིན་པ་དགོངས་བཞིན་འདི་ལྟར་བཟོས་པ་ནི་ནོར་འཁྲུལ་ཞིག་རེད་སྙམ།
གཉིས་སུ་དངུལ་གྱི་སྤུག་བུ་ཆུང་ཅེས། རིན་པོ་ཆེ་དངུལ་དང སྤུག་གཉིས་མཉམ་སྦྱོར་གྱི་མིང་དགོས་པའི་རྒྱུ་མཚན་གང་ཡང་བཤད་དུ་མེད་པའི་མ་ཚད། དེའི་རྗེས་སུ་སྲོང་བཙན་སྐབས་ཡིག་ཚང་བཅུ་གཉིས་ལས། གཡུ་ཡི་ཡི་གེ་ནི། ཡི་གེ་ཆེ་དྲུག་གི་གྲས་སུ་ཡོད་ལ། དངུལ་ཡིག་ནི་ཡི་གེ་ཆུང་དྲུག་གི་གྲས་སུ་སོ་སོར་ཡོད་པའི། གནམ་རིའི་སྐབས་མཉམ་དུ་སྦྱར་ཡོད་པ་མི་སྲིད་པ་དང་གལ་སྲིད་སྦྱར་ཡོད་ནའང་། སྲོང་བཙན་སྐབས་སུ་ཡང་དེ་ལྟར་འབྱུང་དགོས་སྙམ། ཏུན་ཧོང་ཡིག་གེར་བོད་ལ་སྔ་ན་ཡིག་གེ་མེད་པ་ཡང་། བཙན་པོ་འདིའི་སྐབས་སུ་བྱུང་ཅེས་པ་ཡང་ཡིག་ཚང་ཆེ་ཆུང་ཁག་ལ་སྐབས་དེར། གསེར་གྱི་སུག་བུ་དང་གཡུ་ཡི་སུག་བུ་དངུལ་གྱི་སུག་བུ་ཞེས་ཟེར་སྲོལ་ལས། གསེར་ཡིག་དང་གཡུ་ཡིག་དངུལ་ཡིག་སོགས་ཟེར་སྲོལ་མེད་པའི་དོན་རེད་ཅེས་པའང་ཤིན་ཏུ་དཔྱད་རིན་ཡོད་འདུག་སྙམ་ལ། ཡང་མཁས་དབང་ཁ་ཅིག་གིས་དེའི་དོན་ནི། སྲོང་བཙན་གོང་དུ་བོད་ལ་ཁྲིམས་ཀྱི་ཡི་གེ་མེད་པ་དང། སྲོང་བཙན་སྐབས་སུ་བོད་རྒྱལ་ཁབ་ལ་ཁྲིམས་བཅས་པ་དང་། བཅའ་ཁྲིམས་དང་རྩ་ཁྲིམས་ཀྱི་ཡི་གེ་གསར་དུ་བཟོས་པས་དོན་དུ་འགྲེལ་བ་ནི། ཤིན་ཏུ་བདེན་པར་དྲན་ནོ་དྲན།། །།
ཞུ་འོད་རྒྱས་པས་ཟླ་དགོན་རི་ཁྲོད་དུ་༢༠༡༨*༧*༢༨ཉིན་བྲིས།། །།


text:
ཕ་ཡུལ་ནི་སེམས་སུ་ན་ཟུག་སློང་སྤྱད་ཅིག་རེད།
གཅན་ཚ་སྒྲོལ་མ་གཡང་སྐྱིད།
ཡུལ་གྱར་བ་ལ་ལས་ཕ་ཡུལ་ནི་མི་ཚེའི་འཚོལ་སྙེག་གམ་མི་ཡུལ་གྱི་དག་ཞིང་དང་ཆེས་མཐའ་མཇུག་གི་གནས་མལ་དྲོན་མོ་དེ་ཡིན་ཟེར། ང་ལ་མཚོན་ན་ཕ་ཡུལ་ནི་སེམས་སུ་ན་ཟུག་སློང་སྤྱད་ཅིག་རེད། ཉིན་ཤས་སྔོན་གྲོགས་པོས་ཁ་པར་སླེབས་སོང་། ང་ལས་ཀ་གྲོལ་ནས་རང་ཁྱིམ་དུ་ལོག་བཞིན་ཡོད། མ་གཞི་ང་ཚོ་ས་མཐའ་ནས་སྡེ་མཐའ་མྱུལ་ནས་ཡོད་པའི་གྲོགས་པོ་ཚོར་མཚོན་ན་ཁ་ཐག་རིང་ཡང་ཕན་ཚུན་སེམས་ཐག་ཧ་ཅང་ཉེ་བོ་ཡོད་པས། ཁོམ་སྐབས་རེ་ཡོད་དུས་ཕན་ཚུན་ལ་ཁ་པར་རེ་བཏང་ནས་འཚམས་འདྲི་བྱེད་པ་ནི་རྒྱུན་ལྡན་ཞིག་ཡིན། ཁོས་“ཨ་རོ་མདང་དགོང་ངའི་ཨ་མ་གློ་བུར་དུ་མེད་སོང་”ཟེར། གཏམ་ངན་དེ་གོ་མ་ཐག་ངས་ཁ་ཐུག་ཅི་ཞིག་བཤད་དགོས་པའང་མ་ཤེས་པར་ཅུང་འཚབ་འཚུབ་ཏུ་གྱུར་ནས་”ཅུང་སྒུག་ཨ་ཅུང་སྒུག་ཨ་” ཟེར་ཞོར་རླངས་འཁོར་ལམ་གྱི་ཟུར་ཞིག་ཏུ་བཀག་རྗེས་”ཁྱེད་ཀྱིས་སེམས་ཁྲལ་དེ་ཙམ་མ་བྱེད། ང་ཚོ་ས་མཐར་ཡོད་མཁན་ཙམ་མ་ཡིན་པར། རང་གི་ཕ་མ་དང་ཁྱིམ་གཅིག་ཏུ་སྡོད་མཁན་ཚོའི་ནང་དུའང་། ཕ་མ་མིག་བཙུམ་ཁར་མཉམ་དུ་ཡོད་མཁན་ཧ་ཅང་ཉུང་། རྒྱ་གར་ཕྱོགས་ནས་བསྔོ་རྟེན་འདྲ་ཕུལ་དགོས་ན་ངས་རྡ་སར་འབྲེལ་བ་བྱས་ཆོག་”ཅེས་སེམས་གསོ་ཙམ་བྱས།
མ་གཞི་བདུན་ཕྲག་གཉིས་ཀྱི་སྔོན་ཏག་ཏག་དེར་ངེད་གཉིས་ཁ་པར་ལས་ཁ་བརྡ་ཞིག་བྱེད་རྒྱུ་བྱུང་། དེ་དུས་ཁོས་ད་ལོ་དབྱར་ཁ་སྤྱི་ཟླ་དྲུག་པ་བདུན་པའི་ནང་ཕ་ཡུལ་ལ་འགྲོ་འཆར་ཡོད། ཡུལ་ན་ཨ་མ་མ་གཏོགས་མེད། ཨ་མ་ཡང་ཧ་ཅང་ལོ་ཆེན་པོ་ཡིན་ཟེར། དཀོན་མཆོག་གིས་མཁྱེན། སྐྱེ་བ་ནས་འཆི་བ་འཇིག་རྟེན་གྱི་ཆོས་ཉིད་ཡིན་ཡང་གློ་བུར་དུ་རྣ་ལ་གཟན་ཞིང་སྙིང་ཁར་གྲིས་གཙགས་པ་ལྟ་བུའི་སྐད་ངན་འདི་འདྲ་གོ་ཡོང་དུས་ཁོའི་སེམས་སུ་སྐྱོ་གདུང་ག་འདྲ་ཞིག་སྐྱེ་བཞིན་ཡོད་པ་དང་མིག་ཆུ་ག་ཚོད་ཅིག་བཞུར་ཚར་ཡོད་པ་དེ་ངས་མིག་གིས་མཐོང་མི་ཐུབ་རུང་སེམས་ཀྱིས་མྱོང་ཐུབ་ཀྱི་འདུག ཉིན་དེར་ཁོས་སྐད་མགོ་ནམ་རྒྱུན་དང་བསྡུར་ན་ཧ་ཅང་དམའ་བོ་འདུག ཁ་བརྡ་དེ་ཙམ་མང་པོ་བྱེད་འདོད་མེད་པ་ཡང་ཤེས་ཐུབ། ཡང་གཅིག་བཤད་ན་ངས་རླངས་འཁོར་ཡང་ལམ་ཟུར་དེ་ནས་ཡུན་རིང་སྡོད་ཆོག་གི་མེད་པས་ངེད་གཉིས་ཀྱི་ཁ་བརྡ་ཅུང་ཙམ་མདོར་བསྡུས་ནས་བཤད་མཚམས་བཞག་པ་ཡིན།
ཕྱི་དྲོ་དེར་ངས་མིག་ཆུ་ཟེར་བ་འདི་ནི་ཤུགས་ཀྱིས་བཙུར་ན་མི་ཡོང་བ་ཞིག་དང་། བཙན་གྱིས་བཀག་ན་མི་ཁོགས་པ་ཞིག དགའ་སྐྱོ་འདྲེས་མའི་ཚོར་བ་རྣོན་པོ་དེ་རང་དབང་མེད་པར་ཕྱིར་མངོན་ཡོང་བའི་རང་བྱུང་གི་སེམས་སྒྲ་ངོ་མ་དེ་ཡིན་པ་རྟོགས་སོང་། ངས་མིག་ཆུ་གཏོང་ཞོར་དུ་རླངས་འཁོར་བསྐོར་ནས་རང་ཁྱིམ་དུ་ཇི་ལྟར་སླེབས་པ་ཡང་ཤེས་མ་སོང་། མཚན་མོ་དེར་ཡར་མར་མང་པོ་ཞིག་ལ་འདང་བརྒྱབ་ནས་ཞག་གང་བོར་གཉིད་རྩ་བ་ནས་ཁུག་ཐུབ་མ་སོང་། ངས་བསམ་པར་ང་རང་གི་ཉེ་འཁོར་དུ་ཕ་ཡུལ་དང་ཁ་བྲལ་ནས་ལོ་མང་བོ་འགོར་ཡང་ཕ་མ་གཉིས་ཀྱི་ལག་ཏུ་ཇ་ཕོར་པ་གང་ཡང་འཇོག་མ་ཐུབ་པར་ཕ་མ་གཉིས་འཇིག་རྟེན་དང་ཁ་བྲལ་སོང་བ་ག་ཚོད་ཅིག་ཡོད་རེད། ནམ་ཞིག་ཕ་ཡུལ་དུ་ལོག་ཐུབ་པ་བྱུང་ན་བསམ་ནས་དྲན་གདུང་དང་མིག་ཆུའི་ནང་འཚོ་བ་སྐྱེལ་བཞིན་པ་ག་ཚོད་ཅིག་བྱེས་ན་ལྷག་ཡོད་ཨང་། དེ་མིན་མཚམས་ལན་རེར་ས་ཆ་ག་གེ་མོ་ནས་ཡིན་པའི་མི་དེ་གློ་བུར་དུ་ཨ་རི་ནས་གྲོངས་སོང་ཟེར་བ། ཡུ་རོབ་དང་ཡང་ན་རྒྱ་གར་ནས་གྲོངས་སོང་ཟེར་བ་ཡང་གོ་མྱོང་བ་ཉུང་ཉུང་ག་ལ་ཡིན། ང་ཚོས་མ་ཤེས་པ་དང་མ་གོ་ས་ན་ད་རུང་ག་ཚོད་ཅིག་ཡོད་རེད་ཨང་། དེ་ལྟར་བསམ་དུས་སེམས་སུ་ཆུ་ལོག་རྒྱུགས་པ་ལྟ་བུའི་དངན་པ་ཞིག་རང་དབང་མེད་པར་འཆོར་འགྲོ་ལ། ཕ་ཡུལ་ནི་སེམས་ལ་ན་ཟུག་སྐྱེད་མཁན་ཞིག་ལས་གཞན་མ་རེད་ཨང་སྙམ་པའང་དྲན།
ང་ལ་ཨ་ཅེ་གཉིས་དང་ཕུ་བོ་གཉིས་ཡོད་པའི་ང་ནི་ཆུང་ཤོས་དེ་ཡིན། ཨ་མས་བཤད་ན། ང་ནི་མོའི་ཨ་ཕའི་རྣམ་ཤེས་ཡིན་ཟེར། ནམ་རྒྱུན་ཕུ་བོ་དང་ཨ་ཅེ་ཚོ་ལས་ཀྱང་ང་ལ་ལྷག་ཏུ་གཅེས། ཨ་ཕས་ཀྱང་ང་ཚོའི་ནང་ནས་ང་ལ་བརྩེ་འདང་ཆེ་བ་བྱེད་ཀྱིན་ཡོད། གཅིག་བྱས་ན་ང་སྤུན་ལྔའི་ཆུང་ཤོས་དེ་ཡིན་པས་ཡིན་སྲིད། འོན་ཀྱང་། ང་ལ་ཕ་མ་གཉིས་ཀའི་ཕྱོགས་གང་ནས་ཀྱང་ཨ་ཡེས་དང་ཨ་མྱེས་ཞེས་འབོད་ས་ཞིག་ཡོད་པ་དྲན་ངོ་ན་མི་འདུག ང་རང་སློབ་ཆུང་མཐར་ཕྱིན་ནས་དམའ་རིམ་འགྲིམ་དུས་བར་ང་རང་ཕ་མ་གཉིས་ཀྱི་དཀྱིལ་ཏུ་ཉལ་བ་དྲན།
དུས་རྒྱུན་ཨ་མ་ཡར་ལངས་དུས་མོས་ང་ག་ལེར་པང་དུ་བླངས་ནས་ཨ་ཕའི་རུམ་དུ་འཇོག་པ་རེད། ཨ་ཕས་ཀྱང་ཨ་ཕའི་གཅེས་ཀོ སྒོ་ང་སྒོང་ཕྲུག་ཟེར་ཞོར་ཁོས་བྲང་ལ་གླན་ནས་ཨ་མས་ནངས་ཇ་ཁོལ་རག་བར་ང་ཡང་བསྐྱར་གཉིད་དུ་འཇུག་གི་ཡོད། ཕུ་བོ་ཆུང་བ་ནམ་རྒྱུན་ཨ་མས་གཡོན་ཕྱོགས་སུ་ཉལ་གྱི་ཡོད། ལྷག་ཏུ་ཨ་ཕའི་རུམ་དུ་འཛུལ་ཚེ་ང་སྐད་ཆེན་པོས་ངུས་ཞོར་ཁོང་དང་འཁྲུག་པ་རྒྱག་གི་ཡོད། ཕུ་བོ་དང་ངེད་གཉིས་བར་དུ་ལོ་གཅིག་ལས་མེད་ལ་ཁོ་ནི་ང་དང་བསྡུར་ན་གཤིས་ཀ་འཇམ་པོ་དང་སྐད་ཆ་མང་པོ་བཤད་རྒྱུ་མེད་པ་ཞིག་ཡིན། ནམ་རྒྱུན་ངས་ཁོར་བརྙས་བཅོས་བྱས་པ་ལས། ཁོས་ནམ་ཡང་བརྙས་བཅོས་མི་བྱེད། ངར་ཕ་མ་གཉིས་ནས་གཅེས་ཀོ་གཅེས་རྒྱ། སྒྲོལ་གོ་སྒྲོལ་བྷེ་སྒོ་ང་སྒོང་ཕྲུག་ལ་སོགས་གཅེས་མིང་སྣ་ཚོགས་ནས་འབོད་པ་ལས། ངའི་མིང་ཆ་ཚང་ནས་བོས་པ་ཞིག་ངས་དྲན་གྱི་མི་འདུག ང་ཚོའི་སྡེ་བ་ནས་རྫོང་ཐོག་ལ་ཧ་ཅང་ཐག་ཉེ་བས། སློབ་རིམ་དང་པོ་ནས་གཉིས་པ་བར་སྡེ་བའི་ནང་དུ་དཔེ་ཆ་བཏོན་པ་ཡིན། སློབ་རིམ་གསུམ་པ་ནས་ལྔ་པ་བར་རྫོང་ཐོག་ནས་སློབ་གྲྭ་འདོན་སྐབས་དེར་མཚན་མོ་རང་ཁྱིམ་དུ་ལོག་ཆོག་གི་ཡོད། རྫོང་ཐོག་ནས་སློབ་རིམ་གསུམ་པ་འགྲིམ་པ་ནས་བཟུང་ཕྱི་དྲོ་སློབ་ཐུན་གྲོལ་ནས་རང་ཁྱིམ་དུ་མ་ལོག་པའི་སྔོན་ལ་སློབ་མ་གཉིས་ནས་བཞི་རེས་སློབ་ཁང་ནང་གད་རྒྱག་དགོས། གད་རྒྱག་རེས་དེ་ཟླ་རེའི་ནང་ཐེངས་གཉིས་གསུམ་མ་གཏོགས་ང་ལ་མི་འཁོར། དེ་ཡང་ཕ་ལགས་ཀྱིས་ངའི་ཚབ་ཏུ་གད་རྒྱག་པ་རེད། དགུན་ཁར་ཡང་སློབ་མ་ཚོ་རེས་མོས་ཀྱིས་ནངས་སྔ་བོར་ཡོང་ནས་སློབ་ཁང་གི་ལྕགས་ཐབ་ནང་མེ་སྒོང་ནས་སློབ་ཁང་དྲོས་དགོས། ངའི་རེས་མོས་ནམ་ཡིན་ལ་ངའི་ཕ་ལགས་ཡོང་ནས་མེ་སྒོང་བ་རེད། ཐེངས་ཤིག་ཨ་ཕས་ང་རྒྱབ་ལ་འཁུར་ནས་ནམ་མ་གསལ་གོང་སློབ་གྲྭར་སླེབས་ཤིང་། ཁོང་གི་རྒྱབ་ཏུ་གཉིད་ལ་ཡུར་བའི་ང་ག་ལེར་མར་ཕབ་ཞོར། “གཅེས་ཀོ ད་རུང་ནམ་གསལ་ཡག་ཟིག་མ་རེད། ཅུང་གཉིད་དང་ཨ་ཕས་ལམ་སེང་མེ་སྒོང་ནས་སློབ་ཁང་ནང་ཚ་ལམ་ལམ་ཞིག་གིས་བཏང་འཇོག་”ཟེར་ཞོར་ང་སྒྲོག་ཙེ་གཉིས་གཤིབ་ནས་བཞག་ཡོད་པ་ཞིག་གི་སྟེང་མར་བསྙལ་བ་དང་དཔེ་ཁུག་སྔས་མགོ་བྱས། ཁོང་གི་རྒྱབ་ལྭ་མཐུག་པོ་དེ་ངའི་སྟེང་གཡོགས་ནས་གཉིད་དུ་བཅུག་སོང་། ང་གཉིད་ནས་ཅུང་མ་འགོར་བར་ཕ་ལགས་ཀྱིས་གཅེས་ཀོ་ཨ་ཕའི་གཅེས་ཀོ ད་ཡར་ལོངས་ནམ་གསལ་སོང་། སློབ་མ་གཅིག་རེ་གཉིས་རེ་ཡོང་གིན་འདུག” ཟེར་ཞོར་སློབ་ཁང་གི་སྒེའུ་ཁུང་རེ་རེ་བྱས་ནས་སྒོ་བརྒྱབ་སོང་ལ། ཅུང་ཙམ་ནས་སློབ་ཁང་ནང་ཡང་དྲོད་ལམ་ལམ་དུ་གྱུར་སོང་། སྐབས་དེར་ཕ་ལགས་ཀྱིས་”ལྕགས་ཐབ་ཁ་ནས་འདུག་ཡུན་རིང་མི་ཉན་རྡོ་སྡུག་རྒྱག་ག ཁ་ལག་སྲོ་དུས་ལག་པ་སེམས་ཆུང་བྱོས་” སོགས་མང་པོ་མང་པོ་ཞིག་བཤད་ཞོར་ངའི་སྐྲ་ལ་བྱིལ་བྱིལ་ཞིག་བཏང་སོང་། སྐབས་དེར་ངའི་སེམས་སུ་དགེ་སློབ་ཚོས་ང་སྒྲོག་ཙེ་སྒང་ཉལ་ཡོད་པ་མཐོང་པའམ། ཡང་ན་ཨ་ཕས་ངའི་ཚབ་ཏུ་མེ་གསོས་པ་ཤེས་ན་ངོ་ཚ་བསམ་ནས་ལམ་སེང་། “ཨ་ཕ་ཁྱོད་འདི་ད་སྔ་ཙམ་ནས་གཉིད་མི་སློང་ནས་ད་སོང་སོང་རེམ་མ་སོང་།” ཟེར་ཞོར་སྒྲོག་ཙེ་སྒང་ནས་ལམ་སེང་སར་བབས་ཤིང་། ངའི་སྒང་ལ་གཡོགས་ཡོད་པའི་ཁོང་གི་རྒྱབ་ལྭ་ཁོའི་ཕྱོགས་སུ་གཡུགས། ཨ་ཕས་འཛུམ་དམུལ་དམུལ་ངང་ཡ་ཡ་ཟེར་ཞོར་གཤིབ་ནས་ཡོད་པའི་སྒྲོག་ཙེ་གཉིས་དེ་སོ་སོར་འཇོག་རྩིས་བྱས་སོང་། ངས་སྐད་གསང་མཐོན་པོས་ཨ་ཕ་ཞེས་སྡང་སྡིག་ཅིག་བསྟན་པ་ན་ཁོང་གིས་ཀྱང་ཧ་གོ་སོང་བ་ལྟར་ཡ་ཡ་ཨ་ཕ་འགྲོ་ཨ་ཕ་འགྲོ་ཟེར་ཞོར་འཛུམ་དམུལ་ལེར་སློབ་ཁང་དུ་ཕྱིར་བུད་སོང་། ད་ལྟ་བསམ་ན། ཨ་ཕས་ང་ལ་བཞག་པའི་བརྩེ་འདང་ནི་སྨྱུག་རྩེ་ནས་ཁྲག་བཞུར་ཡང་བྲིས་ཚར་བ་ཞིག་མིན་ལ། མིག་ཆུ་རྒྱ་མཚོར་འདྲེས་ཀྱང་གླེང་ཚར་བ་ཞིག་མ་རེད། རྣམ་གཡེང་གིས་ལོ་ཟླ་མང་པོ་དེ་ལྟར་བསྐྱལ་ནས་རང་གི་སེམས་ངོ་ཟིན་དུས་ཕ་དྲིན་ཅན་རང་དང་གཏན་བྲལ་ཏུ་ཕྱིན་རྗེས། ཕྱིར་དྲན་གྱི་ཀློང་ནས་དྲན་གདུང་དང་འགྱོད་སེམས་ཀྱི་མིག་ཆུ་བསྐྱིལ་ནས་སྡོད་དགོས་པ་འདི་ལས་ན་ཟུག་ཆེ་བ་ཞིག་མི་འདུག ཕ་ཡུལ་ཞེས་པའི་ཐ་སྙད་འདི་རྣ་བས་གོ་ཐེངས་རེ་རེ་དང་མིག་གིས་མཐོང་ཐེངས་རེར་རང་དང་གཏན་དུ་བྲལ་ཚར་བའི་དྲིན་ཆེན་ཕ་ལགས་དེ་དྲན་འོང་ལ། དྲིན་ཆེན་ཕ་ལགས་དྲན་ཐེངས་རེར་སྙིང་ཁར་མདའ་གྲི་མདུང་གསུམ་གྱི་གཙགས་པ་ལྟ་བུའི་ན་ཟུག་ཅིག་འདུག དེ་བས་ཕ་ཡུལ་ནི་སེམས་སུ་ན་ཟུག་སྐྱེད་མཁན་ཞིག་ལས་གཞན་མ་རེད་ཨང་འདོད།
སྐབས་འདིར་ངས་ཉིན་གུང་གི་ཟ་མའི་བར་གསེང་བེད་སྤྱད་དེ་ཕྱིར་དྲན་རེ་བྱེད་ཞོར་རང་གིས་རང་ལ་ལེ་བདའ་དང་འགྱོད་བཤགས་བྱེད་ཀྱིན་ཡོད་ལ། མིག་ཆུ་ཡིས་བཞུར་རྒྱུན་སྨྱུག་རྩེ་དང་འགྲོགས་ནས་ཁ་པར་ནང་དུ་ཡི་གེ་ཤར་མར་གཏགས་བཞིན་ཡོད།
ང་རང་དམའ་གཅིག་ནས་འགོ་བཙུགས་ཏེ་སློབ་གྲྭ་ནང་དུ་ཞག་སྡོད་བྱེད་དགོས་ཀྱི་ཡོད། ཡིན་ན་ཡང་བདུན་གཅིག་གི་ནང་དུ་གཟའ་སྤེན་པའི་ཕྱི་དྲོ་ནས་བཟུང་རང་ཁྱིམ་དུ་ལོག་ནས་གཟའ་ཉི་མའི་མཚན་ཚོགས་ཀྱི་རྗེས་ཟིན་ན་འགྲིག་གི་ཡོད། གཟའ་སྤེན་པར་ནང་དུ་སླེབས་མ་ཐག་ཨ་མས་ཕུ་བོ་ཆུང་བ་དང་ངེད་གཉིས་ཀྱི་སྐྲ་ཁྲུས་སྤྱད་ཀྱི་ཆུ་ཚ་བོ་བཟོས་ནས་སྒུག་བསྡད་ཡོད།༼ང་དམའ་གསུམ་མཐར་ཕྱིན་ནས་རྒྱ་གར་དུ་འགྲོ་རོགས་བར་དུ་ངས་རང་གིས་མགོ་སྐྲ་ཐེངས་གཅིག་ལའང་བཀྲུས་མྱོང་མེད་ལ་བཀྲུས་ཨེ་ཤེས་ཀྱང་བལྟས་མྱོང་མེད་ཟེར་ཡང་མི་ཆོག་རྒྱུ་མེད༽ཨ་སྲུ་ཡིས་ཕུ་བོ་ངེད་གཉིས་ཧ་ཅང་དགའ་བའི་ཆུ་མོག་བཟོ་ཆོག་ཆོག་བྱས་ནས་སྒུག་བསྡད་ཡོད། ཨ་ཕས་རྫོང་ཐོག་ཏུ་གློག་བརྙན་བལྟ་ས་ཞིག་ཕྱེས་ཡོད་པས་ནམ་རྒྱུན་རྫོང་ཐོག་ཏུ་ཁོམ་པ་མེད་མོད། གཟའ་སྤེན་པ་ཕུ་བོ་ངེད་གཉིས་ཁྱིམ་དུ་ཡོང་གི་ཡོད་པ་ཤེས་ནས་ཕུ་བོ་ངེད་གཉིས་མ་ཐོན་སྔོན་ལ་ཁོས་ཤ་དང་སིལ་ཏོག་འདྲ་ཉོས་ཏེ་ཁྱིམ་ན་ཇ་འཐུང་ཞོར་ཕུ་བོ་ངེད་གཉིས་ལ་སྒུག་ནས་ཡོད། སྐབས་དེར་ཁྱིམ་ན་བརྙན་འཕྲིན་མེད་ལ་ཁ་པར་དང་གློག་ཀླད་ལྟ་བུ་དེ་ལས་ཀྱང་མེད་མོད། ཁྱིམ་ཚང་ནང་དུ་ཕ་མ་དང་བུ་ཕྲུག་བར་དུ་བཤད་མི་ཚར་བའི་ཁ་བརྡ་མང་པོ་ཡོད་ལ་ཁྱིམ་ཚང་ནང་དུ་བརྩེ་བ་དང་དགོད་སྒྲས་ཁེངས་ཡོད། ཕྱིར་འདང་ཞིག་བརྒྱབ་ན་སྐབས་དེར་ད་ལྟ་ནང་བཞིན་གཞུང་ལམ་ཆེན་པོ་མེད། ཁང་པ་ཐོག་བརྩེགས་ཅན་མང་པོ་མེད། ཁྱིམ་ཚང་རེ་ན་བརྙན་འཕྲིན་རེ་མེད་ལ། མི་རེའི་ལག་ཏུ་ཁ་པར་རེ་དེ་ལས་ཀྱང་མེད། དངུལ་ཁང་གི་བྱང་བུ་ཡོད་མཁན་མེད་ལ་ཁྱིམ་ཚང་རེ་ལ་སྒོར་ཁྲི་གཅིག་མ་དགོས་སྒོར་སྟོང་གཅིག་མེད་མཁན་ཡང་ཧ་ཅང་མང་། ཐ་ན་ཟ་མའི་ནང་འདེབས་སྤྱད་ཀྱི་ཚྭ་ཁུ་དང་མེ་སྦར་སྤྱད་ཀྱི་ཙག་སྒྲ་ཡིན་ན་ཡང་ཁྱིམ་ཚང་ཕན་ཚུན་ལ་གཡར་རེས་བྱེད་ཀྱི་ཡོད། ཐག་རིང་ཞིག་ལ་འགྲོ་དགོས་བྱུང་ན་རྐུན་མ་ཡོང་བར་དོགས་ནས་སྒོ་ཟྭ་རྒྱག་མི་དགོས། ལ་ལས་སྒོ་ལྕགས་སྟེང་འདམ་འབག་ཞིག་སྦྱར་ནས་འགྲོ་བཞིན་ཡོད། ཁྱིམ་ཚང་རེ་གཉིས་ཀྱི་སྒོ་ཟྭ་བརྒྱབ་པ་་ཡིན་ན་ཡང་ལྡེ་མིག་དེ་སྒོ་འགྲམ་དུ་རྡོ་ཞིག་གི་འོག་ཏུ་མནན་འཇོག་པའམ་ཡང་ན་སྒོ་སྒང་གི་མཐོང་ས་ཞིག་ནས་འཇོག་པ་རེད། བུད་མེད་ཚོས་ངོ་ཕུར་ན་ཡང་ཕག་ཚིལ་དང་མར་འདྲ་བ་ཞིག་ལས་བྱུགས་ཀྱི་མེད། སྐྲ་ཡིན་ན་ཡང་སེར་དམར་དང་ལྕང་སྡོང་གི་ཤུན་པགས་ཡང་ན་དུག་ལོག་ཁྲུས་བྱེད་(洗衣粉)ཡི་བཀྲུས་ཀྱི་ཡོད། ལོ་སར་ཐོན་ན་མ་གཏོགས་རྒྱས་ཟ་རྒྱས་འཐུང་བྱེད་རྒྱུ་གང་ན་ཡོད། ལོ་གཅིག་གི་ནང་དུ་ལྭ་བ་གསར་བ་ཐེངས་གཉིས་ནས་གསུམ་ལ་ཉོ་ཐུབ་ན་ཁྱིམ་ཚང་ཆ་རྐྱེན་ཅུང་བཟང་ཤོས་གྲས་རེད། ཡིན་ན་ཡང་སྐབས་དེར་མི་རྣམས་ལ་འགྲན་རྩོད་མེད་ལ་ང་རྒྱལ་དེ་ལས་ཀྱང་མེད། སློབ་གྲྭའི་དབྱར་གནང་དང་དགུན་གནང་གི་སྐབས་སུ་སྡེ་བའི་ནང་གི་ལོ་ལོན་ཚོ་ནམ་རྒྱུན་ལྟར་མ་ཎི་ཁང་ནང་དུ་མ་ཎི་བསྐོར་ཞོར་ཁ་བརྡ་དང་དགོད་སྒྲའི་ངང་ཉི་མ་ལྡེས་ནས་ཡོད། ན་གཞོན་ཚོས་སྡེ་བའི་སྲང་མདོ་དང་གཡོས་གཡོན་དེ་འདྲ་ན་འགྱིག་འདེད་རེས་བྱེད་པ་དང་ཡང་ན་ས་ཁུང་ཆུང་ཆུང་ཞིག་བསྐོས་ནས་དེའི་ནང་དུ་དཀར་ཡོལ་ཆག་རོ་རི་མོ་ཅན་དང་ཡང་ན་སྐར་མ་དེའི་ནང་དུ་འཕངས་ནས་རྒྱལ་སྐུགས་རེ་འདྲ་བྱེད་ཀྱི་ཡོད། ང་ཚོ་ལོ་ཆུང་ཚོ་ཐེ་བོ་དང་ཡང་ན་འབའ་རྩི་དར་རྡོ་རྩེས་པ་སོགས་ལ་གཡེང་ནས་ས་ཅི་ལྟར་རུབ་པ་ཡང་མི་ཤེས། སྐབས་དེར་སྡེ་བའི་ནང་སྤྲོ་སྣང་གི་ཁེངས་ཡོད། ཁྱིམ་ཚང་ནང་བདེ་སྐྱིད་ཀྱིས་ཁེངས་ཡོད། དེ་དུས་ཕ་ཡུལ་ངོ་མ་སྐྱིད། ཁྱིམ་མཚེས་ཕན་ཚུན་དབར་ཧ་ཅང་འགྲིག་མཐུན་ཡོད། ཁ་ཡ་ན་ཟླ་བར་ཧ་ཅང་ཞེ་འདང་ཆེ། རྒན་བཀུར་གཞོན་གཅེས་ཟེར་བ་དེ་ཡང་ཁ་ནང་གི་ཚིག་ཙམ་མིན། སྟོན་མོ་ཆེ་མ་ཆུང་གསུམ་ལ་ཁྱིམ་ཚང་ནང་གི་རྒན་པ་སྟེ་ལོ་སུ་ཆེ་བ་ཡིན་པ་དེ་འགྲོ་སྲོལ་ཡོད། ཚོགས་ས་འདུས་ས་ནས་ཀྱང་ལོ་ལོན་ཚོ་ཡར་བརྩིས་ཏེ་ཁོང་ཚོའི་གཏམ་བཤད་ལ་ཉན་རྒྱུར་ཚང་མ་སྤྲོ་བོ་ཡོད།
ང་རང་ཕ་ཡུལ་དང་ཁ་བྲལ་ནས་ལོ་ཉེར་ལྔ་ཏག་ཏག་འགོར་འདུག ལོ་བཅུ་གཉིས་ཙམ་གྱི་རྗེས་སུ་ང་ཐེངས་དང་བོར་ཕ་ཡུལ་དུ་འགྲོ་དུས་ཕྱིའི་དངོས་པོ་ཡར་རྒྱས་སུ་སོང་ཡོད་པའི་ཚོར་བ་ཞིག་སྦྱིན་སོང་མོད། དགུན་ཁ་ནམ་ཟླ་ཧ་ཅང་འཁྱག་ཏུ་ཡོད་པའི་སྐབས་དེར། ལོ་སར་གྱི་གཡས་གཡོན་ལ་མ་གཏོགས་སྡེ་བའི་ཕྱི་ནང་གཉིས་ན་ལོ་ལོན་དང་ནད་པ་ཡང་ན་བྱིས་པ་ཆུང་ཆུང་དེ་འདྲ་མ་གཏོགས་ཚང་མ་ལས་ཀ་དང་ཞོར་ལས་ལ་སོང་ནས་སྔོན་མ་ནང་བཞིན་མི་དེ་ཙམ་མཐོང་རྒྱུ་མི་འདུག དགོད་སྒྲ་དེ་དག་ཀྱང་ཐོས་རྒྱུ་མི་འདུག ངའི་མཐོང་ཡུལ་དུ་གྱུར་བའི་ཕ་ཡུལ་དེ་ངའི་ནམ་རྒྱུན་ཚོར་བའི་ནང་ཡོད་པའི་ཕ་ཡུལ་དེ་རེད་མི་འདུག ཡིན་ན་ཡང་སྐབས་དེར་ངས་འཇིག་རྟེན་ཀྱི་བྱ་དངོས་ཡོད་ཚད་འགྱུར་འགྲོ་བ་ནི་འཇིག་རྟེན་གྱི་ཆོས་ཉིད་ཞིག་ཡིན་པས་དེ་ཙམ་སྐྱིད་སྣང་ཞིག་མ་བྱུང་ཡང་། སྐབས་དེར་ངའི་སེམས་ཀྱི་རྒྱབ་རི་དམར་པོ་སྟེ་རང་ཉིད་ལ་སྲོག་ལྟར་གཅེས་པའི་དྲིན་ཆེན་ཕ་ལགས་བཞུགས་ཡོད་པས་ན་ཟུག་གི་ཚོར་སྣང་དེ་འདྲ་ཤུགས་ཆེན་པོ་ཞིག་སྦྱིན་མ་སོང་།
༢༠༠༩ལོའི་སྤྱི་ཟླ་དྲུག་པའི་ཚེས་ཉེར་བཞི་ཉིན་གྱི་ཕྱི་དྲོ་ཆུ་ཚོད་བཞི་ཡས་མས་སུ་ངའི་དྲིན་ཆེན་ཕ་ལགས་འཇིག་རྟེན་འདིར་ང་ཚོ་དང་གཏན་དུ་ཁ་བྲལ་སོང་ཟེར་པའི་གཏམ་ངན་རྣ་ལ་གཟན་ཞིང་སྙིང་ཁར་གྲི་ཡིས་གཙགས་པ་ལྟ་བུ་དེ་གོ་བ་ནས་བཟུང་ཕ་ཡུལ་ཅེས་པའི་ཚིག་འདི་སེམས་སུ་དྲན་ཡོང་དུས་ངས་ཕ་ལགས་དྲན་ཡོང་ལ་ཕ་ལགས་དྲན་ཐེངས་རེར་ཕ་ཡུལ་ཞེས་པའི་ཚིག་འདི་ནི་ངའི་སྙིང་ལ་ན་ཟུག་སློང་སྤྱད་ཅིག་ཏུ་གྱུར་སོང་།
སྔོན་མ་ཡིན་ན་ཕ་ཡུལ་དུ་མ་ལོག་པའི་ཟླ་གཅིག་གི་སྔོན་ནས་བཟུང་ཡིད་སེམས་གཉིས་ཀ་དགའ་བ་དང་སྤྲོ་བ་ཞིག་གིས་ཁེངས་ནས་ཡོད། དེ་ལོས་ཡིན་སྐབས་དེར་ཕ་ཡུལ་ན་ཨ་ཕ་ཟེར་བ་ཞིག་གིས་ཁ་པར་ལས་སྒྲོལ་གོ་ཉིན་ཁ་ཤས་ཡིན་ཡང་སྔུན་ན་གཅིག་བསྣུར་ཨེ་ཐུབ་ཀི་ལྟོས་དང་། ཕ་ཡུལ་ལ་ཡོང་གི་ཡོད་མ་བཤད་ན་སྐྱོན་མི་འདུག་ཡོང་གི་ཡོད་ཅེས་བཤད་ཚར་རྗེས་ཉི་མ་གཅིག་ཡིན་ཡང་ཕར་འགྲོ་རྒྱུ་ཞིག་མེད་ཁུ་ཟེར་བཞིན་ང་ལ་ཉིན་མཚན་དུས་དྲུག་ཏུ་སྒུག་ནས་སྡོད་མཁན་གྱི་དྲིན་ཆེན་ཕ་ལགས་བཞུགས་ཡོད། པེ་ཅིན་གནམ་ཐང་དུ་ལེན་གི་ཡོང་ན་མ་གཏོགས་སེམས་མི་བདེ་གི་ཟེར་མཁན་གྱི་དྲིན་ཆེན་ཕ་ལགས་བཞུགས་ཡོད། ཁྱེད་རང་ཆེས་དགའ་བའི་གཅན་ཚའི༼ལིང་ཧྥིན༽དང་སིལ་རའི་ནང་གི་སིལ་སྣ་ཁ་ཆ་ཙིག་བཏོག་ནས་ཁྱེར་ཡོང་ཡོད་ཟེར་མཁན་གྱི་ཕ་ལགས་བཞུགས་ཡོད། ཕ་ཡུལ་དུ་ཐོན་མ་ཐག་ཉིན་ཁ་ཤས་ལ་ཁྱིམ་ནས་ངལ་གསོ་ཡག་པོ་ཞིག་རྒྱོབས། དེ་ནས་རང་གི་འདོད་པ་ལྟར་གང་ལ་འགྲོ་འདོད་པ་དང་སུ་ལ་ཐུག་འདོད་ན་དེ་ལྟར་བྱོས་ཟེར་མཁན་གྱི་ཕ་ལགས་བཞུགས་ཡོད། སྒོར་འབུད་ཁར་ཆང་མང་པོ་མ་འཐུང་། རླངས་འཁོར་བསྐོར་དུས་སེམས་ཆུང་བྱོས། དགོང་མོ་འཕྱི་བོ་མི་སྡོད་པར་ཁྱིམ་དུ་ལོག་ཤོག ཨ་མ་ངེད་གཉིས་ཀྱིས་སྒུག་ནས་འདུག་ཟེར་མཁན་གྱི་ཕ་ལགས་དེ་བཞུགས་ཡོད། ངས་ཉོག་བཤད་ག་ཚོད་ཞིག་བརྒྱབ་རུང་ཉན་པར་སྤྲོ་ཞིང་ང་ལ་བདེན་ཁ་སྟེར་བའི་དྲིན་ཆེན་ཕ་ལགས་དེ་བཞུགས་ཡོད། ངའི་བུ་མོ་འདི་སེམས་པ་བཟང་བ་དང་གཏོང་ཕོད་ཆེ་བ་འདི་ང་ཨ་ཕ་ལ་རིག་གི་ཟེར་བཞིན་འདོད་བློ་ཡོངས་སུ་ཚིམས་ཤིང་ངོ་གདོང་འཛུམ་གྱིས་ཕྱུག་པའི་ཕ་ལགས་དེ་བཞུགས་ཡོད། ངའི་བུ་མོ་འདི་བུ་བརྒྱ་དོ་སྟོང་དོ་ཞིག་ཡིན་ཞེས་ཡང་ཡང་བསྔགས་པའི་ཕ་ལགས་དེ་བཞུགས་ཡོད། ཁ་སང་དེ་རིང་ཕ་ཡུལ་ཞེས་པ་འདི་གོ་ཡོང་དུས་ཕ་ལགས་དྲན་ཡོང་ལ་ཕ་ལགས་དྲན་ཐེངས་རེར་ཕ་ཡུལ་ནི་ངའི་སེམས་སུ་ན་ཟུག་སློང་སྤྱད་ཅིག་རེད། ང་ཕ་ཡུལ་དུ་འགྲོ་ཐེངས་རེར་ངའི་མཐོང་ལམ་གྱི་གྲིབ་ཟུར་རེ་རེ་ནས་ཕ་ལགས་ཀྱི་རྒྱབ་གཟུགས་མཐོང་གྱིན་འདུག་ལ། མི་ཚོགས་ཀྱི་འུར་སྒྲའི་ཁྲོད་ནས་ངས་ཕ་ལགས་ཀྱི་སྐད་སྒྲ་ཚོར་གྱིན་འདུག དགོན་པ་ཁག་དང་སྡེ་བའི་མ་ཎི་ཁང་དུ་འགྲོ་དུས་ཕ་ལགས་ཀྱིས་བཞེངས་པའི་ལྷ་རྟེན་ཆོས་གསུམ། སྐུ་བརྙན་མང་བོ་མཐོང་རྒྱུ་འདུག་ལ་སྡེ་བའི་ལོ་ལོན་ཚོའི་ཁ་ན་ཁྱེད་ཀྱི་འཇོན་ཐང་དང་མི་སེམས་དཀར་ཞིག་ཡིན་པ་གོ་རྒྱུ་འདུག སྲང་ལམ་རེ་རེ་ན་ཕ་ལགས་ཀྱི་རྐང་རྗེས་འདུག་ལ་ལམ་འགྲམ་དང་ཁྱིམ་གྱི་གཡས་གཡོན་ཚང་མ་ན་ཕ་ལགས་ཀྱིས་བཙུགས་པའི་སིལ་སྡོང་སྣ་ཚོགས་འདུག་པ་དང་། ད་རུང་ཁྱིམ་གྱི་ལྷས་རའི་ནང་དུ་ཕ་ལགས་ཀྱིས་བཙུགས་པའི་མེ་ཏོག་ཨ་དཀར་གཉིས་དང་ཙན་ཏན་སྡོང་བོ་ཞིག་བཙུགས་ཡོད་པ་དེ་ཡང་འདུག
ངེད་ཚང་གི་ཁང་པའི་ཟུར་ན་ཡོད་པའི་རི་སྒང་དེའི་སྒང་ལ་བུད་ནས་རི་སྒང་དེའི་ཁ་གཏད་ན་ཆགས་ཡོད་པའི་རྨ་ཀླུང་རྡོ་རྗེ་བྲག་དང་རི་འདབས་ན་ཆགས་ཡོད་པའི་རང་རེའི་སྡེ་བ་ལ་སོགས་མིག་གི་མཐོང་ལམ་དུ་གྱུར་ཐེངས་རེར་ཕ་ལགས་ཀྱིས་ང་ཁོས་པང་དུ་བཟུང་ནས་སྡེ་བ་དང་འཚོ་བ་ཇི་ལྟར་ཆགས་ཚུལ་གསུངས་པའི་གཏམ་རྒྱུད་དམ་ལོ་རྒྱུས་མང་། ང་ཕ་ཡུལ་དུ་འགྲོ་ཐེངས་རེར་ཕ་ལགས་དྲན་གྱིན་འདུག ཕ་ལགས་དྲན་ཐེངས་རེར་ཕ་ཡུལ་ནི་ཁ་མདོག་མེད་པའི་མྱ་ངན་ཐང་ཞིག་དང་འདྲ་བར་ངའི་སེམས་སུ་ན་ཟུག་སློང་སྤྱད་ཅིག་རེད།


text:
རི་མོ་ནི་བོད་ལྗོངས་ཆབ་མདོ་གྲོང་ཁྱེར་སྟེང་ཆེན་རྫོང་ཞེ་གཞུང་ཤང་ཞེ་སྨད་གྲོང་ཚོའི་དམངས་ཕན་སྔོ་ཚལ་འདེབས་འཛུགས་ཀྱི་ཞིང་འབྲོག་པའི་སྔོ་ཚལ་དྲོད་ཁང་ཆེད་ལས་མཉམ་ལས་ཁང་ནས་ཐོན་པའི་སྔོ་ཚལ་ཡིན།
ཀྲུང་གོའི་བོད་ལྗོངས་དྲ་བའི་འཕྲིན། ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་མཐའ་གཅིག་བླངས་ནས་2020 ལོར་སླེབས་སྐབས་རང་རྒྱལ་གྱིས་ད་ཡོད་ཚད་གཞིའི་འོག་གྲོང་གསེབ་ཀྱི་དབུལ་བྲལ་མངོན་འགྱུར་བྱེད་དགོས་པ་དང་། དབུལ་ཕོངས་རྫོང་ཚང་མས་དབུལ་ཕོངས་ཀྱི་ཞྭ་མོ་ཕུད་ནས་ས་ཁོངས་རང་བཞིན་གྱི་ཁྱོན་ཡོངས་དབུལ་ཕོངས་གནད་དོན་ཐག་གཅོད་བྱས་ནས་དབུལ་སྒྲོལ་ངོ་མ་ཐུབ་དགོས་པའི་དུས་མཚུངས་སུ། བཟོ་ལས་ཅན་གསར་གྲས་ལ་སྐུལ་འདེད་བཏང་སྟེ། བརྡ་འཕྲིན་ཅན་དང་གྲོང་ཁྱེར་དང་གྲོང་རྡལ་ཅན། ཞིང་ལས་དེང་རབས་ཅན་བཅས་དུས་མཉམ་དུ་འཕེལ་རྒྱས་གཏང་དགོས་ཞེས་བསྟན། བོད་རང་སྐྱོང་ལྗོངས་ནི་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་འབྲེལ་གྱི་ས་ཁུལ་དབུལ་པོ་འབའ་ཞིག་ཡིན་པའི་ངོས་ནས་ཉེ་བའི་ལོ་ཤས་རིང་བོད་རང་སྐྱོང་ལྗོངས་ཀྱིས་ཁྱད་ལྡན་ཐོན་ཁུངས་བེད་སྤྱོད་དང་། ཁྱད་ལྡན་ཐོན་ལས་ལ་གཞི་བཅོལ་ཏེ་དེང་རབས་ཅན་འགྱུར་འཕེལ་རྒྱས་ཀྱི་ཁ་ཕྱོགས་རྒྱུན་འཁྱོངས་ཀྱི་ཁྲོད་དུ་དམིགས་བསལ་ཁྱད་ཆོས་ལྡན་པའི་ཐོན་ལས་ཀྱི་རྣམ་པས་གནད་སྨིན་དབུལ་སྐྱོར་ལས་དོན་ལ་སྐུལ་འདེད་ཧུར་ཐག་བཏང་བ་དང་། དབུལ་ཕོངས་མང་ཚོགས་ཀྱི་ཡོང་འབབ་རྒྱུན་མཐུད་ངང་འཕར་སྣོན་ཡོང་བར་སྐུལ་སྤེལ་བྱས་ནས་ཐོན་ལས་གཅིག་གོང་དུ་སྤེལ་བ་ཡིས་ཡུལ་ཕྱོགས་གཅིག་གི་དཔལ་འབྱོར་ལ་སྐུལ་ཁྲིད་བྱས་ནས་ཡུལ་དེ་མི་དམངས་ཕྱུག་འགྱུར་ངོ་མ་ཡོང་ཐུབ་པ་བྱས།
2017ལོའི་ཟླ10བའི་ནང་དུ། མི་འབོར་ཁྲི་1.7 ཡོད་པའི་བོད་རང་སྐྱོང་ལྗོངས་གཞིས་རྩེ་གྲོང་ཁྱེར་གྲོ་མོ་རྫོང་དེ་རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་དོན་ཁང་གིས་རྫོང་དབུལ་བོའི་གྲས་ནས་བླངས་ཏེ། བོད་ལྗོངས་ཀྱི་དབུལ་ཐར་རྫོང་སྐོར་དང་པོའི་ནང་གི་མཐའ་མཚམས་རྫོང་གཅིག་པུར་གྱུར། ས་ཆ་དེ་གའི་དབུལ་དུད་ལོངས་སྤྱོད་ཀྱི་སྲིད་ཇུས་ཁེ་སྤོགས་འབོར་ཆེན་ཡིན་ཡང་ལས་བྱེད་པ་དང་མང་ཚོགས་མང་པོས་སྲིད་ཇུས་ཀྱི་ཁེ་སྤོགས་ཁོ་ནར་བརྟེན་པ་ཙམ་གྱིས་ཕུགས་ཡུན་གྱི་དཔལ་འབྱོར་གནད་དོན་ངོ་མ་དེ་ཐག་གཅོད་དཀའ་བོ་ཡོད་པ་རྟོགས་ཁར། དབུལ་བོ་ནས་རྦད་དེ་ཐར་དགོས་ན་ངེས་པར་དུ་སོ་སོ་བརྟེན་རྒྱུའི་ཐོན་ལས་ཤིག་དགོས་པའི་བསམ་ཚུལ་བྱུང་། ཚུལ་དེར་དམིགས་ནས་རྫོང་དེས་མ་དངུལ་སྒོར་དུང་ཕྱུར་17 བཏང་སྟེ། ཐོན་ལས་རྟེན་གཞི་ཆེན་པོ་བཅུ་བཙུགས་པ་དང་། “ ཀུང་སི་དང་། ཐུན་མོང་། ཞིང་འབྲོག་དུད་ཚང་བཅས་ཟུང་འབྲེལ་” བྱེད་པ་དེ་ཐོན་ལས་གཉེར་སྐྱོང་དཔེ་སྟོན་གྱི་གྲས་ཤིག་ཏུ་བརྩིས་པས་ཀུང་སི་དེས་མི་སེར་གྱི་འཚོ་བར་འགྱུར་ལྡོག་ཆེན་པོ་བཏང་། ཐོ་འགོད་མ་རྩ་སྒོར་ཁྲི་1500 བཏང་བའི་ཕག་རིའི་འབྲི་གཡག་ཐོན་ལས་འཕེལ་རྒྱས་ཚད་ཡོད་ཀུང་སི་ལ་དཔེ་བཞག་ན། དབུལ་ཕོངས་འབྲོག་པས་ཁྱིམ་གྱི་ནོར་གནག་མ་རྐང་དུ་བཞག་ཆོག་ལ། མ་རྐང་དུ་བཞག་རྗེས་ལོ་སྔོན་མ་3 རིང་འབྲི་གཡག་རེར་ལོ་རེར་སྒོར་650 ཡི་ཁེ་སྤོགས་བགོ་རྒྱུ་ཡོད་པ་མ་ཟད། ཕྱི་མ་ཕྱི་མར་ཁེ་སྤོགས་དེ་དག་ཟམ་མི་ཆད་པར་འཕར་ཐུབ་ཀྱི་ཡོད། གལ་ཏེ་འབྲོག་པ་འདོད་མོས་ཅན་གྱིས་རང་གི་འགན་གཙང་ལེན་བྱས་པའི་རྩྭ་ར་དང་རྨོ་ཞིང་ཀུང་སིའི་ཕྱུགས་ར་དང་། གཟན་ཆག་རྟེན་གཞིར་བཀོལ་སྤྱོད་དུ་གཡར་ལ། དེ་ལས་ཀྱང་ལོ་ལྟར་ཁེ་སྤོགས་གོང་བཞིན་དུ་བགོ་བཤའ་རྒྱག་རྒྱུ་ཡོད། གྲོང་མི་པ་སངས་བཀྲ་ཤིས་ཀྱིས་ནོར་གནག6 མ་རྐང་ནང་ཞུགས་ལ། དེས་ཁྱིམ་ཚང་གི་ལོའི་ཡོང་འབབ་ཀྱི་1 / 3 ཟིན་གྱི་ཡོད།
ནག་ཆུ་ས་ཁུལ་མདོག་ཉི་ཁུལ་གྱིས་ཆེད་ལས་དང་དབུལ་དུད་ཟུང་འབྲེལ་གྱི་ཐོན་ལས་འཕེལ་རྒྱས་གཏོང་སྟངས་ལ་བརྟེན་ནས་སྤུ་ལག་གྲོང་ཚོ་ལྷོ་མ་གྲོང་རྡལ་གྱི་ཞིང་འབྲོག་པའི་མཉམ་ལས་ཁང་བཙུགས།རི་མོ་ནི་རྟ་སྒ་བཟོ་བཞིན་ཡོད་པའི་གྲོང་མི་ཡིན།
བོད་ལྗོངས་ཉིང་ཁྲི་གྲོང་ཁྱེར་མེ་ཏོག་རྫོང་ནི་ཡར་ཀླུང་གཙང་པོའི་སྨད་རྒྱུད་དུ་ཆགས་ཤིང་། ཡུལ་དེར་ཚ་ཁུལ་ཕལ་བའི་བརླན་གཤེར་ཅན་གྱི་ནམ་ཟླ་ཤོས་ཆེ་པའི་ཁར་ས་དབྱིབས་རི་མ་ཐང་མང་བ་དང་། ཁྱད་ཆོས་ལྡན་པའི་བོད་སྨན་སྨན་རྩྭ་སོགས་འདེབས་འཛུགས་ལས་རིགས་དང་ཇའི་ཡུལ་སྐོར་ལས་རིགས་ལ་ཧ་ཅང་འཚམ་པོ་ཡོད། ཉེ་བའི་ལོ་ཤས་རིང་མེ་ཏོག་རྫོང་གིས་ཁྱད་ཆོས་ལྡན་པའི་ཐོན་ལས་རོགས་སྐྱོར་ཐད་མ་དངུལ་གྱི་རྒྱབ་སྐྱོར་བྱེད་ཤུགས་ཇེ་ཆེར་བཏང་སྟེ། བདེ་ཞིང་དང་། འབྲས་སྤུངས་ཀྱི་ཤང་གྲོང་5 རུ་སྤྱིའི་གཞི་ཁྱོན་མུའུ་5826 ཟིན་པའི་ཚད་གཞི་མཐོ་ཤོས་ཀྱི་སྐྱེ་ལྡན་ཇ་ཞིང་21 དང་བསྐྲུན། 2016 ལོར་ཐོན་ལས་རྣམ་གྲངས་28 ལག་བསྟར་བྱས་པ་དང་། 2017 ལོའི་ཐོན་ལས་རྣམ་གྲངས་45 འཆར་གཞི་ནང་བཞིན་ལག་བསྟར་བྱས། ད་ཆ་ཁྱད་ལྡན་ཐོན་ལས་གོང་འཕེལ་གཏོང་བའི་ནང་ཞིང་འབྲོག་པ་དེ་བས་མང་པོར་ཡོང་འབབ་ཅུང་ལེགས་ཙམ་རག་ཐུབ་ཡོད། མིག་སྔའི་བར་ཁྱད་ཆོས་ལྡན་པའི་ཐོན་ལས་ཀྱིས་དུད་ཚང་1155 ཡི་མི5079ཡི་ཡོང་འབབ་འཕར་སྣོན་ལ་སྣེ་འཁྲིད་དེ། དུད་ཚང་དབུལ་པོ140ཡིི་མི 541 ལ་ཕན་པ་ཐོབ་པ་རེད།
རི་མོ་ནི་ལྷ་ས་གྲོང་ཁྱེར་ཁྲེང་ཀོན་ཆུས་ས་གཙང་བའི་ཚད་གཞི་མཐོ་ཤོས་ཀྱི་རིག་ནུས་དྲོད་ཁང་གི་སྡོང་དབྱིབས་རྣམ་པའི་གསོ་སྐྱོང་བྱེད་སྟངས་རེད།
བོད་ལྗོངས་ཆབ་མདོ་གྲོང་ཁྱེར་གོ་འཇོ་རྫོང་གིས་གནད་སྨིན་དབུལ་སྐྱོར་ལས་དོན་ཁྲོད་དུ་དབུལ་སྐྱོར་གནད་ལ་འཕིགས་ཤིང་ཡུལ་བབས་དང་བསྟུན་པ། ཐོན་ཁུངས་ཀྱི་ལེགས་ཆ་མངོན་པར་དོད་པ། ཁྱད་ཆོས་ལྡན་པའི་ཁེ་ལས་གོང་སྤེལ་ཤུགས་ཆེན་པོ་རྒྱག་པ་བཅས་བྱས་ཏེ། ཁྱད་ལྡན་ཐོན་རྫས་དང་། བོད་སྨན་ཐོན་རྫས། དམངས་སྲོལ་ཐོན་རྫས། ཞིང་ལས་ཐོན་རྫས། ལག་ཤེས་བཟོ་ལས་བཅས་མཉམ་འབྲེལ་གྱི་ཐོན་ལས་མཉམ་སྤེལ་ལམ་བུ་བཏོད། ལས་བྱེད་པ་དང་མང་ཚོགས་ཀྱིས་ཕྱར་བ་གྲུ་འདེགས་ཀྱིས་ཐོན་ལས་ལ་དམ་འཛིན་དང་། དབུལ་སྒྲོལ་ལ་སྐུལ་འདེད་བཏང་། ཏང་གི་ཚོགས་ཆེན་བཅུ་དགུ་པ་ནས་བཟུང་། སྐྱ་འབེལ་ཤང་ཐོན་ལས་གླིང་ཁུལ་གྲབས་འཛུགས་ཧུར་ཐག་བྱས། གླིང་ཁུལ་དེ་བསྐྲུན་རྗེས་ཤང་ཡོངས་ཀྱི་ཁྱད་ལྡན་ཐོན་ལས་ནང་འདྲེན་དང་། ཐོན་ལས་འབྲེལ་ཐག་འཕེལ་རྒྱས་སུ་བཏང་ནས་ཤང་དེ་ཡོངས་ཀྱི་གྲོང་ཚོ་8 དང་དུད་ཚང་160 ལྷག་ཙམ་གྱི་མི720ཡི་འབབ་འཕར་ཕྱུག་འགྱུར་ལ་སྐུལ་ཁྲིད་ནུས་ལྡན་བྱས། དེ་དང་དུས་མཚུངས་སུ“ ཀུང་སི་དང་། མཉམ་ལས་ཁང་། རྟེན་གཞི། ཞིང་དུད་” བཅས་ཀྱི་གཉེར་སྐྱོང་བྱེད་སྟངས་ལ་བརྟེན་ནས་འབོ་ལོ་གྲོང་རྡལ་བདེ་སྐྱིད་གྲོང་ཚོའི་གྲམ་ཐང་མུའུ་151ཡི་སྟེང་དུ་མ་དངུལ་སྒོར་ཁྲི་4200 ཟིན་པའི་སྟོད་མའི་ལུག་རྒྱགས་གསོ་རྟེན་གཞི་འཛུགས་སྐྲུན་བྱས། ད་ཆ་ངག་དབང་ལུག་ཐོན་ལས་མ་ལག་གཞི་རྩའི་ཐོག་གྲུབ་ཟིན་པའི་མ་ཟད། ངག་དབང་ལུག་གསོ་ཚགས་ཆེད་ལས་མཉམ་ལས་ཁང་སོགས་མཉམ་ལས་ཁང་4བཙུགས་ནས་ཐེམ་དུད་300 ལྷག་ཙམ་བསྡུ་ལེན་བྱས་ནས་མང་ཚོགས་འབབ་འཕར་ཕྱུག་འགྱུར་གྱི་ལམ་དུ་འཁྲིད། ཐོན་ལས་གསར་བ་གོང་སྤེལ་ལ་སྐུལ་འདེད་གཏོང་བའི་ཐད་ནས་གོ་འཇོ་རྫོང་ལུས་གསོ་རྡོ་ཁོག་ནང་འདྲེན་གྱི་བཟོ་སྐྲུན་ལག་རྩལ་དང་། ཁམས་པའི་རྡོ་ཁོག་གི་སྤུས་རྟགས་བཅས་གཏོད་པས། དུད་ཚང་དབུལ་བོ་ལས་ཞུགས་ལ་སྐུལ་ཁྲིད་ནུས་ལྡན་བྱས་པ་མ་ཟད། གོ་འཇོ་རྫོང་གི་སྲོལ་རྒྱུན་ཐོན་ལས་དེ་བཟོ་ལས་ཅན་དུ་འགྱུར་བའི་ཐོན་ལས་འཕེལ་ཕྱོགས་ཀྱི་ལམ་དུ་སྒྱུར་ནས་རིམ་སྤོར་བྱས་པར་ཡུལ་དེའི་དུད་ཚང་དབུལ་བོའི་སློབ་སྦྱོང་དང་ལས་ཞུགས་ལ་སྐུལ་ཁྲིད་བྱས། དེང་སྐབས་རྡོ་ཁོག་བཟོ་གྲྭའི་ལོ་ཧྲིལ་བོའི་ཐོན་སྐྱེད་རིན་ཐང་སྒོར་ཁྲི་5000 ཟིན། ཀུང་སིས་ད་ལྟ་ཏང་གི་ཚོགས་ཆེན་བཅུ་དགུ་པའི་དགོངས་དོན་ལས་ཐོན་ལས་གོང་སྤེལ་སྐོར་གྱི་བླང་བྱ་དང་ཟུང་འབྲེལ་དམ་ཟབ་བྱས་ཏེ་གཞི་ཁྱོན་ཅན་གྱི་དཔལ་འབྱོར་འཕེལ་རྒྱས་གཏོང་བའི་གོམ་སྟབས་ཇེ་མགྱོགས་སུ་བཏང་བ་དང་། དྲ་ཐོག་ཏུ་ཐད་ཚོང་འཕྲིན་སྟེགས་དང་། ལྗོངས་ཕྱི་ནང་དུ་ཕྱིར་ཚོང་ས་ཚིགས་བཙུགས་ནས་ཕྱིན་ཆད་ཡིག་ཚགས་དང་གཱ་བཟོས་པའི་དུད་ཚང་དབུལ་པོ་རྣམས་བསམ་དོན་བཞིན་དུ་དབུལ་སྒྲོལ་དང་། རྒྱུན་མཐུད་དབུལ་སྒྲོལ་ཐུབ་པར་རྨང་གཞི་འདིང་བ་རེད།
ཐོན་ལས་དབུལ་སྐྱོར་ནི་དབུལ་སྐྱོར་གྱི་རྩ་བ་ཡིན་ལ། དབུལ་སྐྱོར་གསར་གཏོད་བྱེད་སྟངས་ཀྱི་བྱེད་ཐབས་གལ་ཆེན་དང་། “ གཞན་བརྟེན་རྣམ་པ” ནས་“ རང་བརྟེན་རྣམ་པར་” བསྒྱུར་བའི་ཐབས་ལམ་གལ་ཆེན་ཞིག་ཡིན། ཐོན་ལས་ཀྱི་འདེགས་སྐྱོར་མེད་པའི་དབུལ་སྐྱོར་ནི་ཆུ་མེད་ཀྱི་ཁུངས་དང་། རྩ་བ་མེད་པའི་ཤིང་སྡོང་ལྟ་བུ་ཡིན། བོད་རང་སྐྱོང་ལྗོངས་ཀྱིས་“ ཐོན་ལས་སྔོན་སྐྱོད་” ལ་མཐོང་ཆེན་བྱས་ཏེ། ཐོན་ལས་ཉིད་དབུལ་སྒྲོལ་འགག་གཏོར་གྱི“ སྒུལ་ཤུགས་གཙོ་བོ་དང་། སྣེ་འཁྲིད་གཙོ་བོར་བཟུང་ནས་དབུལ་སྒྲོལ་འགག་གཏོར་གྱི་འཁོར་རྒྱུག་བཟང་པོ་ཆགས་པར་སྐུལ་འཁྲིད་བྱས། ད་ཆ་བོད་ལྗོངས་ཀྱི་ཁྱད་ཆོས་ལྡན་པའི་ཐོན་ལས་འཕེལ་ཕྱོགས་ཧ་ཅང་ཤུགས་དྲག་ན་ཡང་དེ་ནི་བོད་ལྗོངས་ཀྱི་དབུལ་སྒྲོལ་བཀོད་སྒྲིག་གི་བསྡུས་གཟུགས་ཙམ་ཡིན་པས། ཡུལ་གཞན་དུ་གནས་སྤོའི་དབུལ་སྐྱོར་དང་། སྣོད་བཅུད་དབུལ་སྒྲོལ། དངུལ་རྩའི་དབུལ་སྐྱོར། སློབ་གསོའི་དབུལ་སྐྱོར། གློག་རྡུལ་ཚོང་དོན་གྱི་དབུལ་སྐྱོར་སོགས་གཙོ་གནད་དབུལ་སྐྱོར་གྱི་བྱ་ཐབས་གཞན་དག་དང་ཟུང་དུ་སྦྲེལ་ནས་བོད་ལྗོངས་ཀྱི་མི་མང་པོ་ཞིག་འབྱོར་འབྲིང་གི་ལམ་ཆེན་དུ་བསྐྱོད་སྒང་རེད།
ལོ་ཙཱ་བ། ཁོན་ཐར་འཚོ།


text:
ས་དབྱིབས་ཆགས་ཚུལ་སྐོར།
རོང་ཁུལ་ས་རྒྱ་ཆུང་རུང་།། ལུང་བར་ཁང་བརྩེགས་མང་ས།། རི་རྩེ་ཁ་བས་གཡོགས་རུང་།། རི་རྟིང་དྲོད་ཀྱིས་འཛིན་ས།། ལུང་ཆེན་གཏིང་ལ་ཟབ་རུང་།། ནེའུ་གསིང་སྐྱེད་ཚལ་རྒྱས་ས།། ཆབ་དང་ཆུ་བོ་རྒོད་རུང་།། འབྲུ་སྣ་ལོ་ཏོག་མོད་ས།། ཞེས་པ་ལྟར་གྱི་ཡུལ་ལྗོངས་ཀྱི་བཀོད་པ་ཁྱད་པར་ཅན་གྱི་ས་ཁུལ་ཞིག་སྟེ། སྒྲུང་ཆེན་བསམ་གྲུབ་ཀྱིས་བཤད་པའི《གེ་སར་སྒྲུང་། ཤར་རྒྱལ་མོ་ཚ་བ་རོང་གི་འབྲས་རྫོང》ལས།
ཤར་རྒྱལ་མོ་ཚ་བ་རོང་གི་ཡུལ།། རོང་ལུང་ཆེན་གསེར་གཞུང་ཡངས་པ་ལ།། ཆབ་ཆུ་བོ་རྒྱལ་མོ་རྔུལ་ཆུ་འབབ།། མ་སྲིད་པ་རྒྱལ་མོ་རྔུལ་ཆུ་རེད།། རྟ་འདོ་བས་རབ་སོ་གཅོད་ལམ་མེད།། མཐོ་བྲག་རི་གཟར་ལ་རྫ་འགག་དོག།འགག་དོག་གསུམ་མིད་པའི་འཕྲང་དང་འདྲ།། རི་རི་རྩེ་དབུ་གཏུག་གནང་བ་འདྲ།། རི་རི་སྐེད་དཔུང་བ་གཤིབ་པ་འདྲ།། ཉིན་ཉིན་རྡོ་སྲིབས་ལ་འགྲིལ་ནི་ཡིན།། སྲིབས་སྲིབས་རྡོ་ཉིན་ལ་འགྲིལ་ནི་ཡིན།། ས་རོང་ཆེན་གཟར་མོའི་སྐྱ་བར་ན།། རྡོ་ཨ་དཀར་རྩེད་མོ་རྩེད་རྩེད་རེད།། དབུས་དམུ་རྡོ་རི་བོ་མཆོག་རབ་ལ།།མཐུ་ཆེན་པོ་སྐུ་བླ་རྣམ་གསུམ་དང་།། བཀའ་གཉན་པོ་གཉན་ཆེན་སྡེ་བཞི་སོགས།། འཁོར་རི་བོ་དྲུག་ཅུ་རྩ་གཉིས་བསྐོར།། ཕྱི་དཀྱིལ་འཁོར་རེའུ་མིག་བཀྲམས་པའི་དབུས།། ཤེལ་བུམ་པ་གདན་ལ་བཀོད་པ་འདྲ།། རྩེ་གནས་ཆེན་བཞི་ལ་ལས་བཞིའི་དབྱིབས།། སྒྲུབ་གནས་ཕྲན་བརྒྱ་དང་གནས་ལག་བཅུ།། སྐེད་བྲག་དང་ནགས་རི་སྦྲགས་མ་ན།། མཆོག་ཡི་དམ་བཞི་ཡི་ཕོ་བྲང་ཡོད།། ཤོད་ལུང་ཆེན་ལྕགས་སྒྲོག་དཔྱངས་འདྲ་ལ།། ཤར་རྒྱལ་རོང་ལུང་ཆེན་བཅོ་བརྒྱད་ཆགས།། ཞེས་བྱུང་བ་ལྟར་དོན་ལ་གནས་སོ།།
གཞན་ཡང་རྒྱལ་རོང་གནས་འགོ་དགོན་གྱི་སྤྲུལ་སྐུ་བསྟན་པའི་རྒྱལ་མཚན་གྱིས་བཤད་པ་ལྟར་ན། རོང་བྲག་གི་ས་ཆ་ནི་རྨ་བྱ་དགུ་ཡི་ཁ་རྒྱལ་མོ་དམུ་རྡོའི་མདུན་རོང་བྲག་རྫོང་དུ་གཏད་པའི་ས་དབྱིབས་ཤིག་ཡིན།
ས་དབྱིབས་རྨ་བྱ་དགུ་འདུས་ཀྱི་གཤོག་པའི་སྟེང་ནས་རི་ཕྲན་དྲུག་ཅུས་མཐའ་ནས་བསྐོར་ཡོད་པའི་རྟེན་འབྲེལ་འགྲིག་པས་ཡུལ་འདི་ནི་སྔོན་བུད་མེད་ཀྱི་རྒྱལ་ཁམས་ཤིག་ཡིན་པ་དང་བུད་མེད་རྣམས་མཛངས་མའི་ཡོན་ཏན་ཚང་ཞིང་སྐྱེས་པ་རྣམས་ས་མཐར་སོང་ཚེ་ཁ་དགེ་བཀྲ་ཤིས་ཤིང་ཡོན་ཏན་ཅན་དུ་བྱུང་བ་ཡིན་ནོ་ཞེས་གསུངས་པ་དེ་ཡང་རྒྱུ་མཚན་དང་ལྡན་པ་ཞིག་རེད་སྙམ།།
མདོ་སྨད་ཀྱི་ལོ་རྒྱུས་ལས་རྒྱལ་རོང་གི་སྐོར།
རྣམ་དཀར་ས་བོན་གྲུང་བོ་དེ། ། བྱིན་རླབས་དྲོད་ཀྱིས་ཉེར་བསྐྱངས་པ། །
རྒུད་པ་ཀུན་སེལ་ཡོངས་འདུ་ལྗོན། ། སླར་ཡང་དར་བའི་དཔལ་རྒྱས་ཤོག །
འདིར་མདོ་སྨད་ཀྱི་བོད་མིའི་ས་ཁུལ་གྱི་བོད་མི་དག་གི་འབྱུང་ཁུངས་རགས་ཙམ་གླེང་བ་ལ། དེང་དུས་བཀན་ཤན་ཞེས་པའི་གྲོང་ཁྱེར་དང་། ཝུན་ཁྲོན་ཞེས་པའི་ས་གནས་འདི་དག་ནི་ལོ་སྟོང་ཕྲག་དུ་མའི་སྔ་རོལ་ཏུ་བོད་མི་འདུས་སྡོད་ཀྱི་ས་ཁུལ་ཡིན་ལ། རྗེས་སོར་ཐང་རྒྱལ་རབས་ཆོས་དར་སྲིད་དར་གྱི་དབང་ཐང་ཆེ་བར་གྱུར་པའི་སྐབས་སུ་བོད་མི་མཐའ་འདེད་ཀྱིས། ཐང་གིས་ས་ཁུལ་མང་པོར་དམག་གི་རྟེན་གཞི་བཙུགས་ཏེ། ས་འདི་ཕྱོགས་སུ་གྲོང་རྡལ་མང་པོ་བཙུགས་པར་གྲགས། དེ་རྗེས་བོད་ཀྱི་བཙན་པོ་སྲོང་བཙན་སྒམ་པོའི་མངའ་ཐང་རབ་ཏུ་རྒྱས་ནས་བོད་དམག་འབུམ་ཕྲག་དུ་མ་དྲངས་ཏེ། ཐང་གི་མཐའ་ཁུལ་གྱི་གྲོང་རྡལ་མང་པོ་ལྷག་མེད་དུ་བཅོམ་ཞིང་། མཐའ་མཚམས་སྲུང་བའི་བོད་དམག་འབུམ་ཕྲག་དུ་མ་གཏན་སྡོད་བྱེད་པའི་ས་གནས་བཙུགས།
དེ་དུས་འཛམ་གླིང་དུ་སྐད་གྲགས་ཆེ་བའི་དམག་འཁྲུག་བྱས་པའི་ས་ཆ། ཟུང་ཆུ(松潘)ཞེས་པའི་ཆུ་བོའི་མཇུག་དང་ཉེ་བའི་རི་སྒང་ལ་ས་རྡོ་འདྲེས་པའི་གྱང་བརྡུངས་པའི་འཐབ་རྫོང་མཐོན་པོ་མང་པོ་ཡོད་པ་དེང་སང་ད་དུང་མ་ཞིག་པར་ཡོད། དེ་དུས་སུ་མཐའ་མཚམས་སྲུང་བའི་དམག་མི་གཏན་སྡོད་བྱས་པའི་བོད་མི་ནི། རྒྱལ་མོ་ཚ་བ་རོང་གི་ས་གནས་ཀྱི་ཚ་ཁོ་ཞེས་གྲགས་པའི་བོད་མི་འདི་དག་ཡིན་ཏེ། ཕྱིས་སུ་རྒྱལ་ཕྲན་བཅོ་བརྒྱད་དུ་གྱེས་པ་ནི། བཀན་ཤན་གྱི་ལུང་དགུ་རྒྱལ་པོ་ནས་ཁམས་ཀྱི་ལྕགས་ལ་རྒྱལ་པོའི་བར་གྱི་རྒྱལ་ཕྲན་རྣམས་ཡིན། རྒྱལ་རོང་རྒྱལ་ཁག་བཅོ་བརྒྱད་ཅེས་གྲགས་པའི་བོད་མཐའ་མཚམས་སྲུང་བའི་རྒྱལ་ཕྲན་བཅོ་བརྒྱད་ནི།
1.ལྕགས་ལ།(康定明正宣慰司)2.མགོ་སྨད་དམ་ཀ་ལ།(天泉长官司) 3.མགོ་སྟོད།(冷边长官司)4.དགེ་ཤིས་ཙ།(喀什杂安抚司) 5.པ་ཝམ།(八旺宣慰司) 6.བྲག་སྟེང་།(八地宣慰司) 7.མུ་ཕྱི།(穆平宣慰司) 8.མདའ་མདོ།(丹东安抚司) 9.བཙན་ལྷ།(小金安抚司) 10.འོག་གཞི།(鄂克什安抚司) 11.ལུང་དགུ(མདོ་གླིང་ཡང་ཟེར།瓦寺宣慰司) 12.རྒྱལ་ཁ།(杂谷安抚司) 13.སོ་མང་།(梭磨宣慰司) 14.ཅོག་ཙེ།(卓克基长官司) 15.རྫི་འགག(松岗长官司) 16.བསྟན་པ།(党坝长官司) 17.ཁྲོ་སྐྱབས།(绰斯甲安抚司) 18.ཆུ་ཆེན(大金安抚司)ཏེ་བཅོ་བརྒྱད་དོ། །
སྲོང་བཙན་དང་ཐང་འཁྲུགས་ཏེ་བོད་དམག་གིས་བཅོམ་པའི་མཁར་ཤུལ་ནི་རྔ་བའི་མཁར་ཤུལ་དག་ཡིན་ཏེ། ས་འོག་ནས་ཐོན་པའི་སོ་ཕག་དང་། ཁྲོ་ཟངས་སོགས་ཀྱི་ཐོག་ཐང་རྒྱལ་རབས་ཀྱི་ཡི་གེ་འདུག་ཅེས་ཟེར། གཞན་ཡང་ལུང་ཟིའི་མཁར་ཆག་ཅེས་གྲགས་པའི་མཁར་ཤུལ་དང་། ལུང་ཟིའི་ཉག་གའི་ལྷོ་ངོས་ཀྱི་ཆུ་དང་འོམ་བུའི་ཆུ། གསེར་ཐང་བརྒྱུད་དེ་འོངས་པའི་ཆུ་འདྲེས་མཚམས་ཀྱི་གད་ཐོག་གི་རྒྱ་མཁར་ཞེས་གྲགས་པའི་ས་དེ་ཡང་དེ་དུས་ཀྱི་མཁར་ཤུལ་རེད། དེ་བཞིན་དུ་མཛོད་དགེ་རུ་རྒྱ་གྲོང་ཆགས་ནས་ཞིང་བཏབ་ཤུལ་གསལ་པོ་ཡོད། འོན་ཀྱང་མཁར་ཤུལ་ཡོད་ཚད་སྲོང་བཙན་སྐབས་བཅོམ་པའི་མཁར་ཤུལ་མ་ཡིན་ཏེ། བོད་རྒྱལ་གྱི་ཆབ་སྲིད་ཉམས་ནས་བོད་སིལ་བུར་འཐོར་བའི་དུས་སུ་ཡང་། རྒྱ་མཁར་འགའ་ཞིག་ཆགས་པ་གླིང་སེང་ཆེན་ནོར་བུ་དགྲ་འདུལ་གྱིས་གཏན་བཅོམ་བྱས་པ་ཡང་ཡོད་དེ། དཔེར་ན། མཛོད་དགེ་བཞག་ལྡོམ་གྱི་ཁང་གསར་དགོན་གྱི་མདུན་ངོས། བྲ་བོ་སྡེ་བའི་དགུན་ས་ཡོད་སའི་མཁར་ཤུལ་དེ་ནི། གླིང་སེང་ཆེན་གྱི་དུས་སུ་བཅོམ་པའི་མཁར་ཤུལ་ཡིན་ལ། དེ་ལྟ་བུ་ས་གཞན་དུའང་ཡོད་ལ་རི་སྒང་དུ་རྒྱའི་དགོན་ཤུལ་ཡང་ཡོད་དོ། །
རྒྱལ་མོ་ཚ་བ་རོང་གི་བོད་མི་འདི་དག་གི་རུས་ནི་སྦྲ་ཡིན་ཏེ། མདོ་སྨད་ཆོས་འབྱུང་ལས་གསུངས་པ་ལྟར་རྒྱལ་རོང་རྒྱལ་ཁག་རྣམས་ཀྱི་རུས་ནི་སྦྲ་ཡིན་ཏེ། རིགས་དེར་ཚ་ཁོ་རང་སྐད་ལ་ང་ཤྩི་ཟེར། དེ་ཡང་བོད་ཀྱི་རིགས་ལ། བསྭེ། རྨུ། ལྡོང་། སྟོང་དང་བཞི། རིགས་བཟང་རྣམས་ལ་སྔར་ཞང་བོ་ཟེར་ལ། ཕྱིས་སུ་ལྷ་རིགས་སྒོ་ཟེར། བསྭེ་རིགས་བཟང་རྣམས་ལ་བསྭེ་ཆུང་སྦྲ་ཟེར། རྨུ་རིགས་བཟང་རྣམས་ལ་དམུ་ཚ་སྒ་ཟེར། ལྡོང་རིགས་བཟང་རྣམས་ལ་ཨ་སྤོ་ལྡོང་ཟེར། སྟོང་རིགས་བཟང་རྣམས་ལ་ཨ་ལྕགས་འབྲུ་ཟེར། རིགས་བཞིའི་སྟེང་དུ་དབལ་དང་ཟླ་གཉིས་ཏེ་དྲུག་ལ་མིའུ་གདུང་དྲུག་ཏུ་གྲགས། དེའི་ནང་ནས་བསྭེ་དང་སྦྲ་གཅིག་པར་བཤད། སྔོན་གྱི་རྒྱལ་རབས་རྣམས་སུ་བསྭེ་ཆུང་འབྲས་ཞེས་པའང་སྦྲ་དང་གཅིག་གམ་གསུངས། དེས་ན་རྒྱལ་རོང་གི་ས་ཆ་འདི་རྣམས་སྦྲ་རིགས་ཀྱིས་བཟུང་གཤིས། རུས་མཛོད་ལས། འགག་དོག་མོ་གསུམ་པོ་སྦྲ་ལ་ཐོབ། །སྦྲ་དཔལ་རྩལ་ཆེ་བ་དེ་དོན་ཡིན། །ཞེས་གསུངས་པ་ལྟར་མདོ་ཁམས་རོང་ཆེན་བཞིའི་ནང་ཚན། རྒྱལ་མོ་ཚ་བ་རོང་གི་འགག་དོག་ས་གསུམ་སྦྲས་ཐོབ་ཅེས་གསུངས་སོ། །
སྦྲ་རིགས་དེ་ལ་སྦྲ་དཀར་དང་སྦྲ་ནག་སྦྲ་ཁྲའི་རིགས་སོགས་དུ་མ་ཡོད་དེ། མིའུ་གདུང་དྲུག་གི་རུས་མཛོད་ལས། ཤར་རྒྱལ་མོ་རོང་གི་རྒྱལ་པོ་སྔོན་མ་བྱང་ཆུབ་སེམས་དཔལ་ཕྱག་ན་རྡོ་རྗེའི་སྤྲུལ་པ་མདོ་བཞེར་ནག་པོ་ཞེས་པ་དེ་སྦྲ་ནག་པོའི་རིགས་ཡིན་ལ། བསྟན་པ་སྔ་དར་གྱི་དུས་སུ་སངས་རྒྱས་རྣམ་པར་སྣང་མཛད་ཀྱི་སྤྲུལ་པ་ལོ་ཙཱ་བ་ཆེན་པོ་པ་གོར་བཻ་རོ་ཙ་ན་ཡུལ་རྒྱལ་མོ་རོང་དེར་བྱོན་དུས་ཀྱི་རྒྱལ་པོ་དེ་ཡིན། ཡུལ་དེའི་རྒྱལ་རིགས་སུ་འཁྲུངས་པ་གཡུ་སྒྲ་སྙིང་པོ་ཞེས་པ། ལོ་ཙཱ་བ་ཆེན་པོ་དེའི་སློབ་མར་གྱུར་པ་རྒྱལ་མོ་གཡུ་སྒྲར་གྲགས་པ་སོགས་བྱུང་ཞིང་། ཡུལ་དེར་བསྟན་པ་སྔ་འགྱུར་གྱི་དམ་པའི་ཆོས་ཡང་དེ་ནས་བཟུང་སྟེ་དར་བར་བཤད་དོ། །དེ་ནས་བཟུང་རྒྱལ་པོ་མདོ་བཞེར་ནག་པོའི་གདུང་རིགས་དེར་ཚིག་བསྡུས་པས་རྒྱལ་ནག་གདུང་རིགས་ཟེར་བ་བྱུང་བར་གྲགས། ཞེས་གསུངས་སོ། །རྒྱལ་པོ་མདོ་བཞེར་ནག་པོའི་གདུང་རིགས་ད་དུང་ཡང་ཡོད་དེ། ཁྱིམ་དེའི་མིང་ལ་རྒྱལ་ནག་ལྕགས་མགོན་ཚང་ཟེར། གཞན་ཡང་རྒྱལ་རོང་གི་མི་རྒྱུད་དང་དཔོན་རྒྱུད་དག་ནི་མིའུ་གདུང་དྲུག་གི་རུས་མཛོད་སོགས་རུས་མཛོད་རྣམས་སུ་རྒྱས་པར་ཡོད། ཤེས་འདོད་ན་དེ་དག་ཏུ་ལྟོས། ཡུལ་དེར། རྒྱལ་མོ་ཚ་བ་རོང་ཟེར་བའི་རྒྱུ་མཚན་རོང་སྟོན་ཤེས་བྱ་ཀུན་རིག་གི་དངོས་སློབ། བོན་གྱི་སློབ་དཔོན་ཤེས་རབ་རྒྱལ་མཚན་གྱི་རྣམ་ཐར་ལས། དང་པོ་སྐྱེ་བ་བཞེས་ཚུལ་ནི། །འཁྲུངས་ཡུལ་ཤར་ཕྱོགས་རྒྱལ་མོ་རོང་། །དམུ་རྡོ་ལྷ་གཉན་ཉེ་བའི་གནས། ། ཞེས་གསུངས་པ་ལྟར། རྒྱལ་མོའི་དམུ་རྡོ་ཞེས་གྲགས་པའི་ལྷ་རི་མཐོ་ཞིང་བརྗིད་པ་དེའི་རི་རྒྱུད་དང་བཅས་ཡུལ་ལུང་ཆེན་པོ་དེར་རྒྱལ་མོ་རོང་ཞེས་གྲགས་པ། བོད་ཀྱི་ས་གནས་གཞན་ལས་ཚ་བ་ཅུང་ཆེ་བའི་ས་ཡིན་གཤིས་རྒྱལ་མོ་ཚ་བ་རོང་ཞེས་འབོད། ཚིག་བསྡུས་ནས་རྒྱལ་རོང་ཞེས་བརྗོད་པར་བྱེད། གྲོ་ནས་སྲན་གསུམ་སོགས་འབྲུ་རིགས་འབྱུང་བའི་རོང་ཁོག་ཡིན་སྟབས། རྒྱལ་རོང་། ཐེ་རོང་། དགུ་རོང་། རོང་བོ་རེབ་གོང་བཞི་ལ་མདོ་སྨད་ཀྱི་རོང་ཆེན་བཞི་ཞེས་གྲགས་པ་དང་། ཡང་རྒྱལ་རོང་། ཐེ་རོང་། དགུ་རོང་གསུམ་ལ་མདོ་སྨད་ཀྱི་རོང་ཆེན་གསུམ་ཞེས་བྲིས་པའང་ཡོད། ཤར་རྒྱལ་མོ་རོང་། ལྷོ་ཚ་བ་རོང་། ནུབ་ཀོང་པོ་རོང་། བྱང་ཨ་སྟག་རོང་བཞི་ལ་བོད་གངས་ཅན་གྱི་རོང་ཆེན་བཞི་ཟེར།
ལྷ་རི་རྒྱལ་མོའི་དམུ་རྡོ་འདི་ལ། དམུ་རྡོ་དབང་ཕྱུག་ཟེར་ཞིང་། དེའི་འཁོར་དུ་སྐུ་བླ་རྣམ་གསུམ། གཉན་ཆེན་སྡེ་བཞི། རི་བོ་དྲུག་ཅུ་རྩ་གཉིས་ཀྱིས་བསྐོར་བ། སྒྲུབ་གནས་བརྒྱ་དང་རྩ་བརྒྱད་སོགས་ཡོད་ལ། སྐུ་བླ་རྣམ་གསུམ་ནི། འོག་གཞི་སྐུ་བླ། ཧ་ཉུང་སྐུ་བླ། རྩེ་མདོ་སྐུ་བླ། གཉན་ཆེན་སྡེ་བཞི་ནི། ཤོ་ལོ་གཉན་ཆེན། ས་ཝོ་གཉན་ཆེན། གཡུ་འབྲུག་གཉན་ཆེན། ཐོ་ཝོ་གཉན་ཆེན་ཟེར། སྐུ་བླ་ནི། སྔོན་རྒྱ་མི་འགའ་ཞིག་གིས། དེ་རྒྱ་སྐད་དུ་བསྒྱུར་ཚེ། ཡུལ་སྐད་དེའི་ཀློག་སྒྲ་ལ་བརྟེན་ནས། སི་གོས་ལང་(四姑娘)ཞེས་བསྒྱུར། དེར་བརྟེན་འགའ་ཞིག་གིས་རྟོག་བཟོའི་སྒྲུང་གཏམ་ཞིག་ཀྱང་བཟོས་པར་གྲགས། ལྷ་གཉན་ལ་སྐུ་བླ་ཟེར་བ་ནི་བོད་མིའི་གནའ་བོའི་ཟེར་སྲོལ་ཡིན་ཏེ། ཏུན་ཧོང་གི་གཏེར་ཡིག་ལས་ཐོན་པའི་མོ་ཡིག་ལས། ཐབ་ལྷ་ནི་དགའ། སྐུ་བླ་ནི་དགྱེས། ཞེས་སོགས་མང་དུ་འབྱུང་ངོ། །ཁྲི་སྲོང་ལྡེ་བཙན་གྱི་དུས་སུ་སློབ་དཔོན་བཻ་རོ་ཙ་ན་རྒྱང་འཕུད་བཏང་སྐབས་རྒྱལ་མོ་ཚ་བ་རོང་གི(རྫི་འགག་ཏུ་རྒྱལ་ས་བཟུང་བས་རྫི་འགག་རྒྱལ་པོའང་ཟེར་ལ། གུ་རུ་མཚོ་རྒྱལ་གྱི་རྣམ་ཐར་ལས། གཟི་འགག་ཅེས་ཡོད། དེང་སང་འགའ་ཞིག་གིས་རྫོང་འགག་ཅེས་བྲིས་པའང་ཡོད།)ཁམས་རྒྱལ་མདོ་བཞེར་ནག་པོས་ཐོག་མར་སྦལ་དོང་དང་ཤིག་དོང་དུ་འཕེན་པ་སོགས་ངན་ལས་སྣ་དགུ་བྱས་མོད། ཕྱིས་སུ་སྐུ་སྲོག་ལ་ཅུང་ཟད་ཀྱང་མ་གནོད་པས་དད་པ་སྐྱེས་ཏེ། སྦྱིན་བདག་གི་མཐིལ་མཛད་ནས་རྒྱལ་སའི་ཉེ་འདབས་སུ་མདོ་ལུགས་ཀྱི་དགོན་པ་གྱི་བོ་ནོར་བུའི་གླིང་དང་། ཁྲོ་ཆུའི་མཐིལ་དུ་སྔགས་ལུགས་ཀྱི་དགོན་པ་བདེ་ཆེན་གླིང་ཞེས་པ་བཏབ། གྱི་བོ་ནོར་བུའི་གླིང་ནི་རྫི་འགག་རྒྱལ་པོ་ན་རིམ་གྱིས་བསྐྱངས་ཏེ། རབ་བྱུང་བཅུ་གཅིག་བཅུ་གཉིས་པའི་བར་དེར། རྫི་འགག་གི་ཁམས་རྒྱལ་ང་ཤྩི་ཚེ་དབང་གྲགས་རྒྱལ་ཇོ་ནང་ལ་དད་པས། འཛམ་ཐང་གི་ཇོ་ནང་པའི་བླ་མ་བསྟེན་ནས། གྱི་བོ་ནོར་བུའི་གླིང་འདིར་ཇོ་ནང་གི་འདོན་ཆ་འགའ་ཞིག་འདོན་བཅུག་པ་དང་། རྗེ་བཙུན་ཏཱ་ར་ན་ཐའི་སྟོང་སྐུ་སོགས་བཞེངས། རྗེས་སོར་མན་ཆིང་ཆེན་ལུང་གིས་དབང་བསྒྱུར་སྐབས། ཆུ་ཆེན་ལྷ་སེང་དགོན་པ་དགེ་ལུགས་སུ་བསྒྱུར་ཏེ། རྒྱལ་རོང་ཡུལ་གྱི་དགོན་སྡེ་མཐའ་དག་གི་ལྟེ་བ་བྱེད་དགོས་པའི་བཀའ་ཕབ། དེའི་སྐབས་སུ་གྱི་བོ་ནོར་བུའི་གླིང་འདིའང་དགེ་ལུགས་སུ་གྱུར་ཏེ། སྨོན་ལམ་ལྔ་མཆོད་སོགས་ཀྱང་དགེ་ལུགས་པ་ལྟར་བྱས། ཁྲོ་ཆུའི་ཡུལ་གྱི་བདེ་ཆེན་གླིང་ནི་ཕྱིས་སུ་ཆོས་ལུགས་གསར་རྙིང་གཉིས་སུ་གྱུར་ཏེ། རང་རང་གི་ལུགས་ལྟར་བྱེད་པ་ལས་ཕན་ཚུན་འགོག་རྒོལ་སོགས་མེད། དེ་ལྟར་བཻ་རོ་ཙ་ནས་བཏབ་པའི་དགོན་པ་གཉིས་ཀྱང་བཅོས་བསྒྱུར་སྐབས་སུ་ལྷག་མེད་དུ་བཅོམ། འོན་ཀྱང་ཁྲོ་ཆུའི་བདེ་ཆེན་གླིང་ལ་རྒྱལ་ཁབ་ཀྱིས་གསོལ་རས་གནང་སྟེ་བསྐྱར་གསོ་བྱེད་བཞིན་ཡོད། གྱི་བོ་ནོར་བུའི་གླིང་གི་དགོན་ཤུལ་དུ་གྲོང་སྡེ་ཆགས་ནས་ཡོད་ལ་བསྐྱར་གསོ་སོགས་བྱེད་ཀྱིན་ཡོད་མེད་མ་ཤེས།
བཻ་རོ་ཙ་ན་རྒྱང་འཕུད་གཏོང་སའི་ཡུལ་ནི། རྒྱལ་མོ་ཚ་བ་རོང་ཡིན་པ་ལས་ལྷོ་ཚ་བ་རོང་མིན། སོག་ཟློག་པའི་འབྲི་གུང་དཔལ་འཛིན་དགག་ལན་ནང་དུ་རྒྱལ་རོང་ཡུལ་མིན་ལྷོ་ཚ་བ་རོང་ཡིན་གསུངས་པ། ཁོང་མདོ་སྨད་དུ་ཕེབས་མ་མྱོང་ཞིང་བཞུགས་ཡུལ་མདོ་སྨད་དང་ཐག་ཧ་ཅང་རིང་བས་རྒྱུས་མ་ལོན་པ་རེད་དོ། །
རྒྱལ་མོ་ཚ་བ་རོང་གི་ཡུལ་མི་རྣམས་ལ་ཚ་ཁོ་ཞེས་འབོད་པའི་རྒྱུ་མཚན་ནི། སྐབས་ཤིག་བོད་ཀྱི་ལྷ་བཙན་པོས་ཁོ་ཕན་ཞེས་པའི་བློན་པོ་ཞིག་མངགས་ནས་ཡུལ་འདིའི་མགོ་དཔོན་དང་དམག་དཔོན་བྱས། འདིའི་རྒྱལ་སའི་ཁང་ཤུལ་ནི་རྫི་འགག་གི་སྲིབ་ངོས་ན་ཡོད། དེ་ལ་བཙན་པོའི་སྲིད་གཞུང་གིས་བཏང་བའི་བཀའ་ཤོག་དང་ཆབ་ཤོག་གི་ཐོག་ཏུ། རྒྱལ་མོ་ཚ་བ་རོང་གི་ཁོ་ཕན་ལ་ཞེས་དང་། ཚིག་སྡུད་བྱས་ཏེ། ཚ་ཁོ་ལ་ཞེས་བྲིས་པ་དག་གི་རྐྱེན་གྱིས་མགོ་དཔོན་དེ་ལ་ཚ་ཁོ་ཞེས་ཐོགས་པ་དང་། རིམ་གྱིས་ཡུལ་མི་ལའང་ཚ་ཁོ་ཞེས་ཐོགས་པ་ཡིན་ཞེས་རུས་མཛོད་འགའ་ཞིག་ལས་བཤད་པ་བཞིན་དུ། མདོ་སྨད་ཆོས་འབྱུང་དུའང་བཀོད་འདུག་པ་ལྟར་རེད།
མདོ་སྨད་ཆོས་འབྱུང་ལས་མདོ་སྨད་ལྷོ་བྱང་གི་མི་རྒྱུད་ཕལ་ཆེར་བོད་ཆོས་རྒྱལ་གྱིས་རྒྱ་བོད་སོ་མཚམས་སུ་བཞག་པ་ལས་མཆེད་པ་ཤ་སྟག་ཡིན་པས་སྐད་རིགས་ལའང་བརྡ་རྙིང་མ་འགྱུར་བ་མང་། ཞེས་གསུངས་པ་ལྟར། རྒྱལ་མོ་ཚ་བ་རོང་གི་ཡུལ་སྐད་འདི་ལ་བོད་ཀྱི་བརྡ་རྙིང་མ་འགྱུར་བ་ཤས་ཆེ་བ་ཡིན་ཏེ། སི་ཏུ་པཎ་ཆེན་གྱི་སུམ་རྟགས་འགྲེལ་ཆེན་ལས། ཁམས་ཕྱོགས་ཀྱི་ཨ་མདོ་དང་རྒྱལ་རོང་སོགས་བྱང་ཤར་གྱི་ས་ཆ་རྣམས་སུ་འཁོད་པའི་སྐྱེ་བོ་དག་ལའང་གནའ་བོའི་དུས་སུ་བོད་ཡུལ་དབུས་ནས་བྱུང་བའི་ཀློག་ཚུལ་མ་ཉམས་པ་ཡིན་པར་གྲགས་པའི་ཡི་གེ་འདོན་ཚུལ་དང་། དེ་དག་གི་ཡུལ་སྐད་བཅས་ལའང་ཅུང་ཉམས་ཆེ་ཙམ་ལས། འཕུལ་རྟེན་སོགས་སྒྲ་དག་པར་འདོན་པ་བྱུང་བ་མངོན་སུམ་གྱིས་གྲུབ་ཅེས་གསུངས་སོ། །
དེས་ན་རྒྱལ་མོ་ཚ་བ་རོང་གི་ཡུལ་སྐད་ཀྱི་ནང་བརྡ་རྙིང་ཆེས་མང་བ་དང་། སྒྲ་དྲག་ཆེ་བའི་དབང་གིས་འགྱུར་བ་དང་། འགྱུར་ཆེ་བ་དང་། ཉམས་ཆེ་དྲག་པའི་དབང་གིས་འགྱུར་བ་དང་། འགྱུར་ཆེ་བ་སོགས་ཀྱི་དབང་གིས་མི་འདྲ་བ་ལྟ་བུར་གྱུར་པའང་ཡོད་ལ་དབུས་གཙང་སྐད་ཀྱང་རིམ་གྱིས་འགྱུར་བའི་སྟབས་ཀྱིས་མི་འདྲ་བ་ལྟ་བུར་གྱུར་མོད། མ་གཞི་རྒྱལ་རོང་གི་སྐད་འདི་བོད་སྐད་རང་ཡིན་པ་ངེད་ཅག་བོད་རང་མཚན་པ་དང་། བོད་ཡིག་ཤེས་པ་དག་གིས་བལྟས་ན་ཤིན་ཏུ་གསལ། བོད་སྐད་དང་བོད་ཡིག་མི་ཤེས་ཤིང་། རྒྱལ་རོང་གི་སྐད་ཀྱང་མི་ཤེས་པ་འགའ་ཞིག་གིས་བྱུང་རྒྱལ་དུ་སྨྲ་བས། དངོས་དོན་ལྕགས་ལྟ་བུ་དག་བསྒྱུར་ག་ལ་ནུས།
རྒྱལ་རོང་ཁོག་གི་ཆུ་དེ་ལ་རྒྱལ་མོའི་རྔུལ་ཆུ་ཞེས་བརྗོད་པའི་རྒྱུ་མཚན་ནི། རྒྱལ་མོ་དམུ་རྡོའི་ལྷ་ཆེན་པོ་དེ་ཉིད། སེམས་ཅན་གྱི་དོན་དུ་ཕེབས་བཞུད་གནང་བས་སྐུ་ངལ་ཏེ་རྔུལ་བའི་ཆུ་ཡིན་ཞེས། མཁས་པ་དག་གིས་བསྟོད་བསྔགས་ཀྱི་མིང་གསོལ་ཏེ། བསང་མཆོད་དང་མཆོད་ཆོག་ཀྱང་བརྩམས། དེས་ན་རྒྱལ་མོ་རྔུལ་ཆུའི་ཆུ་རྒྱུད་རྒྱལ་མོ་ཚ་བ་རོང་ཞེས་གྲགས་པའི་རི་ལུང་ཀུན་ནི། སྦྲ་རིགས་ཀྱིས་བཟུང་། རྒྱལ་མོ་རྔུལ་ཆུའི་ཆུ་མགོ་ཟངས་དཀར་སྨད་ཀྱི་མཇུག་གི་ཐད། ལྷ་རྒྱལ་གླིང(ས་འདི་ལ་རྒྱ་མི་དག་གིས་བསྲ་ཅིན་སེ(刷经寺)ཟེར་ཏེ། ཆོས་པར་ལྷ་ཁང་ཞེས་པ་རེད། སྔར་སོ་མང་རྒྱལ་པོའི་ཆོས་ཀྱི་པར་ཁང་ཞིག་དེ་གར་ཡོད་པས་མིང་དེ་ལྟར་བཏགས་པ་རེད་ཟེར)ནས་མར་སྤྱི་ལེ་ཁ་ཤས་སོང་མཚམས། དེང་སང་ལྷ་འབར་གཞུང་ལམ་ཞེས་པའི་ལམ་མདོ(刷马路口)དེ་ནས། སྤོ་དཀར་ལ་ཟེར་བའི(鹧鸪山)ལ་ཆེན་དེ་བརྒལ་བའི་ཕར་རྒྱབ་ཀྱི་ཆུ་དེའི་སྟོད་དེ་ལ་ཁོག་སྲུང་ཞེས་པའི་སྦྲ་རིགས་ཀྱི་སྡེ་བ་ཡོད། དེ་ལ་ཁོག་སྲུང་ཟེར་བའི་རྒྱུ་མཚན། སྔོན་བོད་ཀྱི་སྲིད་གཞུང་གིས་ལུང་ཁོག་དེ་སྲུང་བའི་དམག་བཞག་པའི་རྒྱུད་ཡིན་པས་དེ་ལྟར་གྲགས། སྡེ་བ་དེའི་དཀྱིལ་ཙམ་གྱི་ས་ཚིགས་སུ་རི་ཉག་སྣེ་ལོ་ཞིག་ཡོད་པའི་མཚན་མ་ལས་ས་ཚིགས་དེ་ལ་ཉག་ལོ་ཞེས་གྲགས། རྒྱ་མི་དག་གིས་ཉག་ལོ་ཞེས་པ་བསྒྱུར་སྒྲ་མ་དག་པར། མེས་ཡ་ལོའུ(米亚罗)ཟེར། ཁོག་སྲུང་གི་ཆུའི་སྐེད་ཙམ་དུ་རྒྱལ་ཁ་བཀྲ་ཤིས་གླིང་ཡོད། དེ་ནི་སྔར་ཐང་བོད་འཁྲུག་པའི་སྐབས་སུ་བོད་ཀྱིས་རྒྱལ་ཁ་ཆེན་པོ་ཞིག་བླངས་པའི་དགའ་སྟོན་གྱི་ཡུལ་ལ་རྒྱལ་ཁ་བཀྲ་ཤིས་གླིང་ཞེས་བཏགས། ཕྱིས་སུ་རྒྱལ་ཕྲན་བཅོ་བརྒྱད་ཀྱི་ནང་ཚན་རྒྱལ་ཁ་རྒྱལ་པོའི་རྒྱལ་ས་དེ་གར་བཟུང་། བཀྲ་ཤིས་གླིང་ཞེས་པ་རྒྱ་སྐད་དུ་བསྒྱུར་སྒྲ་མ་དག་པར། ཙ་གི་ལོ(杂谷脑)ཟེར། དེ་ནས་ཁོག་སྲུང་ཆུ་དང་། ཟུང་ཆུའི་ཆུ་བོ་འདྲེས་མཚམས་ཀྱི་ཝིས་ཀྲུའུ་དང་། འོག་གི་ཝུན་ཁྲོན། དེ་འོག་གི་བཀན་ཤན་སོགས། ཐང་བོད་འཁྲུག་པའི་སྐབས་སུ་བོད་དམག་གིས་བླངས་ཏེ། བོད་དམག་སྦྲ་རིགས་ཀྱིས་བཟུང་། དམག་དཔོན་བསོད་ནམས་མགོན་ཟེར་བ་མཐའ་མཚམས་སྲུང་བའི་དམག་དཔོན་བྱས་ཏེ་བསྡད་པ། ཕྱིས་སུ་རྒྱལ་ཕྲན་བཅོ་བརྒྱད་ཀྱི་ནང་ཚན་མདོ་གླིང་རྒྱལ་པོའམ་ལུང་དགུ་རྒྱལ་པོ་ཡང་ཟེར་རོ། །


text:
ཉེ་ཆར། མཚོ་སྔོན་ཞིང་ཆེན་ཟས་རིགས་སྨན་རིགས་ལྟ་སྐུལ་དོ་དམ་ཅུའུ་ཡིས་སྒྲིག་སྒྱུར་བྱས་པའི《མཚོ་སྔོན་ཞིང་ཆེན་གྱི་ཟས་རིགས་ཐོན་སྐྱེད་ལས་སྣོན་ལས་གྲྭ་ཆུང་བ་དང་ཟས་རིགས་ཐང་ཚོང་རྒྱག་མཁན་དོ་དམ་སྲོལ་ཡིག》རྒྱ་བོད་ཤན་སྦྱར་གྱི་པར་གཞི་མཚོ་སྔོན་མི་རིགས་དཔེ་སྐྲུན་ཁང་གིས་དངོས་སུ་པར་སྐྲུན་འགྲེམ་སྤེལ་བྱས།
2016ལོའི་ཟླ9པའིཚེས23ཉིན། 《མཚོ་སྔོན་ཞིང་ཆེན་གྱི་ཟས་རིགས་ཐོན་སྐྱེད་ལས་སྣོན་ལས་གྲྭ་ཆུང་བ་དང་ཟས་རིགས་ཐང་ཚོང་རྒྱག་མཁན་དོ་དམ་སྲོལ་ཡིག》(གཤམ་དུ་བསྡུས་མིང་ལ《ཟས་རིགས་དོ་དམ་སྲོལ་ཡིག》ཅེས་འབོད)མཚོ་སྔོན་ཞིང་ཆེན་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་ཐེངས་ཉེར་དགུ་པའི་སྟེང་དུ་གྲོས་ཞིབ་གྲོས་འཆམ་བྱུང་། 2016ལོའི་ཟླ12པའིཚེས30ཉིན། མཚོ་སྔོན་ཞིང་ཆེན་མི་དམངས་སྲིད་གཞུང་གསར་འགྱུར་གཞུང་ལས་ཁང་གིས་གསར་འགྱུར་ཁྱབ་བསྒྲགས་ཚོགས་འདུ་བསྡུས་ཏེ། 《ཟས་རིགས་དོ་དམ་སྲོལ་ཡིག》2017ལོའི་ཟླ1པོའིཚེས1ཉིན་ནས་བཟུང་ལག་བསྟར་བྱས་པ་ཡིན། 《ཟས་རིགས་དོ་དམ་སྲོལ་ཡིག》སྤྱིའི་དོན་ཚན་དང་། ཟས་རིགས་ལས་གྲྭ་ཆུང་བ། ཟས་རིགས་ཐང་ཚོང་རྒྱག་མཁན། ལྟ་སྐུལ་དོ་དམ་དང་ཞབས་ཕྱི། ཁྲིམས་འབྲེལ་འགན་འཁྲི། ཞར་བྱུང་དོན་ཚན་བཅས་ཁྱོན་བསྡོམས་ལེའུ་དྲུག་དང་དོན་ཚན་ང་དྲུག་ཏུ་ཕྱེ་ཡོད། 《ཟས་རིགས་དོ་དམ་སྲོལ་ཡིག》གིས་སྲིད་གཞུང་དང་འབྲེལ་ཡོད་སྡེ་ཁག་གི་ལྟ་སྐུལ་དོ་དམ་འགན་འཁྲི་གསལ་བོར་གཏན་ལ་ཕབ་པ་དང་། ཟས་རིགས་ཐོན་སྐྱེད་ལས་སྣོན་ལས་གྲྭ་ཆུང་བ་དང་ཟས་རིགས་ཐང་ཚོང་རྒྱག་མཁན་གྱི་ཆོག་འཐུས་དང་ཐོ་འགོད་ལམ་ལུགས་བཙུགས་ཏེ། ཟས་རིགས་ཐོན་སྐྱེད་བདག་གཉེར་བྱེད་མཁན་གྱི་ངེས་པར་དུ་འཛོམ་དགོས་པའི་ཆ་རྐྱེན་དང་བཟོས་མི་ཆོག་པའི་ཟས་རིགས་ཀྱི་སྣ་ཁ་གཏན་ཁེལ་བྱས་ཡོད། ད་རུང་མི་སྣའི་བདེ་ཐང་དོ་དམ་དང་། མ་བཅོས་རྒྱུ་ཆ་ཚོད་འཛིན། ཐོན་སྐྱེད་བདག་གཉེར་བྱེད་པའི་ཟིན་ཐོ། འཛིན་ཤོག་གམ་ཟུར་བཙུགས་རྩིས་ཁྲ་དོ་དམ། འཛིན་ཡིག་འཛིན་ཤོག་སློང་ལེན་དོ་དམ་སོགས་དོ་དམ་ལམ་ལུགས་རབ་དང་རིམ་པ་གསར་འཛུགས་བྱས་པ་དང་བླང་བྱ་བཏོན་ཡོད། ཁྱད་པར་དུ་ཁྲིམས་འབྲེལ་འགན་འཁྲིའི་ཕྱོགས་ནས་ཟས་རིགས་ཐོན་སྐྱེད་ལས་སྣོན་ལས་གྲྭ་ཆུང་བ་དང་ཟས་རིགས་ཐང་ཚོང་རྒྱག་མཁན་སྲོལ་ཡིག་འདིས་གཏན་ལ་ཕབ་པའི་གནས་ཚུལ་རིགས་མི་འདྲ་བ་དང་འགལ་བ་ལ་ཆད་གཅོད་རྩ་དོན་ཞིབ་ཕྲ་བྱས་ཏེ། ཁྲིམས་འཛིན་སྡེ་ཁག་ལ་འོས་འཚམ་གྱི་ལྟ་སྐུལ་དོ་དམ་བྱེད་པའི་ཐབས་ཤེས་སྤྲད་ཡོད། རིམ་པ་སོ་སོའི་མི་དམངས་སྲིད་གཞུང་དང་ཟས་རིགས་སྨན་རིགས་ལྟ་སྐུལ་དོ་དམ་སྡེ་ཁག་གིས་སྲོལ་ཡིག་འདི་དང་འབྲེལ་ཡོད་བཅའ་ཁྲིམས་ཁྲིམས་སྲོལ་གྱིས་གཏན་ལ་ཕབ་པའི་འགན་འཁྲི་མི་བསྒྲུབ་པ་ལ་འབྲེལ་ཡོད་གཏན་ཁེལ་བྱས་ཡོད་ཅིང་། གཞི་རིམ་གྱི་ལྟ་སྐུལ་དོ་དམ་ལས་ཁུངས་དང་ཁྲིམས་ལུགས་ལག་བསྟར་བྱེད་མཁན་གྱིས་ཟས་རིགས་བདེ་འཇགས་ཀྱི་ལྟ་སྐུལ་དོ་དམ་ལག་བསྟར་ནན་མོ་བྱེད་པར་བཅའ་ཁྲིམས་ལམ་ལུགས་འགན་སྲུང་བྱས་ཡོད། 《ཟས་རིགས་དོ་དམ་སྲོལ་ཡིག》དངོས་སུ་བཏོན་པ་ནི་རང་ཞིང་གི་ཟས་རིགས་བདེ་འཇགས་བྱ་བའི་་འཕེལ་རྒྱས་ལོ་རྒྱུས་སྟེང་གི་དོན་ཆེན་ཞིག་ཡིན་ཏེ། རང་ཞིང་གི་ཟས་རིགས་ཐོན་སྐྱེད་ལས་སྣོན་ལས་གྲྭ་ཆུང་བ་དང་ཟས་རིགས་ཐང་ཚོང་རྒྱག་མཁན་ལྟ་སྐུལ་དོ་དམ་གྱི་བཅའ་ཁྲིམས་མེད་སར་ཁ་གསབ་བྱེད་པ་ཡིན། 《ཟས་རིགས་དོ་དམ་སྲོལ་ཡིག》རྒྱ་བོད་ཤན་སྦྱར་གྱི་པར་གཞི་དངོས་སུ་པར་སྐྲུན་འགྲེམ་སྤེལ་བྱས་པས་སྔར་ལས་ལྷག་པའི་སྒོ་ནས་ཟས་རིགས་བདེ་འཇགས་ཁག་ཐེག་བྱེད་པ་དང་། རང་ཞིང་གི་མི་རིགས་སོ་སོའི་མི་དམངས་མང་ཚོགས་ཀྱི་ལུས་ཕུང་བདེ་ཐང་དང་ཚེ་སྲོག་བདེ་འཇགས་ཡོང་བར་དོན་སྙིང་གལ་ཆེན་པོ་ལྡན་པ་ཡིན་ནོ། །
མཚོ་སྔོན་ཞིང་ཆེན་ཟས་རིགས་སྨན་རིགས་ལྟ་སྐུལ་དོ་དམ་ཅུའུ།


text:
ཉེ་ཆར། རྒྱལ་ནང་དུ་ཕྱོགས་ཡོངས་དང་གོ་རིམ་ལྡན་པའི་ངང་ཆིང་རྒྱལ་རབས་ཀྱི་བོད་སྡོད་ཨམ་བན་ལམ་ལུགས་ལ་གསར་འགྲེལ་བྱས་པའི་བརྩམས་ཆོས《བོད་སྡོད་ཨམ་བན་གྱི་ལམ་ལུགས་གསར་འགྲེལ》དེབ་དཔེ་སྐྲུན་འགྲེམས་སྤེལ་བྱས་པ་རེད།
ཤེས་རྟོགས་བྱས་པར་གཞིགས་ན། དེབ་འདི་བོད་ཀྱི་མཁས་པ་མ་ཅིང་ལིན་གྱིས་བརྩམས་པ་དང་། གླིང་ལྔའི་ཁྱབ་སྤེལ་དཔེ་སྐྲུན་ཁང་གིས་དཔེ་སྐྲུན་འགྲེམས་སྤེལ་བྱས་པ་ཞིག་ཡིན་ཞིང་། དེ་ནི་བོད་སྡོད་ཨམ་བན་གྱི་ལམ་ལུགས་སྐོར་ལ་ཞིབ་འཇུག་དང་ལམ་ལུགས་ཀྱི་རིམ་པར་དམིགས་ནས་ཞིབ་ཕྲའི་སྒྲིག་གཞིའི་བརྒྱུད་རིམ་ནང་དོན་དངོས་དང་མཐུན་ལ་བཅོས་མིན་ཡིན་པའི་བརྩོན་ལེན་བྱས་ཡོད། དེབ་དེར་སྟོད་ཆ་བོད་སྡོད་ཨམ་བན་གྱི་ལམ་ལུགས་དང་སྨད་ཆ་བོད་སྡོད་ཨམ་བན་གྱི་ལམ་ལུགས་ཡིག་ཐོག་ཏུ་བཀོད་མེད་པའི་ལོ་རྒྱུས་ཁག་ཆེན་པོ་གཉིས་ལ་ཕྱེ་ཡོད་པ་དང་། བོད་སྡོད་ཨམ་བན་ལམ་ལུགས་ཀྱི་གྲུབ་སྟངས་དང་འགྱུར་ལྡོག་དང་། ཆིང་རྒྱལ་རབས་ཀྱིས་བོད་སྡོད་ཨམ་བན་ལ་དོ་དམ་དང་། ལས་གནས་ཀྱི་ངོ་བོ། ཡ་མོན། བོད་སྡོད་དམག་དཔུང་སོགས་ཐད་ཀྱི་ལོ་རྒྱུས་ལ་གཙོ་གནད་ཐོག་གསར་འགྲེལ་བྱས་ནས་ཕྱོགས་ཡོངས་དང་། བརྒྱུད་རིམ་ལྡན་པ། ཆ་ཚང་བ་བཅས་ཀྱི་སྒོ་ནས་ཆིང་རྒྱལ་རབས་ཀྲུང་དབྱང་སྲིད་གཞུང་གིས་བོད་ལ་བཅོས་སྐྱོང་བྱས་པའི་ལམ་ལུགས་ཀྱི་སྒྲོམ་གཞི་གསེད་བཀྲོལ་དང་མངོན་པར་བྱས་ཡོད་པ་དང་འབྲེལ། བོད་སྡོད་ཨམ་བན་གྱི་ཡིག་ཐོག་ཏུ་བཀོད་མེད་པའི་ལོ་རྒྱུས་ཁག་གཅིག་བདམས་ནས་སྐབས་དེ་དུས་བོད་སྡོད་ཨམ་བན་བོད་དུ་ལས་དོན་སྒྲུབ་པ་དང་འཚོ་བ་སྐྱེལ་བའི་ཞིབ་ཕྲའི་རྣམ་པ་རགས་བྲིས་བྱས་ཡོད་པ་རེད།


text:
ཀྲུང་དབྱང་གི་བོད་སྐྱོར་ཐབས་ཇུས་གལ་ཆེན་སྐོར།
སྤེལ་དུས 2018-02-02
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། ཁོན་ཐར་འཚོ།
༡༩༨༠ལོའི་ཟླ་༣པར་བོད་ལྗོངས་ཀྱི་ལས་དོན་བཞུགས་མོལ་ཚོགས་འདུ་ཐེངས་དང་པོ་འཚོགས་ཤིང་། ཚོགས་ཐོག་ཏུ་ཀྲུང་དབྱང་གི་བོད་སྐྱོར་དང་དམིགས་བསལ་སྲིད་ཇུས་གཏན་འབེབས་གནང་། དུས་དེ་ནས་བཟུང་། བོད་ལྗོངས་སུ་སྔ་ན་མེད་པའི་དེང་རབས་བཟོ་ལས་དང་འགྲིམ་འགྲུལ་སྒྲིག་ཆས་སྐོར་ཞིག་བྱུང་ནས་དེང་རབས་ཅན་འཛུགས་སྐྲུན་དང་ཕྱིས་འབྱུང་གི་བོད་སྐྱོར་ལས་དོན་ལའང་རྨང་གཞི་ལེགས་པོ་བཏིངས།
༡༩༨༤ལོའི་ཟླ༣པར། ཀྲུང་དབྱང་གི་བོད་ལྗོངས་ལས་དོན་བཞུགས་མོལ་ཚོགས་འདུ་ཐེངས་གཉིས་པ་འཚོགས། བློ་མཐུན་ཧུ་ཡའོ་པང་གིས་གྲོས་ཚོགས་ལ་དབུ་འཛིན་གནང་། ཀྲུང་དབྱང་དང་ཀྲུང་དབྱང་གི་འབྲེལ་ཡོད་སྡེ་ཚན་གྱི་འགན་འཁུར་བ། དེ་མིན་བོད་རང་སྐྱོང་ལྗོངས་ཏང་སྲིད་དམག་གི་འགན་འཁུར་བ། ས་གནས་དང་གྲོང་ཁྱེར་ཨུ་ལྷན་གྱི་འགན་འཁུར་བ་བཅས་མི་༧༠ལྷག་གྲོས་ཚོགས་སུ་ཞུགས། ཐེངས་དེའི་གྲོས་ཚོགས་ནི་རྒྱལ་ཡོངས་རང་བཞིན་གྱིས་བོད་སྐྱོར་ལས་གཞི་འགོ་བརྩམས་པའི་མཚོན་རྟགས་ཡིན།
༡༩༩༤ལོའི་ཟླ༧པའི་ཚེས༢༠ཉིན་ནས་ཚེས༢༣ཉིན་བར་དུ། པེ་ཅིང་གི་བོད་ལྗོངས་ལས་དོན་བཞུགས་མོལ་ཚོགས་འདུ་ཐེངས་གསུམ་པ་འཚོགས། ཚོགས་ཐོག་ཏུ་ཁ་མཐུན་བོད་སྐྱོར་གྱི་སྲིད་ཇུས་བཏོན་ཞིང་། རྒྱལ་ཡོངས་ཀྱི་ས་གནས་ཁག་དང་ཀྲུང་དབྱང་གི་སྡེ་ཚན་ཁག་གིས་ཏང་གི་ལས་དོན་གྱི་ཕྱོགས་ཡོངས་དང་དཔལ་འབྱོར་སྤྱི་ཚོགས་ཀྱི་འཕེལ་རྒྱས་ཕྱོགས་ཡོངས་དང་། ཀྲུང་ཧྭ་མི་རིགས་ཀྱི་སྟོབས་ཤུགས་གཅིག་སྡུད་ལ་ཤུགས་བསྣོན། ཀྲུང་དབྱང་གིས་རྒྱལ་ཡོངས་བོད་སྐྱོར་ཐབས་ཇུས་སྐོར་གྱི་དོན་སྙིང་གལ་ཆེན་ལ་ཤེས་རྟོགས་ཟབ་མོ་བྱེད་པ་བཅས་ལ་གཞིགས་ནས་བོད་ལྗོངས་ཀྱི་འཛུགས་སྐྲུན་ལ་རྒྱབ་སྐྱོར་ཤུགས་ཆེན་བྱེད་དགོས་པའི་འབོད་སྐུལ་བཏང་།
༢༠༠༡ལོའི་ཟླ༦པའི་ཚེས༢༥ཉིན་ནས་ཚེས༢༧ཉིན་བར་དུ། པེ་ཅིང་དུ་བོད་ལྗོངས་ཀྱི་ལས་དོན་བཞུགས་མོལ་ཚོགས་འདུ་འཚོགས། ཚོགས་ཐོག་ཏུ་བོད་ལྗོངས་འཛུགས་སྐྲུན་ཕྱོགས་ལ་གཏོང་བའི་མ་དངུལ་དང་གཟིགས་སྐྱོང་སྲིད་ཇུས་ལག་བསྟར་གྱི་ཤུགས་ཚད་ཇེ་ཆེར་བཏང་སྟེ། ཁ་མཐུན་བོད་སྐྱོར་ལ་མུ་མཐུད་ནས་ཤུགས་བསྣན་ཁར། རྒྱལ་ཁབ་ཀྱིས་ཐད་ཀར་མ་དངུལ་བཏང་ནས་འཛུགས་སྐྲུན་བྱེད་པའི་རྣམ་གྲངས་༡༡༧གཏན་འཁེལ་བྱས་པ་དང་། ཁྱོན་སྡོམ་མ་དངུལ་སྒོར་དུང་ཕྱུར་༣༡༢ཙམ་བཏང་།
༢༠༡༠ལོའི་ཟླ༡པོའི་ཚེས༡༨ཉིན་ནས་ཚེས༢༠ཉིན་བར། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་གིས་བོད་ལྗོངས་ཀྱི་ལས་དོན་བཞུགས་མོལ་ཚོགས་འདུ་ཐེངས་ལྔ་བ་འཚོགས་ཤིང་། ཐེངས་དེའི་གྲོས་ཚོགས་ནི་རང་རྒྱལ་གྱིས་འབྱོར་འབྲིང་སྤྱི་ཚོགས་ཕྱོགས་ཡོངས་ནས་འཛུགས་སྐྲུན་བྱེད་པའི་གནད་འགག་གི་དུས་སྐབས་དང་། བོད་ལྗོངས་ཉིད་མཆོང་སྐྱོད་རང་བཞིན་གྱི་འཕེལ་རྒྱས་འགྲོ་བའི་གནད་འགག་གི་དུས་རིམ་ཞིག་ལ་འཚོགས་པའི་ཚོགས་འདུ་ཞིག་ཡིན། གྲོས་ཚོགས་ཀྱིས་བོད་ལྗོངས་ཀྱི་འཕེལ་རྒྱས་བརྟན་བརླིང་ལ་ཐོབ་པའི་གྲུབ་འབྲས་དང་ཉམས་མྱོང་ལ་སྤྱི་བསྡོམས་དང་། བོད་ལྗོངས་ཀྱི་ལས་དོན་ལ་འཕྲད་པའི་གནས་བབ་དང་འོས་འགན་ལ་དབྱེ་ཞིབ་གཏིང་ཟབ་བྱས་ཏེ། ད་ལྟ་དང་ཕྱིས་འབྱུང་གི་དུས་སྐབས་ཤིག་གི་ནང་བོད་ལྗོངས་ཀྱི་ལས་དོན་ལ་སློབ་སྟོན་བསམ་བློ་དང་། འོས་འགན་གཙོ་བོ། ལས་དོན་བླང་བྱ་བཅས་ལེགས་པོ་བསྒྲུབ་པར་གསལ་འབེབས་བྱས་ནས་བོད་ལྗོངས་ཉིད་མཆོང་སྐྱོད་རང་བཞིན་གྱི་འཕེལ་རྒྱས་དང་ཡུན་རིང་བདེ་འགོད་ཡོང་བ་མངོན་འགྱུར་བྱེད་པར་འཐབ་ཇུས་བཏོན་ཞིང་བཀོད་སྒྲིག་གནང་། གྲོས་ཚོགས་ཐོག སི་ཁྲོན་དང་། ཡུན་ནན། ཀན་སུའུ། མཚོ་སྔོན་བཅས་ཞིང་ཆེན་གྱི་ཏང་ཨུ་དང་སྲིད་གཞུང་གིས་ཞིང་ཆེན་རང་རང་གི་བོད་ཁུལ་གྱི་ལས་དོན་དེ་གྲོས་རིམ་གལ་ཆེན་དུ་བཞག་ཏེ། ཞིང་ཆེན་རང་རང་གི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འོས་འགན་གལ་ཆེན་དུ་བཟུང་ནས་ཞིང་ཆེན་ཡོངས་ཀྱི་ཕྱོགས་གང་ཅིའི་སྟོབས་ཤུགས་ཀྱིས་ས་ཁུལ་དེ་དག་གི་འཕེལ་རྒྱས་ལ་རྒྱབ་སྐྱོབ་བྱེད་པར་སྐུལ་སློང་བྱེད་དགོས་པ་དང་། ཀྲུང་དབྱང་གིས་སྲིད་ཇུས་ཀྱི་རྒྱབ་སྐྱོར་བྱེད་ཤུགས་ཇེ་རུ་བཏང་སྟེ། ཞིང་ཆེན་བཞིའི་བོད་ཁུལ་གྱི་འཕེལ་རྒྱས་ལ་གོམ་པ་གསར་བ་ཞིག་སྤོ་བར་སྐུལ་འདེད་བྱས་ནས། ༢༠༢༠ལོར་ཞིང་ཆེན་བཞིའི་བོད་ཁུལ་ལ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་བྱེད་པའི་དམིགས་འབེན་མངོན་འགྱུར་བྱེད་པར་ཁག་ཐེག་བྱེད་དགོས་ཞེས་ནན་གྱིས་བསྟན།


text:
བྱམས་བརྩེ་དང་སློབ་གསོ།
ལེའུ་གཉིས་པ། བརྟེན་སའི་ཕ་མ།
---ནུབ་ཕྱོགས་རྒྱལ་ཁབ་ཀྱིས་བྱིས་པར་སློབ་གསོ་བཏང་བའི་མྱོང་འཆར་གྱི་ཉིང་ཁུ།
ལུའུ་ཕེའི་རུའེ་ཡིས་བསྒྲིགས། ངོམ་ཚེ་མགོན་གྱིས་བསྒྱུར།
ང་ཚོས་རང་ཐག་བཅད་ནས་ཁོང་ཚོ་འཇིག་རྟེན་ཐོག་ཡོང་བཅུག་པ་ཡིན་དུས། ད་དུང་ང་ཚོའི་དབང་ཆ་རྒྱ་ཆེ་རུ་གཏོང་རྒྱུ་མེད། ང་ཚོས་ཀྱང་བྱམས་ཆེས་ན་སྐབས་རེར་སྡུག་ལ་སྦྱར་སྲིད་པ་ཁས་ལེན་པ་མ་ཡིན་ནམ། ཁོང་ཚོ་ལ་སེམས་ཁྲལ་ཅི་ཡང་མེད་པའི་རང་དབང་རང་མོས་ཀྱི་བྱིས་དུས་ཤིག་སྦྱིན་རྒྱུ་གལ་ཆེན་པོ་ཡིན།
བུ་ཡི་ལག་རྟགས།
ང་རང་མོ་ཏྲ་བཏང་ནས་ཕྱི་ལ་འགྲོ་དུས། ལོ་ལྔ་ལོན་པའི་བུའི་མིག་ཟུང་མདངས་ཀྱིས་ཁེངས་བཞིན་དགའ་སྣང་ངང་ངའི་རྩར་རྒྱུགས་ཡོང་ནས། པ་ལགས། ངས་ཁྱེད་ལ་ལག་རྟགས་ཤིག་འབུལ་རྒྱུ་ཡོད་ཟེར། ངས། ཨེ་རེད། ཅེས་དྲིས། བུས་ལག་ནང་ཡོད་པའི་ཅ་ལག་བཏོན་ཏེ། ངས་ཆེད་མངགས་ཁྱེད་ལ་བཙལ་བ་ཡིན་ཟེར། ངས་ཅིག་བལྟ་དུས། ཁོའི་ལག་ཆུང་ནང་རྡོ་དང༌རྩེད་ཆས་མོ་ཏྲ་རྙིང་པ་ཞིག འགྱིག་ཐག་རྐྱ་གཅིག དེ་མིན་གྱི་རྩེད་ཆས་ཁ་ཤས་ཤིག་བཟུང་ནས་སྤོབས་ཉམས་དང་བཅས། བསྣམས་ཕེབས་དང༌། པ་ལགས། ཚང་མ་ཁྱེད་ལ་འབུལ་རྒྱུ་ཡིན་ཟེར་བར། ངས། ཨོ་ད་ལྟ་འཁྱེར་ལོངས་མི་འདུག བུ། ང་ཕྱི་ལ་དོན་དག་བསྒྲུབ་པར་འགྲོ་དགོས་ཡོད། སྔོན་ལ་འཁོར་ཁང་ནང་བཞག་ཤོག་བཤད་པས། ཁོའི་ངོ་གདོང་གི་འཛུམ་མདངས་ཧོབ་སྟེ་ཡལ་སོང༌། ངས་མོ་ཏྲ་བཏང་ནས་སོང་ཡང༌། སེམས་ནང་བློ་མི་བདེ་བ་ཞིག་བྱུང་། ལས་ཀ་ཚར་ནས་ཁྱིམ་དུ་ལོག་དུས། ངས་བུ་ལ་རྩེད་ཆས་སྙིང་རྗེ་པོ་དེ་ཚོ་ག་ན་ཡོད་དྲིས་པར། ངས་དེ་ཚོ་ཁྱེད་ལ་མཁོ་གི་མ་རེད་བསམ་ནས། ཡ་ཏང་ལ་སྦྱིན་པ་ཡིན་ཟེར། ཡ་ཏང་ནི་སྲང་ལམ་གཅིག་པའི་བུ་ཆུང་ཞིག་རེད། ཡ་ཏང་གིས་ང་ལས་ལྷག་པའི་དགའ་ཚོར་གྱིས། ལག་རྟགས་དེ་དང་ལེན་བྱས་ཡོད་པ་ངས་དྲན་འཆར་བྱེད་ཐུབ། བུའི་བྱེད་སྟངས་དེས་ངའི་སེམས་སྲེག་བྱུང་ཡང་དེ་ང་རང་གིས་བཟོས་པ་ཞིག་རེད། གང་ཡིན་ཟེར་ན། ངས་གྱ་ཚོམ་ངང་བུའི་སེམས་པ་དེ་སྣང་མེད་དུ་བཏང་བས་རེད། དོན་དེས་རང་ཤུགས་སུ་ང་ལ་བུ་ཆུང་གཞན་ཞིག་གི་འདས་དོན་དུམ་བུ་ཞིག་དྲན་སོས་བཅུག་བྱུང༌། དེ་ནི་ཁོང་གི་གཅེན་མོའི་སྐྱེས་སྐར་གཏོང་ཐེངས་ཤིག་རེད། དེའི་སྔོན་ལ་ཨ་མས་ཁོང་ལ་གཅེན་མོར་ལག་རྟགས་ཉོ་བྱེད་ཨ་སྒོར་གཉིས་སྦྱིན་ཡོད། ཁོས་རྩེད་ཆས་ཚོང་ཁང་ནང་ཡུན་རིང་བསྐོར་ཏེ་ལག་རྟགས་ཆེས་དམིགས་བསལ་ཅན་ཞིག་ཉོ་དགོས་བསམ། མཐར་ཁོས་གཅེས་ནོར་ཞིག་རྙེད་པ། བཟོ་ལྟ་འགྱིག་བྱི་རིལ་དང་འདྲ་བའི་འགྱིག་གི་རྩེད་ཆས་ཤིག་ལམ་སེང་ཉོས་ནས་སྒུག་ལོང་མེད་པར་ཁྱིམ་དུ་ལོག་ཕྱིན། སྐྱེས་སྐར་དགྱེས་སྟོན་སྐབས་གྲོགས་པོ་ཚོས་བསྐོར་བའི་གཅེན་མོས་ལག་རྟགས་རེ་རེ་བཞིན་ཁ་ཕྱེ་དུས། དགའ་སྣང་དང་བཅས་སྐད་འབོད་བྱེད་ཀྱི་ཡོད། འོན་ཀྱང་དགའ་འབོད་དེས་བུ་ཆུང་ལ་དོགས་མི་བདེ་བ་ཞིག་བཟོས། ལོ་བརྒྱད་ལོན་པའི་ཕྲུ་གུ་དེ་ཚོར་ལག་རྟགས་ཉོ་བྱེད་དངུལ་མང་པོ་ཡོད། བུ་ཡི་ལག་རྟགས་ཐུམ་པོ་དེ་སྐབས་དེར་སྤམ་ཆུང་ལ་མངོན་མཚན་དེ་ཙམ་མེད་པར་གྱུར་ཡང༌། དེའི་སྔོན་ལ་ཕྱེ་བའི་ལག་རྟགས་ནང་རང་ཉིད་ཀྱི་དེ་དང་འདྲ་བ་མེད་པས། ཁོས་སྔར་བཞིན་གཅེན་མོས་མཐོང་བ་དང་དགའ་པོ་ཡོང་རྒྱུའི་རེ་བ་འཆང་བཞིན་ཡོད། གཅེན་མོས་མཐར་གཞི་ནས་བུ་ཆུང་གི་ལག་རྟགས་དེ་ཁ་ཕྱེ་བ་དང་། བུ་ཡིས་གཅེན་མོ་འཕྲལ་དུ་སེམས་མི་སྐྱིད་པར་གྱུར་པ་མཐོང༌། མི་ཚོགས་ཀྱི་ཁྲོད་དུ། ལག་རྟགས་ལ་དགའ་སྡུག་གི་རྣམ་འགྱུར་བསྟན་ཆེ་ན་རང་ཉིད་ཉམ་དམའ་བར་འགྱུར་ཉེན་ཡོད་དུས། གཅེན་མོས་ཆེད་མངགས་གྲོགས་པོ་ཚོར་བགད་ཙམ་བྱས་རྗེས་གཅུང་པོ་ལ་ཁ་གཏད་ཏེ། སེམས་གསོའི་སྐད་གཤིས་ཀྱི་ཐོག་ནས། ཐུགས་རྗེ་ཆེ། འདི་ང་ལ་དགོས་རྒྱུ་དེ་ཡིན། ཞེས་བཤད་པས་བུ་མོ་ཁག་ཅིག་བསྲན་མ་ཐུབ་པར་གད་མོ་ཤོར། བུ་ཆུང་ཆུང་དེས་རང་ཉིད་ངོ་ཤུན་ཕབ་སོང་སྙམ་ཞིང༌། ཁོས་མ་གཞི་སྙིང་རྗེ་པོ་ཡོད་སྙམ་པའི་རྩེད་ཆས་ཆུང་ཆུང་དེ་ནི་སྐབས་དེར་མདོག་ཉེས་ཤིང་དགོད་བྲོ་བ་ཞིག་ཏུ་མངོན་ནས། ཁ་ཕར་སྐོར་ཏེ་ཉལ་ཁང་དུ་རྒྱུགས་ནས་ངུ་ཤར་བརྒྱབ། ཡུད་ཙམ་རྗེས། ཨ་མ་སླེབས་ནས། ཁོ་ལ་ག་རེ་བྱས་སོང་དྲིས་པས་ཁོས་དོན་དེ་མགོ་ནས་མཇུག་བར་བཤད། ཨ་མ་ཕར་ཕྱིན་ནས་སྐར་མ་ཁ་ཤས་རྗེས་གཅེན་མོ་སླེབས་བྱུང་བས་ཁོས་དེ་ཨ་མས་མངགས་པ་ཤེས་ཐུབ། གཅེན་མོས་སེམས་ནས་འགྱོད་བཤགས་བྱས་པས་བུ་ཡི་སེམས་ལ་གཅེན་མོས་བསམ་གཟས་ནས་ཁོའི་སེམས་སྲེག་པ་མ་རེད་བསམ། གཅེན་མོས་ད་དུང༌། ཁོ་རང་དངོས་འབྲེལ་རྩེད་ཆས་འདིར་དགའ་པོ་ཡོད་ཅེས་བཤད། ད་ལྟ་གནས་ཚུལ་དེ་ལས་ལྡོག་སྟེ་ང་དང་གཅེན་མོ་མིན་པར། བུ་དང་ང་རེད། ཁོང་གིས་ངའི་རྣམ་འགྱུར་ཐོག་ནས། ལག་རྟགས་ཀྱིས་མཚོན་པའི་སེམས་པ་དེ་གལ་ཆེན་པོ་དེ་འདྲ་ཨེ་ཡིན་ན་བསམ་པ་དེ་ཤེས་ཐུབ་ཀྱི་རེད།
ལོ་དེའི་ཡེ་ཤུའི་འཁྲུངས་སྐར་སྐབས་སུ། ངའི་ཕྲུ་གུ་ཚོས་དངུལ་ཁྱེར་ནས་ལག་རྟགས་ཉོས་རྗེས། སྔོན་ལ་ངས་ཅ་ལག་དེ་གང་ཡིན་མི་ཤེས་ཐབས་བྱས་ནས། ཕྲུ་གུ་ལོ་ལྔ་ལོན་པ་ཕུད་པའི་དེ་བྱིངས་ཚང་མས། ང་ལ་ལག་རྟགས་གང་ཞིག་རག་མིན་ཚོད་ཐིག་པ་བྱེད་དགོས་ཟེར།
ཡེ་ཤུའི་འཁྲུངས་སྟོན་གྱི་ཞོགས་པ་སྔ་པོར། བུས་ང་ལ་སྔོན་ལ་ཁོ་རང་གི་ལག་རྟགས་དེ་ཁ་ཕྱེ་དགོས་ཟེར། ངས་ཁ་ཕྱེ་ནས་བལྟ་དུས། ཨ། འདི་ནི་ངས་དེ་སྔོན་མཐོང་མྱོང་བའི་ལག་རྟགས་ནང་ནས་སྙིང་རྗེ་ཤོས་རེད། ངས་ཕོ་ལོ་སུམ་ཅུ་སོ་གསུམ་ལོན་པའི་སྐྱེས་བུ་ཞིག་གིས། ཡོད་ཚད་མཐོང་མྱོང་བའི་མིག་མདངས་ཀྱིས་དེ་ལ་བལྟ་བ་མིན་པར། ལོ་ལྔ་ལོན་པའི་བུ་ཆུང་ཞིག་ལ་བཅངས་པའི་བརྩེ་སེམས་རང་ཤུགས་སུ་མངོན་པར་གྱུར།
དེ་ནི་ཆུང་ལ་མཛེས་པའི་འགྱིག་གི་ཁུང་འབྲུག་ལྗང་ཁུ་ཞིག་རེད། ཀེར་ཀེར་གྱི་མགོ་དང་རིང་རིང་གི་མཇུག་མ་བཅས་མཚར་ཉམས་ལྡན་པ་ཞིག་འདུག བུས་ལམ་སེང་དེའི་ཁྱད་ཆོས་གསལ་བཤད་བྱས་ཏེ། དེའི་མདུན་གྱི་སྦར་མོ་ཁབ་གཟེར་ཡིན་པས། ག་དུས་ཡིན་ནའང་ལུས་ལ་བཏགས་ཆོག་གི་ཡོད་ཟེར། སྐད་ཆ་བཤད་སྐབས་ཁོང་གི་མིག་ཟུང་ལས་འོད་མདངས་མངོན་ཞིང༌། བྱིས་པ་ཞིག་ལ་དམིགས་བསལ་དུ་ཡོད་པའི་དྭངས་གཙང་གི་མིག་མདངས་དེས། བརྩེ་སེམས་དང་རེ་བས་ཁེངས་བཞིན་ང་ལ་བལྟ་བར་བྱེད།
ཁོ་རང་གི་སེམས་དོན་མཚོན་ཐུབ་ཆེ་ཤོས་ཀྱི་ལག་རྟགས་དེ་ཉོ་ཆེད། ཁོས་བསམ་བློ་ག་ཚོད་བཏང་ཡོད་པ་ངས་ཚོད་དཔག་བྱེད་ཐུབ། ངས་ཀྱང་ལོ་ལྔ་ལོན་པའི་བུ་ཆུང་ཞིག་གིས་དང་ལེན་བྱེད་བདེ་ཤོས་ཀྱི་བྱ་ཐབས་ཐོག་ནས། ཁུང་འབྲུག་དེ་སྟོད་གོས་ཀྱི་གོང་བ་ལ་བསྒར་ནས། ཧ་ཅང་ཡག་པོ་འདུག་ཅེས་བཤད། དངོས་འབྲེལ་ཁུང་འབྲུག་འདི་ཡག་པོ་འདུག ང་འདི་ལ་ཧ་ཅང་དགའ་པོ་ཡོད།
གལ་སྲིད། ཁྱོད་ཀྱིས་ཁྲོམ་སྲང་དུ་བྲང་ངོས་སུ་ཤོག་བུ་ལྟེབ་བརྩེགས་བྱས་པའི་གོང་རྒྱན་བཏགས་པའི་མི་ཞིག་དང༌། ཡང་ན་ཨ་སྒོར་སྐར་ལྔ་རི་བའི་རྩེད་ཆས་རྟ་སུག་ཐུང་ཞིག་ཐུག་ན་དེར་ཕལ་ཆེར་སེམས་པ་ཤོར་དགོས་དོན་མེད་ལ། གལ་སྲིད་ཁྱེད་ཀྱིས་ཁོ་ལ་རྩེད་ཆས་གོང་རྒྱན་བཏགས་པ་དེ། གླེན་རྟགས་ཚ་པོ་ཞིག་ཏུ་མཐོང་ཚུལ་བཤད་ན། ཁོས་གཅིག་བྱས་ན་དེ་ལྟར་ཡིན་རྒྱུ་རེད་ཅེས་ཟེར་སྲིད་མོད། འོན་ཀྱང་ངའི་ལོ་ལྔ་ལོན་པའི་བུས་ང་རང་ཨ་ཕ་ཡག་ཤོས་ལ་ངོས་འཛིན་བྱེད་པ་མ་ཟད། ད་དུང་། ཨ་རིའི་ནོར་སྲིད་པུའུ་ལའང་བྲང་རྒྱན་འདི་ཉོ་ཐུབ་པའི་དངུལ་མང་པོ་དེ་འདྲ་ཡོད་མ་རེད་ཅེས་ཤོད་ཀྱི་རེད།
དེ་ནི་ངས་འགྱིག་ལས་བཟོས་པའི་ཁུང་འབྲུག་གི་བྲང་རྒྱན་འདི་བཏགས་དགོས་པའི་རྒྱུ་མཚན་ཡིན།


text:
|
བབ་བཟོ་མདའ་ཆེན་དགོན།
བབ་བཟོ་མདའ་ཆེན་དགོན་གཡུང་དྲུང་བཤད་སྒྲུབ་དར་རྒྱས་གླིང་ནི། སི་ཁྲོན་ཞིང་ཆེན་རྔ་བ་ཁུལ་མཛོད་དགེ་རྫོང་བབ་བཟོ་ཞང་གི་ཁོངས་སུ་གཏོགས་ཤིང་། རྫོང་ཐོག་ནས་ཤར་ཕྱོགས་སུ་གཞུང་ལམ་སྤྱི་ལེ་བརྒྱད་ཅུ་ཙམ་གྱི་ས་འཕན་ཆུའི་སྟོད་རྒྱུད་དུ་གྲོང་ལས་རྒྱང་གྲགས་གཉིས་ཙམ་ཆད་པའི་དབེན་གནས་ཉམས་དགའ་བའི་སར་ཆགས་ཡོད།
དགོན་པ་འདིའི་ཆོས་ལུགས་གྲུབ་མཐའ་ནི། རྣམ་འདྲེན་བརྒྱད་པ་དམུ་རིགས་རྒྱལ་པོའི་སྲས་ཀུན་ལས་རྣམ་པར་རྒྱལ་བའི་སྟོན་པ་གཤེན་རབ་མི་བོ་ཆེས་སྲོལ་བཏོད་པའི་སངས་རྒྱས་གཡུང་དྲུང་བོན་གྱི་རང་ལུགས་ཡིན་ལ།གདན་ས་འདི་དང་པོ་བྱིན་གྱི་རླབས་པའི་བླ་མ་ནི་གྲུབ་ཆེན་བརྒྱད་བཅུའི་ནང་ཚན་གྲུབ་ཐོབ་ཆེན་པོ་གྱིམ་བུ་ལན་ཚཱ་ཞེས་པའི་སངས་རྒྱས་དངོས་སུ་བྱུང་བ་དེས་སྣང་རྩེ་བྲག་དཀར་ནས་བྱིན་གྱི་རླབས་གནས་ཆེན་པོ་སྣང་རྩེ་བྲག་དཀར་གནས་སྒོ་ཕྱེ། དེ་ནས་བོན་གྱི་བསྟན་པའི་དབུ་བརྙེས། དགོན་པ་ཐོག་མར་ཕྱག་འདེབས་གནང་མཁན་ནི། མདོ་སྨད་འཕགས་པ་རྣམ་གསུམ་གྱི་ཡ་ཀྱལ་གྲུབ་ཆེན་སྐྱང་འཕགས་མུ་ལ་དྲུང་མུའམ་ནམ་མཁའ་གཡུང་དྲུང་རིན་པོ་ཆེ་མཆོག་ཡིན། ཁོང་ཉིད་སྐུ་འཁྲུངས་ཡུལ་ནི། མདོ་སྨད་འཕན་ཆུའི་ཡུལ་སྒུར་བའི་ཐང་ཞིང་གཡུང་དྲུང་གླིང་གི་སྐྱང་རྩེ་ཚང་དུ། རབ་བྱུང་དང་པོའི་ལྕགས་སྤྲེལ(8080)ལོའམ་ལྕགས་བྱ(1081)ལོ་གང་རུང་དུ་ཡབ་འབུམ་སྐྱབས་ཀྱི་སྲས་སུ་འཁྲུངས། དགོན་པ་འདེབས་པའི་དུས་ནི། སྐྱང་འཕགས་ཆེན་པོ་དགུང་ལོ་ཉེར་བཞིའི་དུས་ཏེ་རབ་བྱུང་གཉིས་པའི་ཆུ་ལུག(1103)ལོའམ་ཤིང་སྤྲེལ(1104)ལོ་གང་རུང་དུ་ཁེལ། ལོ་དེར་གྲུབ་ཆེན་སྐྱང་འཕགས་ཆེན་པོ་བབ་བཟོའི་ཡུལ་འདིར་དངོས་སུ་ཕེབས་ནས་མ་རུང་འདྲེ་སྲིན་དམ་ལ་བཏགས་ཤིང་བཀའ་འོག་ཏུ་བཅུག ཀླུ་གཉན་ས་བདག་དབང་དུ་བསྡུས་ནས་སྣང་སྲིད་ཞི་བདེར་བཅོས། གཉན་ཆེན་སྣང་རྩེ་བྲག་དཀར་དང་འཕགས་ཕྱིན་གནས་ཀྱི་གཏེར་ཞལ་ཕྱེས་ཏེ་གྲུབ་རྟགས་རྫུ་འཕྲུལ་དཔག་མེད་སྟོན། མི་དང་མི་མིན་ཐམས་ཅད་ལ་དགེ་བའི་ལུང་བསྟན་ནས་འགྲོ་བའི་ཁ་ལོ་གྱེན་དུ་བསྒྱུར་ཏེ་དགའ་རི་ངོ་ཞེས་པའི་གནས་མཆོག་དབེན་པ་དེར་རི་ཁྲོད་བཏབ་ནས། སྔགས་སེམས་བླ་མེད་ཀྱི་བོན་ལ་འཆད་ཉན་དང་སྒོམ་སྒྲུབ་ཀྱི་ཕྱག་སྲོལ་ལེགས་པར་ཚུགས། དེ་ལ་དགའ་ལྡན་རི་ཁྲོད་ཅེས་གྲགས་ཤིང་ད་ལྟའི་དགོན་པ་འདི་ཆགས་པའི་དང་པོའམ་ཐོག་མར་ཡིན་པར་བཤད་དོ། །
གྲུབ་ཆེན་སྐྱང་འཕགས་ཆེན་པོ་ནས་ད་ལྟའི་བར་དགོན་པ་འདིའི་གདན་རབས་རིམ་བྱོན་གྱི་མཚན་ཐོ།
གྲུབ་ཆེན་སྐྱང་འཕགས་ཆེན་པོ་ནས་བརྒྱུད་པའི་བླ་རབས་རྣམས་ཀྱི་བླ་བྲང་ལ་སྐྱང་ཚང་བླ་བྲང་ཞེས་འབོད་ཅིང་། སྐྱང་ཚང་བླ་བྲང་གི་བླ་རབས་རྣམས་དགོན་པ་འདིའི་གདན་རབས་སུ་བགྲང་བ་ཡིན། 1.སྐྱང་འཕགས་མུ་ལ་དྲུང་མུའམ་ནམ་མཁའ་གཡུང་དྲུང་། 2.སྐྱང་སྲས་ཐོག་རྒོད་ནམ་མཁའ་རྒྱལ་མཚན། 3.གཡུང་དྲུང་རང་གྲོལ། 4.གཡུང་དྲུང་ལྷུན་གྲུབ། 5.གླིང་ཞིག་ནམ་མཁའ་གཡུང་དྲུང་། 6.གླིང་ཞིག་ནམ་མཁའ་ལྷུན་གྲུབ། 7.གླིང་ཞིག་ཤེས་རབ་གཡུང་དྲུང་། 8.གླིང་ཞིག་རྒྱལ་བ་བསྟན་འཛིན། 9.བླ་མ་རྒྱལ་བ་རང་གྲོལ། 10.གླིང་ཞིག་རྒྱལ་བ་བློ་གྲོས། 11.བླ་མ་བསྟན་འཛིན་རྒྱལ་མཚན། 12.གཡུང་དྲུང་རྒྱལ་མཚན། 13.གླིང་ཞིག་རྣམ་རྒྱལ་གྲགས་པ། 14.རིན་ཆེན་རྒྱལ་མཚན། 15.ཀུན་བཟང་ལྷུན་གྲུབ། 16.བསོད་ནམས་ཡེ་ཤེས། 17.གཡུང་དྲུང་ཕུན་ཚོགས། 18.ཤེས་རབ་འོད་ཟེར། 19.ནམ་མཁའ་རིན་ཆེན། 20.རྣམ་རྒྱལ་གྲགས་པ། 21.སྤྲུལ་སྐུ་ནམ་མཁའ་བསྟན་འཛིན། [མཚམས་འདིར་སྐྱང་ཚང་བླ་བྲང་ཁག་གཉིས་སུ་གྱེས] 22.སྐྱང་ཚང་བླ་མ་གཙུག་གཤེན། 23.སྤྲུལ་སྐུ་ཚེ་དབང་བསྟན་འཛིན་དང་དབོན་པོ་གཡུང་དྲུང་གཙུག་རྒྱན། 24སྐྱང་སྤྲུལ་ནམ་མཁའ་རྒྱལ་མཚན། 25.སྤྲུལ་སྐུ་རིན་ཆེན་རྒྱལ་མཚན་དང་བསོད་ནམས་རྒྱལ་མཚན། 26གཡུང་དྲུང་ཕུན་ཚོགས་དང་བསོད་ནམས་བསྟན་འཛིན། 27.ནམ་མཁའ་རྒྱལ་པོ་དང་ཉི་མ་རྒྱལ་མཚན། 18.ཚུལ་ཁྲིམས་བསྟན་འཛིན་དང་གཡུང་དྲུང་བསྟན་འཛིན། 29.བསྟན་འཛིན་དབང་རྒྱལ་དང་ཁྲོ་བོ་རྒྱལ་མཚན། 30.སྐལ་བཟང་ལུང་རྟོགས་རྒྱ་མཚོ་དང་ཤེས་རབ་དབང་རྒྱལ། 31.ད་ལྟ་ཞལ་བཞུགས་གནང་བའི་སྣང་བའི་སྤྲུལ་སྐུ་ཤེས་རབ་བློ་གསལ་རིན་པོ་ཆེ་མཆོག་བཅས་སྐྱང་ཚང་བླ་བྲང་གི་བླ་རབས་སམ་དགོན་པའི་གདན་རབས་སོ་གཅིག་དང་། ཡང་གྲུབ་ཆེན་སྐྱང་འཕགས་ཆེན་པོའི་གདུང་ལས་གྲོལ་བའི་སྒུར་སྐྱང་དགོན་པའི་གདུང་རབས་བཅོ་ལྔ་པ་སྐྱང་སྲས་སེང་གེ་གླིང་གྲགས་སྐུ་མཆེད་ཀྱིས། རབ་བྱུང་བདུན་པའི་མཇུག་ཙམ་ན་བབ་བཟོའི་ཤེལ་གུར་ཕུག་པར་བླ་བྲང་བཏབ་སྟེ་རྒྱལ་བསྟན་དགོན་བདག་སྐྱོང་གནང་བ་ནས་བཟུང་སྐྱང་དབོན་ཉི་མ་འོད་ཟེར་མཆོག་གི་བར། སྐྱང་འཕགས་ཆེན་པོའི་རུས་ལས་གྲོལ་བའི་གདུང་སྲས་བཅོ་ལྔ་ཟམ་མ་ཆད་པར་རིམ་པར་བྱོན་པ་བཅས་འགྲོ་འདྲེན་སྐྱེས་ཆེན་དམ་པ་བླ་རབས་ང་གསུམ་ཙམ་བྱོན་པའོ། །
དགོན་སྡེ་འདི་ཐོག་མར་རི་ཁྲོད་ནས་གནས་དུ་མར་སྤོར་ཞིང་གདན་རབས་བླ་མ་རྣམ་པས་བསྟན་པ་སྤེལ་ཚུལ་བསྡུས་བཤད།
གདན་རབས་དང་པོ་གྲུབ་ཆེན་སྐྱང་འཕགས་ཆེན་པོས་དགའ་ལྡན་རི་ཁྲོད་ཕྱག་བཏབ་གནང་བའི་ཚེ། དེ་སྔར་གྲོང་པ་སོ་སོའི་ཉེ་འདབས་སུ་གྲོང་དགོན་ནམ་སྔགས་དགོན་རེ་ཡོད་པ་དག་ལས་འཇིག་རྟེན་འཁོར་བར་སྐྱོ་ཤེས་དང་ངེས་འབྱུང་སྐྱེས་པའི་དབང་རབ་རྣམས། སྐྱང་འཕགས་ཆེན་པོར་བཅོས་མིན་གྱི་དད་པ་གཏིང་ནས་སྐྱེས་པས་རྗེས་སུ་ཞུགས་ཏེ་འཁོར་དུ་གྱུར། ཁོང་དཔོན་སློབ་རྣམ་པས་མི་དགེ་བཅུ་སྤོང་གི་སྡོམ་པ་གཞིར་བཅས་གསང་སེམས་བླ་མེད་ཀྱི་བོན་སྐོར་ལ་འཆད་ཉན་སྒོམ་སྒྲུབ་ཟུང་འབྲེལ་གྱི་ཉམས་ལེན་གནང་བ་གཙོ་བོར་མཛད་དེ། གང་ལ་གང་འདུལ་གྱི་བསྟན་འགྲོའི་ཕན་བདེ་ལེགས་ཚོགས་མཐའ་དག་འཕེལ་རྒྱས་འོས་འཚམ་བྱུང་ཞིང་། གྲུབ་པའི་རྟགས་ཚད་མངོན་དུ་གྱུར་བའི་སྐྱེས་ཆེན་དམ་པ་ལྔ་ཙམ་གྱིས་བྱ་བྲལ་ཀུན་སྤོང་གི་རྒྱུན་སྐྱོང་བཞིན་ལོ་ཉིས་བརྒྱ་ལྔ་བཅུ་ཡས་མས་འདས་པའོ། །
གདན་རབས་ལྔ་པ་གླིང་ཞིག་བླ་མ་ནམ་མཁའ་གཡུང་དྲུང་མཆོག་གིས་དགའ་ལྡན་རི་ཁྲོད་ནས་རྒྱ་དུར་ཐང་ཞེས་པའི་སར་གནས་སྤོར་ཏེ་རྒྱལ་བསྟན་དགོན་ཞེས་མཚན་གསོལ། འདུ་ཁང་དང་བླ་བྲང་གི་གྱང་ར་དུས་རབས་ཉི་ཤུ་པའི་དུས་སྟོད་དུ་ད་དུང་ཡོད་ཚུལ་དང་གོང་གི་རི་ཁྲོད་དང་བསྡུར་ན་དགོན་སྡེའི་རྣམ་པ་ལྡན་ཚུལ་དགོན་པ་དར་རྒྱས་ཆེ་ཚུལ་སོགས་བགྲེས་རབས་པའི་ངག་ལས་ཐོས། འོན་ཀྱང་ཡུལ་དུས་ཀྱི་དབང་གིས་དར་རྒྱས་ཀྱི་ཚད་རང་བཞིན་གྱིས་སྟབས་བདེ་ཞིག་ཡིན་པ་སྨོས་མ་དགོས་ཀྱང་། གོང་གི་རི་ཁྲོད་དང་བསྡུར་ཐབས་བྲལ་བ་མ་ཟད་གྲོང་པ་དག་གི་ཉེ་གམ་གྱི་གྲོང་དགོན་དག་ལས་ཀྱང་ཁྱད་དུ་འཕགས་ཤིང་དགོན་སྡེའི་རྣམ་པ་ཆགས་པ་དང་། གླིང་ཞིག་གི་བླ་རབས་དུ་མས་བདག་སྐྱོང་གང་ལེགས་གནང་བར་བརྟེན་འདུས་སྔགས་འདྲེས་མར་སྤྱོད་པའི་འདུས་སྡེའི་རྣམ་པར་རིམ་བཞིན་འཕོ་འགྱུར་འབྱུང་བའི་དབུ་ཚུགས་ཤིང་། ལྷག་པར་དུ་རྣམ་དག་འདུལ་བ་འཛིན་པའི་འདུས་སྡེ་ཞིག་ཡིན་ཚེ་དད་ལྡན་མང་ཚོགས་ཐམས་ཅད་ཀྱི་དང་བ་འདྲེན་པའི་རྐྱེན་གྱིས། མི་འགྱང་བར་གཙང་དགོན་དུ་འགྱུར་བར་ཕྱི་ནང་གི་ཆ་རྐྱེན་ངང་གིས་ཐོན་པའི་བར་བརྒལ་གྱི་དུས་སྐབས་སུ་ཕྱིན་པར་གྲགས། དེ་ལྟར་འགྲོ་འདྲེན་གྱི་བླ་མ་གདན་རབས་དགུ་ཙམ་གྱིས་རྒྱལ་བསྟན་དགོན་གྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་མཛད་ཅིང་། འགྲོ་བའི་ཁ་ལོ་གྱེན་དུ་སྒྱུར་བཞིན་ལོ་ཉིས་བརྒྱ་ཡས་མས་འདས་སོ། །
གདན་རབས་བཅུ་གསུམ་པ་གླིང་ཞིག་བླ་མ་རྣམ་རྒྱལ་གྲགས་པ་མཆོག་གིས་རྒྱལ་བསྟན་དགོན་དང་གྲོང་དགོན་འགའ་བཅས་ལྷན་དུ་དྲིལ་ནས་སྟོད་ཀྱི་བྱ་ཁྱུང་ཐང་ཞེས་པའི་ས་གནས་སུ་སྤོར་ནས་བྱ་ཁྱུང་དགོན་ནམ་ཡོངས་གྲགས་སུ་བྱ་སྐེ་དགོན་ཞེས་འབོད། འདུ་ཁང་དང་སྒྲུབ་ཁང་ཇ་ཁང་བླ་བྲང་བཅས་ཕྱི་ནང་གི་རྟེན་བཞེངས་སོགས་མཆོད་རྫས་ཡོ་བྱད་ཕུན་སུམ་ཚོགས་པ་དང་། དགེ་འདུན་པ་བརྒྱ་ལྷག་འཕེལ་རྒྱས་ཆེན་པོ་བྱུང་བར་བཤད། མཁས་བཙུན་བཟང་གསུམ་འཛོམས་པའི་སྐྱེས་ཆེན་དམ་པ་བླ་མ་རྣམ་རྒྱལ་གྲགས་པ་ཁོང་ཉིད་ཀྱིས་གཙང་དགོན་དུ་དངོས་སུ་བསྒྱུར་ནས། ཕྱི་ཀུན་སྤྱོད་འདུལ་བ་ལྟར་ཚུལ་ཁྲིམས་གཙང་མར་སྲུང་ཞིང་ནང་ཉམས་ལེན་སྔགས་སེམས་བླ་མེད་ཀྱི་བོན་ལ་འཆད་ཉན་སྒོམ་སྒྲུབ་ཟུང་འབྲེལ་གྱི་བསླབ་བྱ་གནང་། དུས་ཆེན་དང་སྒྲུབ་པ་འགའི་ཚོགས་སྒོ་དུ་མ་རྒྱུན་འཛུགས་མཛད། དེ་ལྟར་ཕྱི་ནང་གསང་གསུམ་གྱི་བོན་ལ་དབང་འབྱོར་བའི་རིག་པ་འཛིན་པའི་སྐྱེས་ཆེན་དམ་པ་གདན་རབས་བཅུ་གཉིས་ཀྱིས། བྱ་སྐེ་དགོན་གྱི་རྟེན་དང་བརྟེན་པ་ཐམས་ཅད་འཛིན་སྐྱོང་སྤེལ་གསུམ་གང་ལེགས་མཛད་བཞིན་ལོ་ཉིས་བརྒྱ་ལྔ་བཅུ་ཡས་མས་གནས་སོ། །
གདན་རབས་ཉེར་བཞི་པ་སྐྱང་སྤྲུལ་ནམ་མཁའ་རྒྱལ་མཚན་མཆོག་གིས་བྱ་སྐེ་དགོན་ད་ལྟའི་མདའ་ཆེན་གཞོངས་ལ་གནས་སྤོ་མཛད་ནས་མདའ་ཆེན་གཡུང་དྲུང་བཤད་སྒྲུབ་དར་རྒྱས་གླིང་ཞེས་མཚན་གསོལ། སྐབས་འདི་ཡས་མས་ཀྱི་དུས་ནས་མཁས་བཙུན་བཟང་གསུམ་འཛོམས་ཤིང་འཆད་རྩོད་རྩོམ་གསུམ་ལ་དབང་འབྱོར་བའི་སྐྱེས་ཆེན་དམ་པ་དུ་མ་སྔ་ཕྱི་རིམ་པར་བྱོན། ལྷག་པར་དུ་སྐྱང་སྤྲུལ་རིན་པོ་ཆེ་ནམ་མཁའ་རྒྱལ་མཚན་མཆོག་གིས་དགེ་འདུན་པ་གྲྭ་ས་གོང་མའི་ཕྱག་སྲོལ་ལྟར་འགྲིག་ལམ་ལེགས་བཅོས་མཛད་ནས་གཞི་གསུམ་ཆོ་གའི་ཕྱག་ལེན་རྒྱུན་སྐྱོང་གནང་ཞིང་། སྒྲུབ་པ་ཆེ་ཆུང་དང་མང་ཇ་རྒྱུན་ཇ་དུས་ཆེན་སོགས་རྒྱུན་ཚོགས་ཀྱི་རིམ་པ་མང་པོ་གསར་འཛུགས་མཛད་ནས་གྱེར་འདོན་རྡུང་དབྱངས་སོགས།མདོ་སྨད་སྐྱང་ལུགས་ཞེས་རང་རྐྱ་ཐུབ་པའི་རང་ལུགས་གསར་བཏོད་མཛད་པ་སོགས་ཁོང་གི་གསང་གསུམ་རྨད་བྱུང་གི་མཛད་རྗེས་རླབས་པོ་ཆེ་བརྗོད་ལས་འདས་པ་ནི་ཀུན་ཀྱི་ཐུགས་ལ་གསལ་ལོ་།དེ་ནས་རིམ་གྱིས་རྟེན་དང་བརྟེན་པ་གོང་འཕེལ་དུ་བྱུང་ཚུལ་ནི། འདུ་ཁང་ཀ་བ་བརྒྱད་དང་བཞི་བཅུ་ཅན་གཙོ་བོར་བྱས་པའི་འདུ་ཁང་ཆེ་ཆུང་དྲུག་དང་། ནང་རྟེན་གསེར་དངུལ་གྱིས་བཏུམས་པའི་མཆོད་རྟེན་ཆེ་བ་ཁྲུ་བཅུ་ཅན་བཅས་མཆོད་རྟེན་ཆེ་ཆུང་བརྒྱད། བདེ་བར་གཤེགས་པའི་སྐུ་ འདྲ་བླུགས་མ་ཁྲུ་གང་ཅན་གྱི་སྟོང་སྐུ་གསུམ། བཀའ་བརྟེན་འགྱུར་པོ་ཏི་སྟོང་ཕྲག་ལྷག་བཅས་ལྷ་ཆ་མཆོད་རྫས་ཡོ་བྱད་དཔག་ཏུ་མེད་པ་ཡོད་ལ། དེ་དག་ཐམས་ཅད་རྒྱུ་སྤུས་གཙང་ཞིང་བཀོད་པ་ལེགས། མིག་ལ་མཛེས་ཤིང་ཡིད་དུ་འོང་བ་ལྟ་བས་ཆོག་མ་ཤེས་པ་ཤ་སྟག་གོ །ཨ་རྫོགས་སྙན་གསུམ་སྟེ་ཟབ་ལམ་སྔགས་སེམས་ཀྱི་བོན་ལ་འཆད་ཉན་སྒོམ་སྒྲུབ་མཛད་པའི་སྒྲུབ་གྲྭ་དང་། མཚན་ཉིད་རྩོད་གྲྭ། དག་སུམ་སྙན་ངག་དང་རྩིས་སྐར་ནག་སོགས་སློབ་གཉེར་བྱེད་པའི་སློབ་གྲྭ་བཅས་བཙུགས་ནས་རིག་གནས་ཡོན་ཏན་གྱི་རྒྱུན་བསྐྱངས་ཤིང་རྒྱུད་འཛིན་པ་སྐྱེད་སྲིང་མཛད། གྲྭ་ས་མི་གྲངས་སུམ་བརྒྱར་ཉེ་ཙམ་འཕེལ་བ་བཅས་དགོན་པ་འདིའི་ཆོས་དཔལ་རིག་གསུམ་དང་རྟེན་དང་རྟེན་པ་ཐམས་ཅད་དར་རྒྱས་ཤིན་ཏུ་ཆེན་པོ་བྱུང་སྟེ་ཡར་རྒྱས་ཀྱི་རྩེ་སོན་ནས། དུས་རབས་ཉི་ཤུ་བའི་དུས་དཀྱིལ་ཏེ་ང་བརྒྱད་ལོའི་དམངས་གཙོ་བཅོས་བསྒྱུར་བར་དུ་གནས། དེས་ན་མཁས་བཙུན་བཟང་གསུམ་འཛོམས་ཤིང་ལུང་རྟོགས་ཉིས་ལྡན་གྱི་སྐྱེས་ཆེན་དམ་པ་གདན་རབས་རྣམ་པ་བདུན་ནམ་བཅུ་བཞིས། མདའ་ཆེན་གཡུང་དྲུང་བཤད་སྒྲུབ་དར་རྒྱས་གླིང་དུ་བཀའ་སྡེ་སྣོད་གསུམ་གྱི་འཆད་ཉན་དང་ལམ་བསླབ་གསུམ་ཉམས་ལེན་ཟུང་འབྲེལ་གྱིས་ལུང་རྟོགས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་མཛད་བཞིན་ལོ་བརྒྱ་དང་དྲུག་ཅུ་ཙམ་འདས་པ་ལགས་སོ། །
དུས་དབང་གིས་རེ་ཞིག་ལ་བསྟན་པ་སྤེལ་མཚམས་བཞག་ཀྱང་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་འཚོགས་ཐེངས་གསུམ་པ་འཚོགས་ནས་ཏང་གི་སྲིད་ཇུས་ཡང་དག་དོན་འཁྱོར་བྱུང་བས། ཆོས་དད་རང་མོས་ཀྱི་སྲིད་ཇུས་ལག་བསྟར་བྱས་ནས་དགོན་པ་བསྐྱར་གསོ་དང་དར་སྤེལ་དུ་བཏང་། ལྷག་པར་དུ་སྐྱབས་མགོན་དམ་པ་མཆོག་སྤྲུལ་ཤེས་རབ་བློ་གསལ་རིན་པོ་ཆེ་ལགས་ཀྱིས་དབུ་ཁྲིད་གནང་ནས་དགོན་པའི་རྟེན་དང་བརྟེན་ཐམས་ཅད་བསྐྲུན་དང་སྐྲུན་མུས་སུ་མཆིས་ཤིང་། དར་རྒྱས་ཀྱང་མི་དམན་པ་བྱུང་སྟེ་རྒྱལ་གཅེས་ཆོས་གཅེས་ཀྱི་དགོན་པའི་དོ་དམ་མི་སྣ་དང་གྲྭ་པ་རྒན་གཞོན་ཐམས་ཅད་ཀྱིས་དད་ལྡན་མང་ཚོགས་ཀྱི་འདོད་བློ་བསྐངས་དང་སྐོང་བཞིན་པའི་སྐབས་ཡིན་ནོ། །
ཞེས་རོང་ཆེན་ལྷ་རྒྱལ་དཔལ་གྱིས་མཚོ་སྔོན་པོ་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-18 22:01 , Processed in 0.281715 second(s), 21 queries .